Penalty in Chelsea balikoh Totenham gadha 8 kaha\nޕެނަލްޓީ ޖަހައިގެން 5-4 ން ޗެލްސީ ބަލިކޮށް އިނގިރޭސި ލީގް ކަޕްގެ ގަދަ އަށެއްގެ ބުރަށް ޓޮޓެންހަމް ހޮޓްސްޕާސް ދަތުރުކޮށްފި އެވެ.\nޗެލްސީއަށް ޕެނަލްޓީ ޝޫޓްއައުޓްގައި ނާކާމިޔާބުވީ، އެންމެ ފަހު ޕެނަލްޓީ ފޮނުވާލި މޭސަން މައުންޓް ޖެހި ޕެނަލްޓީގަ އެވެ. މެޗުގައި ފުރަތަމަ ލީޑް ނެގީ ޗެލްސީންނެވެ. އެ ޓީމުގެ ލަނޑު މެޗުގެ 19 ވަނަ މިނެޓްގައި ކާމިޔާބު ކުރީ ޓީމޯ ވާނާ އެވެ. މެޗުގެ 83 ވަނަ މިނެޓާ ހަމައަށް ދިޔައިރުވެސް ޗެލްސީ އޮތީ ލިޑް ގަ އެވެ.\nރެއާލް މެޑްރިޑަށް 30 މިލިއަން ޔޫރޯ ދިނުމަށް ފަހު ސޮއި ކުރުވި ސާޖިއޯ ރެގީލޯންއަށް، ސްޕާސްގެ ކޯޗް ހޯޒެ މޮރީނިއޯ ވަނީ ފުރުސަތު ދީފަ އެވެ. އެ މެޗަކީ ސްޕާސްގެ ޖޯޒީގައި އޭނާ ކުޅުނު ފުރަތަމަ މެޗެވެ. ފުރަތަމަ ކޮޅު އުނދަގޫ ކޮށް ދިޔަ ނަމަވެސް އޭނާ ވަނީ އެކަމުން އަރައި ގަނެ ސްޕާސްއަށް މެޗުގެ ނަތީޖާ ހަމަހަމަ ކޮށްދިނުމުގައި އެހީތެރި ވެދީފަ އެވެ. މެޗުގެ 83 ވަނަ މިނެޓްގައި އެރިކް ލަމޭލާ ލަނޑު ކާމިޔާބު ކުރީ ލަމޭލާ ތަނަވަސް ކޮށްދިން ފުރުސަތަކުންނެވެ.\nމޮރީނިއޯ ބުނީ، ލީގް ކަޕް ކާމިޔާބު ކުރުމަކީ އޭނާ ޝައުގުވެރިވާ ކަމެއް ކަމަށެވެ. "ނަމަވެސް އަހަންނަށް ހީއެއްނުވޭ އަހަންނަށް އެކަން ކުރެވޭނެ ހެނެއް." މޮރީނިއޯ އެހެން ބުނީ ކައިރީގައި ސްޕާސް ކުޅެން ޖެހޭ މެޗުތަކަށް އިޝާރާތް ކޮށެވެ. ރޭގެ މެޗަކީ 12 ދުވަސް ތެރޭ ޓޮޓެންހަމް ކުޅުނު ފަސް ވަނަ ގޭމެވެ. ހަ ވަނަ މެޗު މާދަމާ ރޭ ޔޫރޮޕާ ލީގްގެ ކޮލިފިކޭޝަންގައި ނުކުންނާނީ މެކަބީ ހައިފާ އާ ދެކޮޅަށެވެ.\nޗެލްސީ ޓޮޓެންހަމް ހޮޓްސްޕާ


Raajjey ge baeh hisaabu thakah white alert nerefi – adduLIVE\nރާއްޖޭގެ ބައެއް ހިސާބުތަކަށް ވައިޓް އެލާޓް ނެރެފި\nFeb 05, 2019, 22:21 އައިޝަތު ފަތުހީ\nމޫސުން ގޯސްވުމުގެ ސަބަބުން ރާއްޖޭގެ ބައެއް ސަރަޙައްދުތަކަށް ވައިޓް އެލާޓް ނެރެފި އެވެ.\nމޫސުން ގޯސްވާނޭކަމަށް ލަފާކުރެވޭތީ މޫސުމާއި ބެހޭ އިދާރާއިން ވައިޓް އެލާޓް ނެރެފައި ވަނީ ނ. އަތޮޅުން ފެށިގެން ތ. އަތޮޅާއި ދެމެދުގެ ރަށްތަކަށެވެ. އަދި އެލާޓް ނެރެފައި ވަނީ މިރޭ 21:45 އިން މެންދަމު 02:00 އާއި ހަމައަށެވެ.\nމެޓް އޮފީހުން މަޢުލޫމާތު ދޭ ގޮތުގައި މި ވަގުތުގަކުގައި މި ސަރަޙައްދުތަކަށް އާންމު ގޮތެއްގައި 23 މޭލާއި 29 މޭލާއި ދެމެދަށް ވައިގަދަވާނެ ކަމަށާއި، ވިލާގަނޑުގައި ގަޑިއަކު 40 މޭލަށް ވައިގަދަވާނެކަމަށް ލަފާކުރެވޭ ކަމަށެވެ.


Gaumee Athletics Mubaaraai: Anhen Eh Vana Athlete Akee Ummeedhee Dhuvuntheriya Himna! - Vaguthu\nގައުމީ އެތުލެޓިކްސް މުބާރާތް: އަންހެން އެއްވަނަ އެތުލީޓަކީ އުއްމީދީ ދުވުންތެރިޔާ ހިމްނާ!\nހުޅުމާލޭގައި ކުރިއަށްދިޔަ ގައުމީ އެތުލެޓިކްސް މުބާރާތުގެ އަންހެން ބައިގެ އެއްވަނަ އެތުލީޓްގެ މަގާމް އުއްމީދީ ދުވުންތެރިއާ އާއިޝަތު ހިމްނާ ހަސަން ޙާސިލްކުރި އިރު އެބައިން އެންމެ މޮޅު ކްލަބަކަށް ޓްރެކް އެންޑް ފީލްޑް އެސޯސިއޭޝަން ހޮވިއްޖެ އެވެ.\nގައުމީ މުބާރާތުގެ އެންމެ މޮޅު އަންހެން އެތުލީޓުގެ މަގާމް އުމުރުން 17 އަހަރުގެ ހިމްނާ ހޯދި އިރު ހިމްނާ ވަނީ 100 މީޓަރުގެ ދުވުމުގެ އިވެންޓާއި، 200 މީޓަރު ދުވުމުގެ އިތުރުން އިއްޔެ ކުރިއަށްދިޔަ 400 މީޓަރުގެ ދުވުމުގެ އިވެންޓްވެސް ކާމިޔާބުކޮށްފަ އެވެ. އިއްޔެ ހުޅުމާލެ ސިންތެޓިކް ޓްރެކްގައި ކުރިއަށް ދިޔަ 400 މީޓަރުގެ އަންހެން ފައިނަލް ރައުންޑް ހިމްނާ ނިންމާލީ 1:01 މިނެޓުންނެވެ. މި އިވެންޓުން ދެ ވަނަ މަގާމް 1:04 މިނެޓުން ދުވި އައިމިނަތު ލަޔާން ހޯދިއިރު ތިން ވަނަ އަށް ދިޔައީ 1:08 މިނެޓުން ދުވި ރިފާ މުހައްމަދެވެ.\nމި އަހަރު އޮތް އެސޯސިއޭޝަން ޗެމްޕިއަންޝިޕުގެ އެންމެ މޮޅު އަންހެން އެތުލީޓް ހިމްނާ ވަނީ މި އަހަރުގެ އޭޝިއަން ޔޫތު ޗެމްޕިއަންޝިޕުގައި 59.18 ދުވެ ރާއްޖޭގެ 400 މީޓަރު ދުވުމުގެ ރެކޯޑް ތިން ވަނަ ފަހަރަށް މުގުރާލައިފަ އެވެ. މިދިޔަ އަހަރުގެ ޖޫން މަހު އޭޝިއަން ޖޫނިއާ މުބާރާތުގައި ހެދި ރެކޯޑް ދެ ވަނަ ފަހަރަށް އާކުރީ މިދިޔަ އަހަރުގެ ޖުލައި މަހު ޔޫތު އޮލިމްޕިކްސް ކޮލިފައިންގަ އެވެ.\nހިމްނާ މުބާރާތުގެ އަންހެން 200 މީޓަރުގެ ދުވުން ކާމިޔާބުކުރީ 27.00 ސިކުންތުންނެވެ. ހިމްނާގެ ފަހަތުން ދެ ވަނަ ހޯދީ 27.03 ސިކުންތުން ދުވި ދަ ބްލެކް މާލިންގެ ނަޝާ ނިޒާރެވެ. އަދި ތިން ވަނަ ހޯދީ 27.63 ސިކުންތުން ރޭސް ނިންމާލި އެ ޓީމުގެ ސަރާ މަސްއޫދެވެ.\nރާއްޖޭގައި މިވަގުތު ހުރި އެންމެ އުއްމީދީ އަންހެން ދުވުންތެރިޔާ 100 މީޓަރުން އެއް ވަނަ ހޯދީ 13.00 ސިކުންތުން ދުވެގެންނެވެ. މި އިވެންޓުން ދެ ވަނަ ހޯދީ 13.09 ސިކުންތުން ދުވި ދަ ބްލެކް މާލިންގެ ނަޝާ ނިޒާރެވެ. އަދި ތިން ވަނަ ހޯދީ ތިނަދޫ ޒުވާނުންގެ ކްލަބުގެ މަރިޔަމް އަލްހާ ހުސެއިން އެވެ. ޓައިމިން އަކީ 13.40 ސިކުންތެވެ.\nއަންހެން ބައިގެ އެންމެ މޮޅު ޓީމަކަށް ހޮވުނު ޓްރެކް އެންޑް ފީލްޑް އެސޯސިއޭޝަން އަށް ވަނީ 151 ޕޮއިންޓް ލިބިފަ އެވެ. ދެވަނަަ ހޯދި ދަ ބްލެކް މާލިން އަށް ލިބުނީ 93 ޕޮއިންޓެވެ. ތިންވަނަ ހޯދި ކޭވައި ސްޕޯޓްސް އެކަޑަމީ އަށް ލިބިފައިވަނީ 69 ޕޮއިންޓެވެ.\nޓްރެކް އެންޑް ފީލްޑް އެސޯސިއޭޝަނުގެ ޓީމުން އެއް ވަނަ ޓީމުގެ މަގާމް ކަށަވަރު ކުރީވެސް އަންހެނުންގެ ފަހު އިވެންޓް ކަމަށްވާ 1500 މީޓަރު ދުވުމުން ހޯދި ރަން މެޑެއްޔާ އެކު އެވެ. އެ ޓީމުގެ އައިމިނަތު ޖައިޝާ ޖުނީޒް އެ އިވެންޓުގެ އެއް ވަނަ ހޯދީ 5:26 މިނެޓުން ދުވެގެންނެވެ. މި ރޭހުން ދެ ވަނަ ހޯދީ 5:27 މިނެޓުން ރޭސް ނިންމާލި ކުޑަހުސެން ސްޕޯޓްސް އެސޯސިއޭޝަނުގެ މަރިޔަމް އަބްދުލްކަރީމް (މަރީ) އެވެ.


މުލަކު ސްކޫލު ދަރިވަރުންނަށް މައުލޫމާތު ދިނުމުގެ ސެޝަނެއް ކުރިއަށް ގެންގޮސްފި\nހޯމަ ،5 އޭޕްރިލް 2021 / 11:43\nސްކޫލު ދަރިވަރުން ހޭލުންތެރި ކުރުވައި މައުލޫމާތު ދިނުމަށް ފުލުހުން ކުރަމުންގެންދާ މަސައްކަތްތަކުގެ ތެރެއިން މ. މުލަކު ސްކޫލުގެ ގްރޭޑް 8 އިން 10 އަށް ތައުލީމު ހާސިލުކުރާ ދަރިވަރުންނަށް މައުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފިއެވެ.\nމުލަކު ޕޮލިސް ސްޓޭޝަނާއި މ. އަތޮޅު ފެމެލީ ޗައިލްޑް ސަރވިސް ސެންޓަރ އަދި މުލަކު ސްކޫލު ގުޅިގެން މި އެޕްރީލް މަހުގެ4ވަނަ ދުވަހު ކުރިއަށް ގެންދިޔަ މި ސެެޝަނުގައި ދަރިވަރުންގެ މެދުގައި ހުރި ކަންބޮޑުވުންތައް އޮޅުން ފިލުވައި އެކަންކަން ހައްލުކުރުމަށް ކުރެވިދާނެ ކަންކަމުގެ މައުލޫމާތު ދީފައިވެއެވެ. އަދި ކޮންމެ ދަރިވަރަކީވެސް އެކުއްޖެއްގެ އަހުލާގީ މިންގަނޑު އެއްވަރެއްގައި ހިފެހެއްޓުމަށް މަސައްކަތްކުރާ ކުއްޖަކަށްވުމަށް ނަސޭހަތްތެރިވިއެވެ.\nއޭގެ އިތުރުން، ކުށްތަކުން ސަލާމަތްވެ އެކަމުން ދުރުހެލިވެ ތިބުމަށް މައިންބަފައިންނާއި ޓީޗަރުންގެ ބަސް ގަބޫލުކުރުމަށް ނަސޭހަތްތެރިވިއެވެ. އަދި ގުރޫމް ކުރުމަކީ ކޮބައިކަމާއި، އެއީ ވެސް ކުށެއްކަމާއި އެކަންކަމުން ދުރުހެލިވެތިބުމާ އަދި ސްކޫލު މާހައުލުގައާއި ސްކޫލުން ބޭރުގައިވެސް ހަނގާކުރުން އިތުރުވެފައިވާ ކަމާއި އެފަދަ ކަންކަން އެއްވެސް ދަރިވަރަކު ނުކުރުމަށް ނަސޭހަތްތެރިވެފައިވެއެވެ. އަދި ކުށުން ދުރުހެލިވެ ތިބުމާއި އެއްވެސް ދަރިވަރަކު ކުށުގެ ވެއްޓަށް ނުދިއުމަށް ގަދައަޅައި މަސައްކަތްކުރުމަށް ނަސޭހަތްތެރިވެފައިވެއެވެ.\nއަދި އިންޓަނެޓުގެ ޒަރީއާއިން ކުރިމަތިވާ ނޭދެވޭ ކަންކަމުގެ މައުލޫމާތު ދަރިވަރުންގެ އުމުރާ ގުޅޭގޮތަށް ބުނެދީފައިވެއެވެ. އަދި އިންޓަނެޓު ބޭނުންކުރުމުގައި ދަރިވަރުންނަށް ރައްކާތެރި ގޮތަކީ ކޮބައިކަމާއި ރައްކާތެރިގޮތުގައި އިންޓަނެޓު ބޭނުންކުރާނެ ގޮތްތައް ބުނެދީފައިވެއެވެ. އަދި އިންޓަނެޓުން ދިމާވާ ނުދަންނަ މީހުންނާ ވާހަކަ ނުދެއްކުމަށާއި ދަރިވަރުންގެ ޒާތީ މައުލޫމާތު އެ މީހުންނާ ހިއްސާނުކުރުމަށް ނަސޭހަތްތެރިވެފައިވެއެވެ. އަދި ނޭދެވޭ އެއްވެސް ކަމެއް ފާހަގަ ކުރެވިއްޖެނަމަ އެކަން ސިއްރުނުކޮށް ބެލެނިވެރިންނާ ހިއްސާކުރުމަށް ނަސޭހަތްތެރިވެފައިވެއެވެ.\nއަދިވެސް އޭގެ އިތުރުން، އާންމު އިޖުތިމާއި މިންގަނޑުތަކަކީ ކޮބައިކަމާއި އާންމު އިޖުތިމާއި މިންގަނޑުތަކާ ހިލާފު އަމަލުތަކަކީ ކޮބައިކަން ބުނެދީ އެފަދަ ކަންކަމުން ދުރުހެލިވެތިބުމަށް މައުލޫމާތު ދީފައިވެއެވެ. އަދި މަގުމަތީގައާއި އެހެނިހެން ތަންތާގައި އުޅޭއިރު ދަރިވަރުންގެ އަމަލުތައް ބަހައްޓަންވީގޮތާއި އެހެން މީހުންނާ ރީތިކޮށް މުއާމަލާތުކުރުމަށް މައުލޫމާތު ދީފައިވެއެވެ.\nއަދި ސްކޫލު ދަރިވަރުންގެ ފަރާތުން އެކުދިންގެ މައިންބަފައިންނާއި ޓީޗަރުންވެސް ވަރަށް ބޮޑެތި އުންމީދުތަކެއް ކުރަމުން އަންނަކަމާއި އެ އުންމީދުތައް ހާސިލުކުރުމަށް ކޮންމެ ދަރިވަރަކުވެސް މަސައްކަތްކުރުމަށް ނަސޭހަތްތެރިވިއެވެ.


Saeed Bin Amir Al Juhamy (Part 1) | #Dhiislam\n9 months ago |0comment| June 5, 2017 |\nސަޢީދު ބިން ޢާމިރު އަލްޖުމަޙީ އަކީވެސް ޤުރައިޝީ ސަރުދާރުންގެ ދަޢުވަތަށް އިޖާބަދީ މައްކާގެ އުސް ފަރާތުގައިވާ “ތަންޢީމް” އޭ ކިޔުނު މަޤާމަށް ދިޔުމަށްޓަކައި ނުކުތް އެތައް ސަތޭކަ މީހުންގެ ތެރޭގައި ހިމެނޭ ޒުވާނެކެވެ. އެބައިމީހުންގެ ބޭނުމަކަށްވެފައި އޮތީ ޤުރައިޝުންގެ މީހުން މަކަރާއި ޙީލަތުން ހައްޔަރުކޮށްފައިވާ، މާތް ނަބިއްޔާ ޞައްލަﷲ ޢަލައިހި ވަސައްލަމަގެ ޞަޙާބީއެއްކަމުގައިވާ ޚުބައިބު ބިން ޢަދިއްޔު ރަޟިޔަﷲ ޢަންހު ޝަހީދުކުރާ މަންޒަރު ބެލުމެވެ.\nސަޢީދަކީ ހަށިގަނޑުގައި ބާރުހުރި ޒުވާނެކެވެ. އެހެންކަމުން މީސްތަކުންގެ ކޮނޑުތައް ފޭކޮށް ދުރުކުރަމުން ގޮސް އަބޫސުފްޔާން ބިން ޙަރުބާއި ޞަފްޥާން ބިން އުމައްޔަތު ފަދަ ޤުރައިޝީ ސަރުދާރުންނާއި އެއްހަމައެއްގައި އޭނާ ކޮޅަށް ހުއްޓުނެވެ. އެތާނގައި އެދެމީހުންގެ އިތުރުންވެސް ޢަރަބީންގެ މަޝްހޫރު އެތައް އަސްވާރުންނެއް ފުރަތަމަ ސަފުގައި އިށީނދެގެން ތިއްބެވެ. ހަމަ އެފަދައިން ހިލިހިލާއިން ހައްޔަރުކުރެވިފައިވާ އެ އަސީރު އަމިއްލަ ލޮލުން ދުށުމުގެ ފުރުޞަތުވެސް ސަޢީދަށް ލިބުނެވެ. އަދި އަންހެނުންނާއި ކުޑަކުދީންނާއި ޒުވާނުންތައް އެކުވެގެން މަރުގެ ވާދީ އާއި ދިމާއަށް އެއްވެސް ރަޙުމެއްނެތި ޚުބައިބު ކޮށްޕަމުން ގެންދިޔަ މަންޒަރުވެސް ފެނުނެވެ. އެބައިމީހުންގެ މަޤުޞަދަކީ އެޞަޙާބީ ޝަހީދުކޮށްގެން، ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ބަދަލުހިފުމެވެ. އަދި ހަމަ އެފަދައިން ބަދުރުގެ މަޤްތޫލުންގެ ބަދަލު ހޯދުމެވެ.\nޤުރައިޝީ ސަރުދާރުން، ޚުބައިބު ދަމާފައި ޤަތުލުގާހާއި ދިމާއަށް ގެންދަމުން ދިޔައެވެ. އަންހެނުންނާއި ކުޑަކުދީންގެ ހަޅޭކުގެ ތެރެއިން ސަޢީދަށް ނުހަނު މަޑުމައިތިރިކަމާއި ވަޤާރު އެކުލެވިފައިވާ އަޑެއް އިވުނެވެ. އެއީ ޚުބައިބު ރަޟިޔަﷲ ޢަންހުގެ އަޑެވެ. އެކަލޭގެފާނު ވިދާޅުވަމުން ގެންދެވިއެވެ. [ކަލޭމެންނަށް ކުޅަދާނަވެގެންވާ ކަމަކަށްވާނަމަ، މަރުވުމުގެ ކުރީން ދެ ރަކުޢަތް ނަމާދެއް ކޮށްލުމުގެ ފުރުޞަތު އަހަންނަށް ދޭށެވެ.]\nމުޝްރިކުން އެކަމަށް ހުއްދަ ދިނުމުން ޚުބައިބް ރަޟިޔަﷲ ޢަންހު، ކަޢުބަތުﷲ އާއި ދިމާއަށް އެނބުރިވަޑައިގެން ދެ ރަކުޢަތް ނަމާދެއް ކުރައްވަން ފެއްޓެވިއެވެ. އެއީ ވަރަށް ވެސް ފުރިހަމަ ހިތްގައިމު ދެރަކުޢަތެވެ. ސަލާމް ދެއްވުމަށްފަހު މައްކާގެ ސަރުދާރުންނާއި ދިމާއަށް އެނބުރިވަޑައިގެން ޚުބައިބް، ވިދާޅުވިއެވެ. [ﷲ ގަންދީ ބުނަމެވެ! އަހުރެން ނަމާދު ދިގުކުރަނީ މަރުދެކެ ބިރުގަނެގެންކަމުގައި ތިޔަބައިމީހުން ހީކޮށްފާނޭކަމަށް އަހުރެންނަށް ހީނުވާނަމަ އަހުރެން މިއަށްވުރެވެސް ނަމާދު ދިގުކުރީމުހެވެ.]\nދެން ސަޢީދަށް ފެނުނީ ޤުރައިޝުންގެ ބޮޑުން، ޚުބައިބް ރަޟިޔަﷲ ޢަންހު ދިރިހުއްޓައި އެކަލޭގެފާނުގެ ގުނަވަނަކަށްފަހު ގުނަވަނެއް ބުރިކުރަމުން ގެންދާ މަންޒަރެވެ. އަދި އެބައިމީހުން ބުނަމުން ގެންދިޔައެވެ. [މިއަދު ކަލޭގެ ބަދަލުގައި މިތާނގައި މުޙައްމަދު (ޞައްލަﷲ ޢަލައިހި ވަސައްލަމަ) ހުންނަވާފައި، ކަލޭ މިތަކުލީފުން ސަލާމަތްވެ އޮތުމަށް ލޯބިކުރާނަން ހެއްޔެވެ؟] ޚުބައިބް ރަޟިޔަﷲ ޢަންހުގެ ހަށިކޮޅުން އޭރު ލޭތައް ފައިބަމުން ދިޔައެވެ. ނަމަވެސް އެކަލޭގެފާނުގެ ޖަވާބަކަށްވީ މިބަސްފުޅެވެ. [ﷲ ގަންދީ ބުނަމެވެ! އަހުރެން، އަހުރެންގެ އަނބިދަރީންގެ ކައިރީގައި އަމާންކަމާއި އުފަލުގައި ހުރެފައި، މުޙައްމަދު ޞައްލަﷲ ޢަލައިހި ވަސައްލަމަގެ ހަށިކޮޅަށް އެންމެ ކަށްޓެއްވެސް ހެރޭކަށް އެއްގޮތަކަށްވެސް އަހުރެން ނުރުހޭނަމެވެ.]\nއެހިނދު މީސްތަކުން އެބައިމީހުންގެ އަތްތައް މައްޗަށް އުފުލައި ހޫރަމުންގެންދިޔައެވެ. އަދި ހަރު އަޑުން ގޮވަމުން ގެންދިޔައެވެ. [އޭނާ މަރައިލާށެވެ! އޭނާ މަރައިލާށެވެ! ] އަނެއްކާވެސް ސަޢީދުގެ ނަޒަރު ހުއްޓުނީ ޚުބައިބު ރަޟިޔަﷲ ޢަންހާ ދިމާއަށެވެ. އެކަލޭގެފާނު ހުންނެވީ ޞަލީބަށް އަރުވާ ފިލާގަނޑުގެ މަތީގައެވެ. އުޑާއި ދިމާއަށް ނަޒަރު ހުޓަވައިލައްވައިގެން ހުންނަވައި، ﷲ ތަޢާލާގެ ޙަޟްތުގައި އިލްތިޖާކުރައްވަމުން ގެންދެވިއެވެ. އެކަލޭގެފާނު ވިދާޅުވަމުން ގެންދެވިއެވެ. [ހައްދަވައިބޮޑުކުރެއްވި ރަސްކަލާކޮ! މިއެންމެހައި އަނިޔާވެރީން ގުނުއްވާނދޭވެ! މިބައިމީހުން ވަކިވަކީން ޤަތުލު ކުރައްވާނދޭވެ! މީގެ ތެރެއިން އެކަކުވެސް ބާކީ ދޫނުކުރައްވާނދޭވެ!] މިހެން ވިދާޅުވުމަށްފަހު އެކަލޭގެފާނުގެ ހަޔާތްޕުޅުގެ އެންމެ ފަހު ނޭވާފުޅު ދޫކޮށްލެއްވިއެވެ. އޭރު އެކަލޭގެފާނުގެ މުޅި ހަށިކޮޅު ވަނީ ކަނޑި އާއި ލޮންސީގެ އެތިފަހަރުތަކުން ހަލަންޏަކަށްވެފައެވެ. އަދި ގުނައި ޢަދަދުކުރެވޭ ވަރަށް ވުރެ ގިނަ ޒަޚަމް އެކަލޭގެފާނުގެ ހަށިކޮޅުގައި އޭރު ވެއެވެ.\nއެންމެފަހުން ޤުރައިޝުން އެމީހުންގެ މަސައްކަތް ނިންމާލުމަށްފަހު އެނބުރި މައްކާއަށް އަތުވެއްޖެއެވެ. އަދި އޭގެފަހުން ކުރިމަތިވި ބޮޑެތި ބޮޑެތި ހަނގުރާމަތަކާއި ޙާދިޘާތަކުގެ ތެރޭގައި ޚުބައިބް ރަޟިޔަﷲ ޢަންހު އާއި އެކަލޭގެފާނު ޝަހީދުކުރެވުނު ޙާދިޘާގެ މަތީން އެބައިމީހުން އެއްކޮށް ހަނދާން ނެތިއްޖެއެވެ. ނަމަވެސް އެޙާދިޘާގެ މަތީން ހަނދާންނައްތައިނުލެވުނު އެކަކު ހުއްޓެވެ. އެއީތޯއެވެ؟ އާދެ! އެއީ އެއްކަލަ ޒުވާން ސަޢީދު ބިން ޢާމިރެވެ. އޭނާގެ ހިތުން އެންމެ ސިކުންތަކަށްވެސް އެޙާދިޘާގެ ހަނދާންތައް ފިލައިގެނެއް ނުދިޔައެވެ. އެހެންކަމުން އޭނާއަށް ނިދޭ ކޮންމެ ފަހަރަކު ހުވަފެނުގައިވެސް އެމަންޒަރުތައް ފެނެއެވެ. އަދި ހޭލައި ހުންނަނަމަ އޭނާގެ ޚިޔާލުގެ ލޮލަށް ފެންނަމުންދަނީ ޞަލީބަށް އަރުވާ ފިލާގަނޑުގެ ކުރިމަތީގައި ހުންނަވައިގެން ފުރިހަމަ ހަމަޖެހުމާއި މަޑުމައިތިރިކަމާއެކު ޚުބައިބް، ނަމާދުކުރައްވަމުން ގެންދަވާތީއެވެ. އަދި މިވަރަކުން ނިމުނީއެއް ނޫނެވެ. އަދި ކިއެއްތަ! ޤުރައިޝުންގެ މައްޗަށް އެކަލޭގެފާނު ކުރައްވަމުން ގެންދެވި އަސަރުން ފުރިގެންވާ ބަދު ދުޢާގެ އަޑު އޭނާގެ ކަންފަތުގައި ގުގުމަމުން ދެއެވެ. އެހެންކަމުން އެބައިމީހުންގެ މައްޗަށް އުޑުން ގަދަފަދަ ޢަޒާބެއް އައިސް އެބައިމީހުން ހަލާކުވެދާނޭކަމަށް އޭނާއަށް އިހުސާސް ކުރެވެމުން ދިޔައެވެ. މިފަދަ ޚިޔާލުތައް އައުމުން އޭނާގެ ހިތް ބިރުން ގުޑައިގެން ދެއެވެ.\nކޮންމެއަކަސް ޚުބައިބް ރަޟިޔަﷲ ޢަންހު ޝަހީދުވެވަޑައިގެން، އޭގެކުރީން އެއްގޮތަކަށްވެސް ސަޢީދަށް އެނގިފައިނުވާ ކަންތައްތަކެއް ދަސްކޮށްދެއްވިއެވެ. އޭނާއަށް ދަސްކޮށްދެއްވީ ޙަޤީޤީ ދިރިއުޅުމަކީ ތިމާގެ ޢަޤީދާ އާއި އެޢަޤީދާގެ ދިފާޢުގައި އެންމެ ފަހު ވަގުތާއި ޖެހެންދެންވެސް ޖިހާދުކުރުން ކަމުގައެވެ. އަދި ނުގުޑާފަދަ ގަދަފަދަ އީމާންކަމަކީ އޭގެ ސަބަބުން ޢާންމު ޙާލަތްތަކުގައި ނުފެންނަ ފަދަ ޢަޖާއިބުކުރުވަނިވި ސިފަތައް މީހުންގެ ކިބަގައި އުފައްދައިދޭ އެއްޗެއްކަމެވެ. އަދި މީގެއިތުރަށް އޭނާއަށް އިޙްސާސްވަމުން ދިޔަ ޙަޤީޤަތަކީ، އެބޭފުޅަކަށްޓަކައި އޭނާގެ އެކުވެރީން އެބައިމީހުންގެ ހަށިތަކުން ޤުރުބާންވާ މިންވަރަށް ލޯބިކުރާ ޝަޚްޞިއްޔަތަކީ ޝައްކެތްނެތްގޮތުގައި އުޑުން އެބޭކަލަކަށް މަދަދު ލިބިވަޑައިގަންނަވާ، ﷲ ސުބުޙާނަހޫ ވަތަޢާލާގެ ތެދުވެރި ރަސޫލެއްކަމެވެ. އެންމެފަހުން ﷲ ތަޢާލާ، ސަޢީދު ބިން ޢާމިރުގެ ހިތްޕުޅު އިސްލާމްކަމަށް ހުޅުއްވައިދެއްވިއެވެ. އެހެންކަމުން އެންމެހާ މީހުންގެ ކުރިމަތީގައި އެކަލޭގެފާނު އިޢުލާނުކުރެއްވިއެވެ. [އަހުރެން އެއްވެސް އިޚުތިޔާރެއްލިބިގެންނުވާ ބުދުތަކުން މޫނު އަނބުރަލައި އެތަކެއްޗަށް އަޅުކަންކުރުމުގެ ނަޖިހުން ޠާހިރުވެ ، އެއްކައުވަންތަ އެންމެހައި އާރަކާއި ބާރެއްގެ މިލްކުވެރި ﷲ ތަޢާލާއަށް އީމާންވަމެވެ. މިއަދަށްފަހު އަހުރެންނަކީ މުސްލިމަކީމެވެ.] – ރަޟިޔަﷲ ޢަންހު-\nއެންމެފަހުން ސަޢީދު ބިން ޢާމިރު ރަޟިޔަﷲ ޢަންހު މައްކާގެ ދިރިއުޅުއްވުން ދޫކޮށްލެއްވުމަށްފަހު މަދީނާއަށް ހިޖުރަކުރައްވައި މާތް ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުގައި ދިރިއުޅުއްވަން ފެއްޓެވިއެވެ. ޚައިބަރު ހަނގުރާމަ އާއި އޭގެފަހުން ކުރެވުނު ހަނގުރާމަތަކުގައި ބައިވެރިވެ ވަޑައިގަތުމުގެ ޝަރަފު ޙާޞިލްކުރެއްވިއެވެ. ދެންފަހެ މާތް ނަބިއްޔާ z، މިދުނިޔެ ދޫކުރައްވައި އެކަލޭގެފާނުގެ ރައްބުގެ ތަނަވަސްވެގެންވާ ރަޙުމަތަށް ދަތުރުކުރެއްވީ ސައީދު ބިން ޢާމިރުގެ ޚިދުމަތްތަކުގެ ސަބަބުން އެކަލޭގެފާނާއި މެދު ރުހިވަޑައިގެން ހުންނެވި ޙާލުކޮޅުގައެވެ. މާތް ނަބިއްޔާ z އަށްފަހު، އަބޫބަކްރު ރަޟިޔަﷲ ޢަންހު އާއި ޢުމަރު ރަޟިޔަﷲ ޢަންހުގެ އަތްޕުޅުގައިވާ ބަރަހަނާ ކަނޑިއެއްކަމުގައި ސަޢީދު ބިން ޢާމިރު ރަޟިޔަﷲ ޢަންހު ވެވަޑައިގެންނެވިއެވެ. އަދި އެކަލޭގެފާނުގެ ޙަޔާތްޕުޅަކީ މުސްލިމުންނަށްޓަކައި ހުރި ނާދިރު ނަމޫނާއެއްކަމުގައި ވިއެވެ. އެހެނީ އެކަލޭގެފާނު ދުނިޔޭގެ ވަގުތީ އަރާމުގެ ބަދަލުގައި އާޚިރަތުގެ ދާއިމީ ނިޢުމަތް އިޚުތިޔާރު ކުރެއްވިއެވެ. އަދި އަމިއްލަ ހަވާނަފްސުގެ އެދުންތަކަށް ވުރެ ﷲ ތަޢާލާގެ ރުއްސެވުމާއި ފުއްސެވުމަށް އިސްކަން ދެއްވިއެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ މި ދެ ޚަލީފާއިންވެސް ސަޢީދު ބިން ޢާމިރު ރަޟިޔަﷲ ޢަންހުގެ ތެދުވެރިކަމާއި ތަޤުވާވެރިކަން ވަރަށް ރަގަޅަށް ދެނެވަޑައިގަންނަވައެވެ. އެހެންކަމުން އެކަލޭގެފާނުގެ ނަޞީޙަތްޕުޅުތަށް އެބޭކަލުން ފަރުވާތެރިކަމާއި އެކު އަޑުއެއްސެވިއެވެ. އަދި އެކަލޭގެފާނުގެ ކޮންމެ މަޝްވަރާއަކަށް ކަންފަތްޕުޅު ދެއްވިއެވެ. (ނުނިމޭ)


Kadhuru Bahaanee Fageerunnah Iskan Dheegen - Ministry - Vaguthu\nކަދުރު ބަހާނީ ފަގީރުންނަށް އިސްކަން ދީގެން - މިނިސްޓްރީ\nމި އަހަރު ރަމަޟާން މަހު ރައްޔިތުންނަށް ބެހުމަށް ސަޢޫދީ ޢަރަބިއްޔާގެ ސަރުކާރުންނާއި، ޔުނައިޓަޑް އަރަބް އެމިރޭޓްސްގެ ސަރުކާރުން ދިވެހި ސަރުކާރަށް ހަވާލުކުރި ކަދުރު ބަހާނީ ފަގީރުންނަށް އިސްކަން ދީގެން ކަަމަށް އިސްލާމިކް މިނިސްޓްރީން ވިދާޅުވެއްޖެއެވެ.\nއެ މިނިސްޓްރީން ވިދާޅުވީ، މާލެ ސިޓީއާއި، އައްޑޫ ސިޓީއާއި، ފުވައްމުލަކު ސިޓީ އަދި އަތޮޅުތަކުގެ ރަށްރަށަށް ކަދުރު ބަހާނީ، މީހުން ދިރިއުޅޭ ގޭބިސީތަކުގެ ޢަދަދު ބެލުމަށްފަހު، މިދިޔަ އަހަރު އެ މިނިސްޓްރީގައި ފަޤީރުންގެ ދަފްތަރުގައި ރަޖިސްޓްރީކޮށްފައިވާ ކޮންމެ ގޭބިސީއަކަށް އެއް ޕަކެޓް ކަދުރު ދޭ އުޞޫލުން ކަމަށެވެ.\nމިގޮތުން ފަޤީރުންގެ ގޭބިސީތަކަށް ކަދުރު ބެހުމަށްފަހު، ބާކީ ކަދުރު ބަހާނީ އެންމެ ފުރަތަމަ އަންނަ ފަރާތްތަކަށް ފުރަތަމަ އިސްކަންދޭ އުޞޫލުން ކަމަށްވެސް މިނިސްޓްރީން ބުންޏެވެ. އެގޮތުންވެސް ކޮންމެ ގޭބިސީއަކަށް ބަހާނީ 1 ޕަކެޓް ކަދުރެވެ.\nއެ ކަދުރު ފަޤީރުންގެ ގޭބިސީތަކަށް ބެހުމަށްފަހު، ކޮންމެ 100 ގޭބިސީއަކަށް ޖެހެނީ 33 ޕަކެޓް ކަދުރެވެ.\nގޭބީސީތަކަށް ކަދުރު ބަހާނީ، އެ ގޭބީސީއެއްގެ ސައްޙަކަން އަންގައިދޭ ލިޔުމެއް ގެންނެވުމުން، އެ ލިޔުމުގެ ސައްޙަކަމަށް ބެލުމަށްފަހު ގައި ކަމަށް މިނިސްޓްރީން ވިދާޅުވިއެވެ.\nމާލެއާއި، ވިލިމާލޭގައި ދިރިއުޅޭ ރައްޔިތުންނަށް ކަދުރު ބަހާނީ މާލެ ސިޓީ ކައުންސިލުންނެވެ. ހުޅުމާލޭގެ ރައްޔިތުންނަށް ކަދުރު ބަހާނީ އެޗްޑީސީންނެވެ. އަދި ރަށްރަށަށް ނުވަތަ އަތޮޅުތެރެއަށް ކަދުރު ބަހާނީ، އަތޮޅު ކައުންސިލްތަކުންނާއި، ރަށު ކައުންސިލްތަކުންނެވެ.\nއިސްލާމިކް މިނިސްޓްރީން ވަނީ ރޯދަ މަހުގެ ހެނދުނު 9:30 އިން ހަވީރު 5:00 އަށް ކަދުރާ ޙަވާލުވުމަށް ކައުންސިލްތަކުން ފޮނުއްވުމަށް އެދިފައެވެ.\nއޭޕްރީލް 23, 2020 17:59\nމިހާރު ތިބޭފުޅުން ގެންގުޅޭ ފަގީރުންގެ ލިސްޓަށް އިތުރުކޮށްލަންވީ ނޫންތޯ ގާސިމްއިބުރާހިމް. ސަން ޝިޔާމް، ޖައުސާޖައުފަރުމެން މީ ވަރައް ފަގީރު މީހުން ކަމަށް ޚަބަރު ލިބޭ.\nއޭޕްރީލް 23, 2020 18:19\nއެންމެ ފަގީރީ ޖައުޒާ ޖައުފަރު އާއި ކާސީންބެ އެވެ ތިޔަހުރިހާ ކަދުރަކުންވެސް އެދެމީހުނަކައް ނުފުދޭނެއެވެ ވައްސަލާމެވެ.\nސައުދީން ކަދުރު ދެނީ ރާއްޖޭގަ އުޅޭ ފަގީރުންނަށް ދޯ؟ ހައްގުވެރިންގެ މުދާ މިއަދު ކަލޭމެންނަށް ބޭނުންގިތަކަށް ބެހިދާނެ އެކަމަކު ބޮޑުވެގެންވާ ދުވަހެއް އެބައޮތް ވވވ ކައިރީގަ\nއޭޕްރީލް 23, 2020 19:55\nފަޤީރުން ތިބީ ހަމައެކަނި ޕާޓީގެ ޖަގަހައިގާ. ކުރިން ވެސް ކަންތައް ކުރީ ހަމަ މިހެން ނޫންތޯ. ގެނައިހާ ކަދުރެއް ޕާޓީގެ ޖަގަހައަށް ގެންގޮސްގެން ޕާޓީކުރީ. މިބައިމީހުން ގޭގައި ތިބެގެން ޓްވީޓާގައި ފކ ކިޔައި ރައްޔިތުން ގުނބޯ ހެއްދިޔަސް މީ ހަޤީޤަތް. އަސްލު ކަދުރު ފާތުމާމެން މިހާރު ވެރިކަމުގައި މިތިބީ\nއޭޕްރީލް 23, 2020 20:03\nއިސްލާމިކް މިނިސްޓަރަށް އެނގިނުލައްވަނީތޯ މާލޭގަ ގެބިސީތަކުގަ ދިރިއުޅޭ 45/100 މީހުންނަކީ ކުއްޔަށް ހިފައިގެން އުޅޭ ބައެއްކަން.\nއެމީސްމީހުނަށް ތިޔަވިދާޅުވާ "ސައްހަކަން އަންގައިދޭ ލިއުން" ހޯދޭނެ އެއްވެސް ގޮތެއް ނެތްކަން އެނގިތިބެ، ދައްކާ ބަހަނާއަކީ ވަރަށް ޒިއްމާދާރުކަން ކުޑަ މުޑުދާރު އަމަލެއް. ތިކުރާކަމަކީ ތިޔަބުނާ ލިއުން ނެތޭކިޔާފަ ބޭރުގައުމުތަކުން ބަހަންދޭ ކަދުރުކޮޅު ދިރުވާލުން. ތިމާއަށް ނުއުފުލޭވަރުގެ މަގާމަކަށް ދެވުނީމަ ކޮންމެ މީކަކުވެސް އުޅޭނީ ޒިންމާއިން ރެކެން.


SunOnline: #SUN VAAHAKA: Andalus ge Prince 29\nއަންދަލުސްގެ ޕްރިންސް 29\nއައިޝާ ނަސީމް 30 Apr 2021, 11:41\n"އަޅުގަނޑު ތި ވާހަކަ ގަބޫލެއް ނުކުރަން. އެންމެ ކުރިން ގޫތުން އަނިޔާވެރިއެއްނޫން. އެކަމަކު އެމީހުންގެ ތެރޭގައިވި އެހެން މީހުންގެ ސަގާފަތާއި ދިރިއުޅުމާއި އެހެން ކަންތައްތަކާ އިދިކޮޅު ހަދާ މީހުންގެ ސަބަބުން އެކަންތައް ފެށިގަތީ. އަދި މިހާރު އަންދަލޫސިއާގެ ވެރިކަން އޮތީ އަދުލު އިންސާފާއި ވަރަށް ދުރުގައި އަޅުގަނޑުގެ އެކުވެރިޔާ.." މުސްލިމް ދެންނެވިއެވެ.\nކޮމާންޑަރ ތަރީފު ބިން މާލިކުއާއި ހަގުރާމަވެރިން ސްޕެއިންގެ އައްސޭރީގައި ބަދަރުކުރި ހިސާބަށް "ތަރީފާ"ގެ ނަމުން ނަން ދެވުނެވެ. ތަރީފުމެންނަށް ފެނިވަޑައިގަތީ ގޫތުންގެ އަނިޔާވެރިކަމެވެ. ގަތުލު އާއްމުތަކެވެ. ވަކި ވަކި ފަރުދުންގެ ފަރިޔާދުތައް އަޑުއަހަން ޖެހުނެވެ. ތަރީފު އައްސޭރިފަށުގައި މަޑުކުރައްވާ މައުލޫމާތު އެއްކުރެއްވިއެވެ.\nހިޖްރީގޮތުން ނުވަދިހަ އެއްވަނަ އަހަރު ރަމަޟާންމަހު ތަރީފުު ފުރަތަމަ ފަހަރަށް ސްޕޭނުގެ ސަރަހައްދަކަށް ހަމަލާދެއްވިއެވެ. ވިހި މޭލު ދުރުގައިވާ އަލްޖެސީރިއަސް ނުވަތަ ޖަޒީރަތުލް ޚަޒްރާއަށް ހަމަލާދެއްވާ ޣަނީމާގެ ބައިވަރެއް ލިބިވަޑައިގަތެވެ. އެހުރިހާ އެއްޗަކާއިގެން އެފްރިކާއަށް ދަތުކުރުކުރެއްވިއިރު ހައްޔަރުކުރެވުނު ދުޝްމިން ހަގުރާމަވެރިންވެސް އަޅުންގެ ގޮތުގައި ގެންދެވިއެވެ. ސްޕެއިންއަށް ހަމަލާދޭން ފަސޭހަކަމާއި އެތަނުގެ ނާޒުކްކަން ތަރީފް މޫސާބިން ނުސައިރުއަށް ސާބިތުކޮށްދެއްވައިފިއެވެ. އިތުރު ޖަމާއަތެއް ފޮނުވުމުގެ މާނައެއް ނެތެވެ. ދެން އޮތީ ފުރިހަމަ ލަޝްކަރެއް ފޮނުވާ ސްޕެއިން މުސްލިމުންގެ ބާރުގެ ދަށަށް ގެނައުމެވެ. އެކަމަކު އަދި ހުރިހާ ތައްޔާރީތައްވެ ލަޝްކަރު އެކުލަވައިލަން ވަގުތު ނަގާނެއެވެ.\nހަގީގަތުގައި ނުވަމަސް ދުވަސް ފާއިތުވެގެން ދިޔައީ ލަޝްކަރު ތައްޔާރުކުރުމުގައި ލަސްވެގެނެއް ނޫނެވެ. ފިނި މޫސުމް ނިމެންދެން އިންތިޒާރުކުރަން ޖެހުނީއެވެ.\nމޫސާ ބިން ނުސައިރު ތާރިގު ބިން ޒިޔާދުއަށް ދައުވަތުދެއްވިއެވެ. އަދި ހަތްހާސް ހަގުރާމަވެރިންނާއެކު ސްޕެއިނަށް ފުރާވަޑައިގަތުމަށް އަމުުރުކުރެއްވިއެވެ. އިތުރު ފަސްހާސް ހަގުރާމަވެރިން ބޭނުންވެއްޖެ ހިނދެއްގައި ވަގުތުން ފުރޭނެ އިންތިޒާމް ހަމަޖެހޭނެއެވެ. އެއީ ސްޕޭނަށް އަރަން އެންމެ އެކަށީގެންވާ ދުވަސްކޮޅެވެ. ރަސްގެފާނު ލުދްރީކް ބާޣީންނާއި ހަގުރާމަކުރަން ވެސްކޯނިއާއަށް ލަޝްކަރުގެ ބޮޑު ބަޔަކާއިގެން ދަތުރުކުރިކަމަށް ކައުންޓް ޖޫލިއަންގެ ޖާސޫސުންވަނީ އޭނައަށް ޚަބަރު ފޯރުކޮށްދީފައެވެ.\n"އެކަމަކު އަންދަލުސްއަށް ހަމަލާދޭން މިވަރުގެ ލަޝްކަރެއް މަދުވާނެހެން އަޅުގަނޑަށް ހީވޭ. ކޮމާންޑަރު ޖޫލިއަން ބުނާގޮތުން ވިއްޔަ ރަސްގެފާނު ލުދްރީކްގެ ލަޝްކަރުގައި އެއްލައްކަ ހަގުރާމަވެރިން އެބަތިބި." ހަގުރާމައިގެ ކޮމާންޑަރެއްގެ ގޮތުން ބަލިވެގެން އަނބުރާ ވަޑައިގަންނަވަން ތާރިގުވެސް ބޭނުންފުޅެއް ނޫނެވެ.\n"ފުރަތަމަ މިފޮނުވަނީ އަނެއްހެން ސީދާ ހަގުރާމައަކަށް ނޫން. ސްކައުޓް ޖަމާއަތެއްގެ ގޮތުގައި. އެހިސާބުގެ އަވަށްތަކަށް ހަމަލާދީ އެތަނުގައި ތިބޭ ކުދި ކުދި ލަޝްކަރުތައް ނައްތައިލުމާއި ކޮންމެވެސް ވަރަކަށް ތަންތަން ފަތަހަ ވީމަ އެފްރިކާއިން މަދަދު ނައިސް ކާބޯތަކެއްޗާއި އެހެނިހެން ސާމާނު ލިބޭނެއްނު. ސަބަބަކީ ވަކިން އަމިއްލައަށް ލަޝްކަރު އުޅެންޖެހޭތީ. ދެމަސް ދުވަސްތެރޭ އަޅުގަނޑު މުސްލިމުންގެ ބާކީއޮތް ލަޝްކަރާއެކު އަންދަލޫސިއާއަށް ދަތުރުކުރާނަން. ދެ ލަޝްކަރު ގުޅުނީމަ ފުރިހަމަ ބާރާއެކު ލުދްރީކްގެ ރަސްކަން ވައްޓައިލެވިދާނެ އިންޝާﷲ....." މޫސާ ވިދާޅުވިއެވެ.\nތާރިގު އިންނެވީ ހިމޭނުންނެވެ. އޭނަގެ ސިކުނޑީގައި ވަނީ ކޮންކަމެއްކަން އެކަކަށްވެސް ނޭގުނެވެ.\n"ކީއްވެ ހިމޭނުން ތިއިންނެވީ؟ ހިތްޕުޅު ހަމަޖެހިވަޑައިނުގަންނަވާފަދަ އެއްޗެއް ބުނެވުނީތަ؟" މޫސާ އެއްސެވިއެވެ.\n"މިސާލަކަށް ދުޝްމިނުންނާއި ކުރިމަތިލާން ޖެހިއްޖެއްޔާ ކިހިނެއް ތޯ ހަދަން ޖެހެނީ؟ ފިލަން ޖެހެނީ ނޫނީ ހަގުރާމަކުރަން ޖެހެނީ؟ " ތާރިގު އެއްސެވިއެވެ.\n"އެއީ ތާރިގުގެ އަމިއްލަކަމެއް. އެވަގުތަކު ދިމާވި ހާލަތަކަށް ބައްލަވައިގެން ކުރިއަށް ގެންދަވާ.ހަތް ހާސް މުސްލިމް ހަގުރާމަވެރިންގެ ރައްކާތެރިކަން ކަލޭގެފާނުގެ އަތްޕުޅަށް ދޫކޮށްލަނީ. ފެނުނު އެންމެ ރަގަޅުގޮތަކުން ކުރިއަށް ގެންދަވާ...." މޫސަގެ އެ ޖުމްލައިން ތާރިގުގެ މޫނުފުޅު އަލިވެގެން ދިޔައެވެ.\nމޫސާ ބިން ނުސައިރު އާއި ތާރިގުގެ ބައްދަލުވުމުގެ ވާހަކަ ދާދި އަވަހަށް ކައުންޓް ޖޫލިއަންގެ ކަންފަތާއި ހަމަޔަށް ފޯރައިފިއެވެ. އެކަމުގެ ސަބަބުން ބަޔާންކުރުން ދަތި އުފަލަކާއި ހިތްހަމަޖެހުމެއް ހިތަށް ލިބުނެވެ. ރަސްގެފާނުގެ ގެ އަނިޔާވެރިކަމުގެ ސަޒާ އޭނައަށް ލިބުމުގެ ވަގުތު ކުޑަތަންވަނީއެވެ. އޭނަ ތާރިގުގެ އަރިހަށް ދުރުވެ އެކަމާއި ބެހޭގޮތުން މަޝްވަރާކުރިއެވެ.\n"ރަސްގެފާނު ލުދްރީކް ވެރިކަމުން ވައްޓާލެވިއްޖެއްޔާ ހުރިހާ ހަގުރާމަވެރިންނަށް ބައިވަރު ހަދިޔާތައް އެކި ފަރާތުން ލިބޭނެ....." ޖޫލިއަން ދެންނެވިއެވެ.\n"އަޅުގަނޑުމެން ހަގުރާމަ މިކުރަނީ ހަދިޔާތަކާއި މުދަލާއި އެއްޗެހި ހޯދާކަށް ނޫން. އަޅުގަނޑުމެންގެ ހުރިހާވެސް ބޭނުމަކީ ﷲ ސުބުހާނަހޫ ވަތައާލާގެ ރުހިވޮޑިގަތުން ލިބުން. އަދި ދުޢާއަކީ އަޅުގަނޑުމެންގެ ލަނޑުދަޑިއަށް ވާސިލުވާން ﷲގެ ރަހުމަތް ލިބުން. އަޅުގަނޑުމެންނަށް ލިބޭނެ ހަދިޔާއަކީ މާތްﷲ ވައުދުކުރެއްވި ސުވަރުގެ..އެނޫން އެއްޗެއް އަޅުގަނޑު ބޭނުމެއްނުވޭ...." ތާރިގު ވިދާޅުވިއެވެ.\nކައުންޓް ޖޫލިއަންގެ ހިތް ތައުރީފުން ފުރުނެވެ. މުސްލިމް ޒުވާން ހަގުރާމަވެރިންގެ ވިސްނުމާއި ޚިޔާލު އަދި ރަގަޅު އަޚުލާގަށް ހިތް ލެނބި ޝައުގުވެރިކަން އުފެދުނެވެ. މިފަދަ ޒުވާނުންނަށް ފަސޭހަކަމާއެކު ކާމިޔާބު ހާސިލުކުރެވި ރަސްގެފާނުގެ މައްޗަށް ކުރި ލިބޭނެކަމުގެ ޔަގީންކަން ފާއިތުވެގެން ދާ ކޮންމެ ސިކުންތުކޮޅަކު އިތުރުވިއެވެ. މިފަދަ ޖޯޝާއި ފޯރި ހުރި ބަޔަކު ބަލިވުމަކީ ނާދިރުކަމެކެވެ. "އަޅުގަނޑު އުއްމީދުކުރަނީ ތިޔަބޭފުޅާ އެ އަނިޔާވެރި ރަސްގެފާނު ގަތުލުކުރައްވާނެކަމަށް.................."\n"ހަގުރާމަވެރިން އަންދަލުސްއަށް ގެންދިޔުމުގެ ޒިންމާ އަޅުގަނޑާއި ހަވާލުކުރެވިއްޖެ. ފުރުމުގެ ކުރިން މައުލޫމާތުކޮޅެއް އެއްކޮށްލަން ބޭނުން......" ތާރިގު ވިދާޅުވިއެވެ.\n"ކޮންކަހަލަ މައުލޫމާތެއް ތޯ؟ "\n"އަންދަލޫސިއާގެ ޗާޓެއް ކުރަހާދެއްވާ. އޭގައި ފާހަގަކޮށްލަދެއްވަންވީ ގޮނޑުދޮށްތަކާއި ކަނޑުއޮޅިތަކާއި އުސްތަންތަނާއި ފަރުބަދަތަކާއި ނާ ދަތުރުކުރާ މަގުތަކާއި އަވަށްތައް އަދި މަގުތައް. އަދި އެންމެ މުހިއްމު ކަމަކީ ގޫތު ލަޝްކަރުގެ މައުލޫމާތު..." ތާރިގު އެދިވަޑައިގެންނެވިއެވެ.\n"އަޅުގަނޑަށް ތިން ދުވަސް ދެއްވާ..." ކައުންޓް ޖޫލިއަން ދެންނެވިއެވެ.\n"އެންމެ ރަގަޅު. އަޅުގަނޑުވެސް ލަޝްކަރު ތައްޔާރުކުރަން އެބަޖެހޭ. ތިން ދުވަސްފަހުން ބައްދަލުވަމާ..."\nތާރިގު ބިން ޒިޔާދު އޭނައާއި ޖެހިގެން ދެވަނައަށް ހުންނެވި ކޮމާންޑަރު އާމިރުގާތު އެދިވަޑައިގެންނެވީ މުސްލިމް ލަޝްކަރު އޮތްގޮތަށް ގެންނެވުމަށެވެ. އެންމެން އެއްވުމުން ތާރިގު އެންމެނާއި މުޚާތަބުކޮށް ދެންނެވިއެވެ.\n"އަންދަލޫސިއާއަށް ޖިހާދުކުރަން ދިޔުމުގެ ދޮރު ﷲ ސުބުހާނަހޫ ވަތައާލާ ހުޅުވާދެއްވައިފި. ޝަހީދުންގެ ދަރަޖަ ލިބިގަންނަން އެދޭ ބާރަހާސް މުޖާހިދުން އެބަ ބޭނުންވޭ....."\nހުރިހާ ހަގުރާމަވެރިން ވަގުތުން ތެދުވުނީ އެންމެންވެސް އަންދަލުސްއަށް ދާން ތައްޔާރަށް ތިބިކަން ހާމަކޮށްދިނުމަށެވެ.\n"މާ ގިނަ. އަޅުގަނޑު ބޭނުމީ އެންމެ ބާރަހާސް. ކިހިނެއްތޯ މިތަނުން ހޮވާނީ؟" އާމިރު މަޑުމަޑުން އެއްސެވިއެވެ.\nތާރިގު ބިން ޒިޔާދު އިރުކޮޅެއްވާންދެން ވިސްނުމެއްގައި އިންނެވިއެވެ." އަޅުގަނޑު ތިޔަބޭފުޅުންގެ ތެރޭގައިވި އެންމެ ރަގަޅު މުޖާހިދުން ނަގާނަން......"\n"އަޅުގަނޑުމެންގެ ހުރިހާ ހަގުރާމަވެރިންވެސް އެހާ ރަގަޅު. އެންމެންނަކީވެސް ހަގުރާމަތަކުގެ ތަޖުރިބާ ހުރި އަދި ޝަހީދުވާން އެދިއެދި ތިބި މުޖާހިދުން....." އާމިރު ވިދާޅުވިއެވެ.\n"ތިޔަބޭކަލުންގެ ތެރެއިން ފަރުޟު ފަސް ނަމާދު ގަވާއިދުން ނުކުރާ ބޭކަލެއް ވިއްޔާ އިށީންނަވާ....." ތާރިގު ބިން ޒިޔާދު ބާރު އަޑުފުޅުން އެންގެވިއެވެ. ލަޝްކަރުގެ ތެރެއިން ދެބައިކުޅަ އެއްބައި ހަގުރާމަވެރިން އިށީންނެވިއެވެ.\n"ވިތުރު ގަވާއިދުން ނުކުރާ ބޭކަލެއް ހުންނެވިއްޔާ އިށީންނަވާ..."\nބާކީ ތިބި ހަގުރާމަވެރިންގެ ތެރެއިން ދެބައިކުޅަ އެއްބައި މުޖާހިދުން އިށީންނެވިއެވެ.\n"އަޅުގަނޑު ދެންނެވި އެންމެ ރަގަޅު މުޖާހިދުންނަކީ މިއީ..." ތާރިގު އާމިރުގާތު ވިދާޅުވީ ކުޑަކޮށް ހިނިފުޅު ވަޑުވައިލައްވަމުންނެވެ.\n"ކަލޭގެފާނުގެ ޚިޔާލުފުޅަށް ސާބަސްދެން. މިހާރު އެއްވެސް މުޖާހިދަކު ލަޝްކަރަށް ނުނަގައިގެން އެއްޗެކޭ ބުނެ މައްސަލަޖެއްސޭކަށް ނޯންނާނެ. އިންސާފުވެރިކޮށް ތި ނިންމެވީ..." އާމިރު ތައުރީފުކުރެއްވިއެވެ.\n"އަޅުގަނޑު ދަސްކުރީ ޚާލިދު ބިން ވަލީދު އަރިއަހުން...."\n"އަޅުގަނޑުމެންނަށް އަންދަލުސް ފަތަހަކުރެވޭނެ އިންޝާﷲ." އާމިރު އުފާފުޅުކުރެއްވިއެވެ. އަންދަލުސްގެ ފަތަހަ ލޯމައްޗަށް ފެނިވަޑައިގެންނެވިފަދައެވެ.\n"ބާރަހާސް މުޖާހިދުންގެ ލިސްޓު ތައްޔަރުކުރައްވާ" ތާރިގު އާމިރަށް އެންގެވިއެވެ.\nތާރިގު ބިން ޒިޔާދު އޭނަގެ ލަޝްކަރަށް އެންގެވީ ގެއަށްގޮސް ފުރަން ތައްޔާރުވުމަށެވެ. އަންދަލުސްއަށް ފުރުމުގެ ކުރިން އާއިލާމީހުންނަށް ވަދާއުގެ ސަލާމްކޮށްް ޖިހާދަށް ދާން ދަތުރު ހެދުމަށެވެ. އެކަންތަކުން ނިމިވަޑައިގަތްތަނާ ކައުންޓް ޖޫލިއަން ބައްދަލުކުރަން އައެވެ.\n"ތާރިގު އެދިވަޑައިގެންނެވި ކަންތައް ފުރިހަމަކޮށްފިން..." ކައުންޓް ޖޫލިއަން އޮޅާލާފައި އޮތް ކަރުދާސްގަނޑެއް އޭނަގެ އަތްޕުޅަށް އެރުވިއެވެ. ތާރިގު އެ ބިންމަތީގައި ފަތުރާލައިގެން ވިސްނުންތެރިކަމާއެކު ބައްލަވަން އިންނެވިއެވެ. ތާރިގު ވަކި ދިމާލެއްގައި އިނގިލި ޖެއްސެވިއެވެ.\n"އަޅުގަނޑުމެން ބަދަރުކުރާނީ މިތާ..."\n"އެކަމަކު ކީއްވެތޯ؟މިއީ ފަޅު ސަރަހައްދެއް. މިތަން ޚިޔާރުކުރެއްވީ ކީއްވެތޯ؟ " ކައުންޓް ޖޫލިއަން އެއްސެވިއެވެ.\n"އަޅުގަނޑުމެންވެސް އަދި މިދަނީ ޖާސޫސުންގެ ގޮތުގައި. ގޫތު ލަޝްކަރުގެ ހަރަކާތްތައް ބަލައި އެމީހުންނަށް ފާރަލާން ޖެހެނީ. އަޅުގަނޑުމެންގެ މުޅި ލަޝްކަރު އައުމުން ހަމަލާދޭން ރާވާފައި އޮތީ. އެހެންވެ މިތަނުގައި މަޑުކުރަަން ޚިޔާރުކުރީ. އޭރުން އަޅުގަނޑުމެންގެ ޑިއުޓީތައް އަދާކުރަން ފަސޭހަވާނެ..." ތާރިގު ވިދާޅުވިއެވެ.\n" އަޅުގަނޑުގެ ޚިޔާލަކީ އަންދަލުސްއަށް އެރުމާއެކު ރަސްގެފާނު ލުދްރީކްގެ ކިއްލާއަށް ވަރުގަދަ ހަމަލާއެއް ދީ އެ ޖަނަވާރު ވަގުތުން ގަތުލުކުރުން...." ކައުންޓް ޖޫލިއަން ދެންނެވިއެވެ.\n"އެއީ އަނގައިން ބުނެލިޔަސް އަދި ފަސޭހަކަމެއްނޫން. އޭނަގެ ބޮޑު ލަޝްކަރާއިމެދުވެސް ވިސްނަން އެބަޖެހޭ..."\n"މަރުދެކެ އެއްވެސް ބިރެއް ޖެހިލުމެއް ނެތް ބާރަހާސް ހަގުރާމަވެރިންގެ ވެރިޔާކަމަށް ވިދާޅުވި ބޭފުޅާއަކީ ތިއީއެއް ނޫންތޯ؟ "\n"ތިޔަ ދެންނެވީ ތެދެއް. އަޅުގަނޑުގެ ލަޝްކަރު މަރުދެކެ ބިރެއްނުގަނޭ. އެކަމަކު އަޅުގަނޑުމެން ވެރިޔާއަށް ކިޔަމަންތެރިވެސް ވާނަން......." ތާރިގު އިޝާރާތްކުރެއްވީ މޫސާގެ ހަގުރާމައިގެ ރޭވުންތަކަށެވެ.\nތާރިގު ބިން ޒިޔާދު ސަބްތާގެ ހަތް ފަރުބަދަތަކުގެ ތެރެއިން އެންމެ އުސް ފަރުބަދަމަތީގައި ހުންނެވިއެވެ. އެތަނަށް ކުރީގައި ކިޔާ އުޅުނީ ޕިލާސްއޮފް ހެރަކްލުއިސްއެވެ. އެތަނަށް އެރުމުން ދުރުދުރަށްދާންދެން ނިކަން ރީތިކޮށް ފެންނާން އޮވެއެވެ. ތާރިގުގެ ނަޒަރު ހުއްޓިފައިވަނީ އަންދަލުސްއަށެވެ. ފެހިކުލައިގެ ގަސްތަކުން ފުރިފައިވާ ކުދި ފަރުބަދަތަކާއެކު އެންމެބޮޑަށް އޭނަގެ ސަމާލުކަން ހުއްޓުނީ ކަނޑުގެތެރެއިން އެތައް ހާސް ފޫޓަކަށް އުފުލިފައިވާ ފަރުބަދަފަޅިއަށެވެ. ހަގީގަތުގައި އެއީ ދެ މޭލުވަރަކަށް ހުރި ބޮޑު ހިލަގަނޑެކެވެ. އެކަމަކު ތާރިގުއަށް އެތަން ފެނިވަޑައިގަތީ ކުދި ފަރުބަދައެއްގެ ސިފައިގައެވެ. އޭރު އޭނައަށް އެނގިވަޑައިނުގަތީ ކޮންމެވެސް ޒަމާނެއްގައި އެތަނަށް އޭނަގެ ނަންފުޅާއި ގުޅުވައިގެން ނަން ދެވޭނެކަމެވެ. ދަ ރޮކް އޮފް ޖުބްރޮލްޓާ...ޖަބަލް ތާރިގު... ދަ ހިލް އޮފް ތާރިގު.......\nދިގު އިސްކޮޅަކާއިއެކު ކަސްރަތީ ވަރުގަދަ ހަށިގަނޑެއް ލިބިވަަޑައިގެންފައި ހުންނެވި ތާރިގަކީ ބިރުކުޑަ ކުޅަދާނަ ފަހުލަވާނެކެވެ. ކުޅަދާނަ ކޮމާންޑަރެކެވެ. ހަގުރާމައިގެ މައިދާންގެ އެންމެ ނުރައްކާތެރި ދަނޑިވަޅުވެސް ގާބިލުކަމާއެކު ހަލަލާދީ ލަޝްކަރު ކޮންްޓްރޯލް ކުރައްވާނެފަދަ ތަޖުރިބާކާރު ބޭފުޅެކެވެ. ހަގުރާމައެއްގައި ލިބިވަޑައިގަތް ޒަޚަމްގެ ލަކުނު އަދިވެސް އޭނަގެ އެއް އަތްޕުޅުގައި ފެންނާން އެބަހުއްޓެވެ. ނިތްކުރި ތަނަވަސްކަަމުން ވިސްނުންތެރިކަން ފައުޅުވެއެވެ. އާއްމުކޮށް ހަގުރާމަވެރިންގެ ނުހުންނަފަދަ ހުނަރެއް ވާހަކަދެއްކެވުމުގައި ހުރެއެވެ. ޅެންވެރިކަމުގެ ބަޔެއް ލިބިފައިވަނީކަން ނޭގެއެވެ. އޭނަގެ ވައަތު ކޮނޑުފުޅުމަތީގައި އިސްތަށިތައް ފަޅާފައިވާ ކަޅުތިލައެއް ހުރެއެވެ. އެއީ އޭނަގެ ޚާއްސަ ސިފައެކެވެ.\nކޮމާންޑަރު އާމިރުއާއި އޮފިސަރު މުގީސް އައްރޫމީ އަދި ޔޫސުފްވެސް އެވަގުތު އޭނަގެ އަރިހު ތިއްބެވެ. މުގީސްއަކީ އަރަބި ރަސްދަރިކަލެކެވެ. އޭނަގެ މުނިކާފަ ޖަބަލާ ބިން އަލް އައިހަމް އަކީ އެއް އިރެއްގައި ބަސަރާގައި ރަސްކަލެއްކަމުގައި ހުރި އަރަތްބެކެވެ. ރޫމީންގެ ޝެހެންޝާހުގެ ވެރިކަމުގެ ދަށުގައި ޔަރުމޫކް ހަގުރާމައިގާ އޭނަ ކޮމާންޑަރަކަށް ހުއްޓެވެ. ޚާލިދު ބިން ވަލީދާއިވެސް އޭނަ ހަގުރާމަކުރިއެވެ. ރޫމީން ބަލިވުމާއި ގުޅިގެން އޭނަ މުސްލިމުންގެ ވެރިކަމުގެ ދަށަށް ދިޔައީއެވެ. ޚަލީފާ އުމަރުއާއި ޖެހުނު މައްސަލައެއްގައި އޭނަގެ އާއިލާއާއި ބައެއް ހަގުރާމަވެރިންނާއިގެން ގޮސް ތުރުކީގެ ކޮންމެވެސް ހިސާބެއްގައި ވަޒަންވެރިވިއެވެ. ބައިގަރުނު ފަހުން މުސްލިމް ހަގުރާމަވެރިން އެހިސާބަށް ހަމަލާ ދިންއިރު ޖަބަލާގެ ޣައްސާނު ގަބީލާގެ ދަރިކޮޅުމީހުންވެސް އަޅުންގެ ގޮތުގައި ގެންދިޔައެވެ. އޭރު މުގީސް ނިކަން ކުޑައެވެ. އޭނަ އަޅެއްގެ ގޮތުގައި ގެނެވުނީ ޚަލީފާ އަބުދުލް މާލިކު ދިރިއުޅުއްވާ ގަނޑުވަރަށެވެ. އެކުއްޖާގެ އާއިލާ އެނގިވަޑައިގަތުމާއެކު ކުއްޖާގެ ތޫނުފިލިކަން ޚަލީފާގެ ސަމާލުކަން އަތުލިއެވެ. އެމަނިކުފާނުގެ ދަރިކަލުން އަލްވަލީދުއާއެކު މުގީސްއަށް ތައުލީމް ލިބޭނެގޮތް ހަމަޖެއްސެވިއެވެ. އެކަމުގެ ސަބަބުން އަލްވަލީދު ޚަލީފާކަމަށް އިސްވެ ވަޑައިގެންނެވިއިރުވެސް މުގީސް އޭނަގެ ޚާއްސަ އެކުވެރިއަކަށްވިއެވެ.\nމުގީސްއަށް ލިބިފައި ހުރި އިލްމާއެކު އޭނަގެ ޅެންވެރިކަންވެސް އަރަބިން ފަޚުރުވެރިކުރުވާފަދަ އެއްޗަކަށްވިއެވެ. އޭނަގެ މަޝްހޫރުކަން އިތުރުވިއެވެ. އެއާއެކު މޫސާބިން ނުސައިރުގެ ކޮމާންޑަރުގެ ކަމުގެ ދަށުގައި އެފްރިކާއާއި މަޣުރިބު ފަތަހަ ކުރިއިރު އޭނަ ކުޅަދާނަ ހަގުރާމަވެރިއެކަންވެސް ސާބިތުކޮށްދިނެވެ. އޭނަވެސްވީ ބިރުކުޑަ ވިސްނުންތޫނު އޮފިސަރަކަށެވެ. މުގީސް އައްރޫމީ ކިޔުނީ ރޫމީންގެ ތެރޭ ހުއްޓާ އޭނަ ގެނެވުނީމައެވެ.\n"އެންމެފަހުން.......ލޫލުއާއި އައްބާދު މިނިވަން ކުރާނެ ފުރުސަތުވެސް މިލިބުނީ..." ޔޫސުފަށް ބުނެވުނެވެ.\n"އެމީހުން އަމިއްލަ ދިރިއުޅުމުގައި އުފަލުގައި އެތިބީ. އަހަރެމެން މިދަނީ އެއަށްވުރެ މާ މާތް މުގައްދަސް ދަތުރެއްގައި.." ތާރިގު ހިނިފުޅުވަޑުވައިލެއްވިއެވެ.\n"އެކަމަކުވެސް އެކުވެރިންނާއި ބައްދަލުވުމަކީ ނަސްރާއި ފަތަހައަށް ލިބޭނެ އިތުރު އުފަލެއް.." ޔޫސުފްގެ ދެލޯ ވިދައިލިއެވެ.\nހިޖުރީގޮތުން ނުވަދިހަ ދެވަނަ އހަަރުގެ ރަޖަބު މަހުގެ ރީތި ރެއެކެވެ. ކަނޑުގެ ސަތަހަ އޮމާންކަމާއެކު ހަނދުވަރުގެ ރިހިއަލި އެޅުމުގެ ސަބަބުން ވިދަމުން ދާ ބިއްލޫރިކޮޅެއް ފަދައެވެ. ކުދި ކުދި ރާޅުތައް ގޮނޑުދޮށަށް ބީއްސައިލާ އަޑު މާހައުލުގައި ހިފާފައިވަނީ ރީތި ރާގެއް ފަދައިންނެވެ. ހަނދުގެ ފުރިހަމަ އަލީގެ ސަބަަބުން އެ ހިސާބު ދުވާލުގެ އަލިކަން ފަދައިން ދިއްލާލާފައިވިއެވެ. ކައުންޓް ޖޫލިއަންގެ ނާ ފަހަރު މުސްލިމުންނަށް އިސްތިގުބާލްުކުރަން ތައްޔާރަށް ރާޅުތަކުގެ ތެރޭ ކުޑަކޮށް ކިރިލަ ކިރިލާވިއެވެ.\nމުޖާހިދުން ފުރަން ތައްޔާރުވެގެން ގޮނޑުދޮށަށް ޖަމާވެފައި ތިއްބެވެ. ގިނައީ ބަރުބަރުންނެވެ. އެކަމަކު އޭގެ ތެރޭ މުގީސްގަދަ އަރަބި ހަގުރާމަވެރިންވެސް ހިމެނުނެވެ. އެންމެނާއި މުޚާތަބުކޮށް މޫސާ ބިން ނުސައިރު ވާހަކަފުޅު ދައްކަވާ ހިތްވަރުދެއްވިއެވެ. ދަރުސެއް ދެއްވިއެވެ. ނިންމަވާލައްވަމުން ހަދާންކޮށްދެއްވަން ބައެއް ނުކުތާތަކަށް އަލި އެޅުއްވިއެވެ.\n"އަޚުންނޭ. އަޅުގަނޑު ހަދާންކޮށްދެން. ތިޔަބޭކަލުން މާތްﷲ އަށް ކިޔަމަންތެރިވެ ރަސޫލުސައްލަﷲ އަލައިހި ވަސައްލަމްއަށްވެސް ކިޔަމަންތެރިވާން. އަދި ތިޔަ އެންމެ ބޭކަލުންގެ ވެރިޔަކަށް ޚިޔާރުކުރި ވެރިޔާއަށްވެސް ކިޔަމަންތެރިވާން. މާތްﷲ ގެ އިރާދަފުޅާއެކު މި ދުނިޔެއިން އަދި އާޚިރަތްދުވަހުވެސް ތިޔަ ބޭކަލުންނަށް ނަސްރު ދެއްވާނެ. އަޚުންނޭ. މާތްﷲގެ މަގުގައި ޖިހާދުކުރައްވާ. މަޝްހޫރުކަމާއި މުދާ އަދި ދުނިޔެއިން ރީތި ނަމެއް ހޯދާކަށްނޫން. ހަމައެކަނި މާތްﷲއަށްޓަކާ. ޝަހީދެއްގެ ދަރަޖަ ހޯދުމަށް އެދިއެދި ތިބެ ހަގުރާމައިގެ މައިދާނަށް ނުކުންނާތި. ހަތިޔާރުތަކާއިއެކު ހަމަލާ ނުދެންޏާ އަންހެނުންނާއި ކުޑަކުދިން އަދި މުސްކުޅިން ގަތުލުނުކުރާތި . އެބަޔެއްގެ ގޯތީގެ ހިމާޔަތުގައި އަދި އަޅުކަންކުރާ ތަނުގައި ތިއްބާ އެކަކުވެސް ގަތުލުނުކުރާތި."\nއަންދަލުސްގެ ޕްރިންސް 19\nއަންދުލުސްގެ ޕްރިންސް 1


vnews - Kolhufilaa gon'diyakah arai vissaara koatu laigen kuri sariyaiy.\nކޮޅުފިލާގޮނޑިއަކަށް އަރައި ވިއްސާރަކޯޓުލައިގެން ކުރި ސަރިޔަތް\nވެލާނާގޭ އާއިލާގެ ފެށުމަކަށް ބަލަނީ މަލިންގޭ ހަސަންދީދީ އެވެ. އެއީ މަޝްހޫރު ވެލާނާ މަނިކުފާނެވެ. މި ވެލާނާ މަނިކުފާނު ކައިވެނި ބައްލަވައިގެން ހުންނެވީ އަތިރީގޭ އިބްރާހިމް ދޮށިމޭނާކިލެގެފާނުގެ އެއްބަނޑު އެއްބަފާ ކަނބަލަކާއެވެ. ވެލާނާ މަނިކުފާނުގެ ދޮށީ ދަރިކަލުން ވެލާނާގޭ މުހައްމަދުދީދީ ކައިވެނި ބައްލަވައިގެން ހުންނެވީ އިބްރާހިމް ދޮށިމޭނާކިލެގެފާނުގެ ދަރިކަނބަލަކާއެވެ. ދެ އާއިލާ އޮތީ މިވަރަށް ގުޅި ލާމެހިފައެވެ. ސިޔާސީ ކަންކަމުގައި އިހަށް ދެބައިމީހުންވެސް ތިބީ ބަދަހިގުޅުމެއްގެ ތެރޭގައެވެ. އެހެންނަމަވެސް ތަންކޮޅެއް ފަހުން ދިމާވި ކަންތައްތަކެއްގައި ވެލާނާ މަނިކުފާނާއި އަތިރީގޭ އިބްރާހިމް ދޮށިމޭނާކިލެގެފާނާއި ދެމެދު މައްސަލަތައް ފެށި އިތުބާރު ގެއްލި މުޑިއަރައިފިއެވެ.\nއެދުވަސްވަރު ވެލާނާގޭ ކުދިން ދެރަކޮށްލުމަށް އިބްރާހިމް ދޮށިމޭނާކިލެގެފާނު ވިދާޅުވިކަމަށް ވަރަށް ގިނަ މީހުން ބުނާ ވާހަކައެއް އޮވެއެވެ. އަހަރެންގެ ދަރީން އިނގިރޭސި ކިޔެވިޔަކަސް ކަލޭގެ ދަރީންނަށް އިނގިރޭސިއެއް ނުކިޔެވޭނެއެވެ. އަހަރެންގެ ދަރީން ވެރިކަން ކުރިޔަސް ކަލޭގެ ދަރީންނަށް ވެރިކަމެއް ނުކުރެވޭނެއެވެ. އަތިރީގެއާއި ވެލާނާގެ ހަމަހަމައެއް ނުވާނެއެވެ. އިބްރާހިމް ދޮށިމޭނާކިލެގެ އާއި ވެލާނާކަލޯ އެއްވަރެއް ނުވާނެއެވެ.\nއަތިރީގޭ ބޭފުޅުންނާއި ދެކޮޅަށް ވެލާނާގޭގައި އެކިކަހަލަ ރޭވުންތައް ރާއްވަވާކަމަށް މާލެތެރޭގައި ވާހަކަ ދެކެވޭން ފެށުމުން ވެލާނާ މަނިކުފާނާއި އޭނާގެ ދެބޭފުޅުން ކަމަށްވާ މުހައްމަދުދީދީ އާއި އިބްރާހިމްދީދީ 1904 ގައި ހައްދުންމައްޗަށް އަރުވާލައިފިއެވެ. އަރުވައިލީ ބަގާވާތް ކުރައްވަން އުޅުއްވާކަމުގެ ތުހުމަތުގައެވެ. މި ތިން ބަފައިން މާގިނަދުވަހު އެ އަތޮޅުގައި ތިއްބަވާކަށް ނުހައްދަވައެވެ. އޮޑިއެއް ކަނޑުއްވައިގެން ތިން ބޭފުޅުންވެސް ދަންވަރު ސިއްރިޔާތުގައި އޮޅުދޫކަރަޔަށް ފުރާވަޑައިގެންފިއެވެ. އެތަނަށް ވަޑައިގެން 1905 ގައި އެބޭފުޅުން އުޅުއްވީ އިނގިރޭސިންގެ މަދަދު ހޯއްދެވުމަށެވެ. އެކަމަކު އިނގިރޭސިން ތިބީ އަތިރީގޭ ފަރާތަށެވެ.\nއިނގިރޭސިންގެ އެހީ ނުލިބުނީމާ އިންޑިޔާގެ ހުޅަނގުބިތުގެ ޕަޓާނުންނާ ވާހަކަ ދައްކަވައި ރާއްޖޭގެ ވެރިކަން ބަދަލު ކުރުމަށް އެމީހުންގެ އެހީތެރިކަމަށް އެދިވަޑައިގެންފިއެވެ. ވެލާނާގޭ ބޭފުޅުން އުޅުއްވާ ނޫޅުއްވާގޮތް އިބްރާހިމް ދޮށިމޭނާކިލެގެފާނުވެސް ގެންދެވީ ބައްލަވަމުންނެވެ. މިހެން ބައްލަވަމުން ގެންދަވަނިކޮށް ޖަފުނާއޭ ކިޔުނު އާގުބޯޓެއް ކުއްޔަށް ނަންގަވައިގެން އާމިރު ޚާނޭ ކިޔުނު ޕަޓާނެއްގެ ކޮމާންޑަރުކަމުގެ ދަށުގައި ހަތިޔާރާއެކު ޕަޓާން ކުލީ ސިފައިން ގޮވައިގެން ވެލާނާ މަނިކުފާނު މާލެއަށް އަރައިވަޑައިގަތުމަށް އުޅުއްވާ ވާހަކަ އިވިވަޑައިގެންފިއެވެ.\nއިބްރާހިމް ދޮށިމޭނާކިލެގެފާނު ވަގުތުން އިނގިރޭސިންނަށް މި މައުލޫމާތު ދެއްވައި ވެލާނާގޭ ކުދީން ހައްޔަރު ކުރުމަށް އެދިވަޑައިގެންފިއެވެ. މެޑްރާސްގެ ފުލުހުން މެދުވެރިކޮށް ޓަމިލްނާޑޫގެ ބަނދަރުގައި އޮތް ޖަފުނާ ބޯޓު ފާސްކުރިއިރު އިނގިރޭސިންނަށް އެޔަކުން ހަތިޔާރެއް އަދި ޕަޓާނުންގެ މީހަކު ނުފެނުނެވެ. ދެން މިކަން ހުއްޓާލައިގެން ތިބީއެވެ. މިހެން ތިއްބާ ހާޖީ އިމާދުއްދީނަށް ވަފާތެރި މީހުންގެ ތެރެއިން އަރުވާލެވިފައި ތިއްބެވި އެއްގަމުގޭ ދެބެއިފުޅަކުވެސް އޮޑިކަނޑުއްވައިގެން އޮޅުދޫކަރަޔަށް ވަޑައިގެން ވެލާނާގޭ ބޭފުޅުންނާ ގުޅިވަޑައިގެންފިއެވެ. އެއްގަމުގޭ ބޭފުޅުންވެސް ޝަމްސުއްދީން ރަދުންނާއި އަތިރީގޭ އިބްރާހިމް ދޮށިމޭނާކިލެގެފާނުގެ އަނިޔާވެރިކަމުގެ ވާހަކަ އިނގިރޭސިންނަށް ވިދާޅުވެ ދެއްވިއެވެ. އެކަމަކު އިނގިރޭސިން ތިބީ އަތިރީގޭ ފަރާތަށެވެ.\nޕަޓާނުންނާއެކު ރާއްޖެ އައުމުގެ ރޭވުން މުޅިން ނިމި މިކަން އަދި ތަންފީޒު ނުކުރެވިގެން އުޅެނިކޮށް ވެލާނާ މަނިކުފާނު ކޮޅުނބުގައި 1907 ގައި އަވަހާރަވެއްޖެއެވެ. ވެލާނާ މަނިކުފާނު އަވަހާރަވިޔަސް ވެލާނާގޭ މުހައްމަދުދީދީ އާއި އިބްރާހިމްދީދީގެ އަޒުމަކަށް ބަދަލެއް ނާދެއެވެ. މުހައްމަދުދީދީ އާއި އިބްރާހިމްދީދީ އިންޑިޔާގެ ކާލިކަޓަށް ވަޑައިގެން އެތަނުން ދެތިން ބަނގަލާއެއް ހޯއްދަވައި ޕަޓާނުންގެ ބަޔަކާއިގެން މަލިކަށް ވަޑައިގެންފިއެވެ. މަލިކުގައި ތިއްބަވާފައި ރާއްޖޭގެ އުތުރުގެ ދެތިން ރަށަކަށް ވަޑައިގެން އުތީމު މުހައްމަދު ތަކުރުފާނު ކަޅުއޮށްފުންމީގައި ކުރެއްވި ކަހަލަ ހަނގުރާމައެއް ކުރައްވަން ދިމާކުރައްވައިފިއެވެ. މިކުރައްވާކަމަކީ ދަނޑިވަޅު ހޯއްދަވައިގެން ރަށްރަށަށް ފައިބާވަޑައިގެން ކުޑައިކޮށް ދިވެހިންނާ ތޮޅެ ހައްދަވާފައި ފުރާވަޑައިގަންނަވަނީއެވެ.\nމިޚަބަރު މާލެއަށް ލިބުމުން ސަރުކާރުން ވަރުގަދަ އަރުމާޒެއްް ތައްޔާރުކޮށް އުތުރަށް ފޮނުވައިފިއެވެ. މިއަރުމާޒު އުތުރަށް ގޮސް ވެލާނާ ލަޝްކަރާއި ބައްދަލުވެ ދެބައިމީހުންގެ މެދުގައި މާވަރުގަދަ ކުރިމަތިލުމެއް އަދި ނުހިގަނީސް ވެލާނާ ލަޝްކަރު މައިދާންދޫކޮށް އަނެއްކާވެސް މަލިކަށް ހިގާއްޖެއެވެ. މިކަމެއް ހިގީ 1907 ގެ އޮކްޓޫބަރު މަހުގައެވެ. މިއަށްފަހު ދެއަހަރެއްހާ ދުވަސް މެދަށް ދޫކުރައްވައި ވެލާނާގެ ދެބެއިންނާއި އެއްގަމުގޭ އަބްދުﷲދީދީ ކަރާޗީއަށް ވަޑައިގެން ޕަޓާނުންގެ އައު ބަޔަކު ހޯއްދަވައި ހަތިޔާރުވެސް ހޯއްދަވައިގެން އަނެއްކާވެސް ރާއްޖެއަށް ވަޑައިގެންފިއެވެ. މިފަހަރު އެންމެ ފުރަތަމަ ލައްވައިލީ ފާދިއްޕޮޅު ހިންނަވަރުގަވެ. އެރަށުގައި ތިއްބެވުމަށްފަހު ދެން ވަޑައިގަތީ މާލެއަތޮޅު ކަގި ކިޔާ ފަޅުރަށަށެވެ. އެރަށުން ދެން ވަޑައިގެންނެވީ މާލެއާ ކައިރިން ބަނޑޮހަށެވެ. މިކަމެއް ހިނގީ 1910 ގެ ޑިސެމްބަރު 23 ވަނަ ދުވަހުއެވެ.\nބަނޑޮހުގައި ޕިޗޯރީ ފައުޖު ކޭމްޕުކޮށްގެން ތިއްބާ ސަރުކާރަށް މިކަން މޭރުންވެގެން މީރުބަހުރު އިސްމާއިލްދީދީ ހަނގުރާމައިގެ ގާފިލާއެއް ތައްޔާރު ކުރައްވައިގެން ބަނޑޮސް ކައިރިއަށް ވަޑައިގެން ހަމަލަ ދެއްވީމާ އިސާހިތަކު ޕިޗޯރީން ބަލިވެ އަމާން ދީފިއެވެ. މާލޭގެ ލަޝްކަރު އެތަނަށް ގޮސް ވިހިތިރީސް ބަޑިއެއް ގޮއްވައިލިތަނުން ޕިޗޯރީން އަމާންދީފިއެވެ. ސިފައިންގެ އެންމެ އިސް ވެރިޔަކީ އަތިރީގޭ ބޭފުޅުންނަށް އިޚުލާސްތެރިކަމުގައި ދެގޮތެއް ނުވާ މީރުބަހުރު އިސްމާއިލްދީދީއެވެ.\nމިހަނގުރާމައިގައި ޕިޗޯރީން ބަލިވެ ވެލާނާގޭ ދެބެއިން ހައްޔަރުވެއްޖެއެވެ. ދެންއޮތީ ސަރިޔަތެވެ. މިސަރިޔަތެއް އޮތީ ބަނޑޭރިގޭ ކުރިމަތީގައެވެ. ޕިޗޯރީންނަކީ އިސްކޮޅުން ނުހަނު ދިގު ހަށިގަޑު ބިޔަ ބައެކެވެ. ސަރިޔަތް ކުރައްވާން އިންނެވި ފަނޑިޔާރު މަނިކުފާނަކީ އިސްކޮޅުން ކުރު ހަށިގަޑު ވަރަށް ނިކަމެތި ބޭފުޅެކެވެ. މިހެންވެ މި މަނިކުފާނު ބިރުފުޅުން އުޅުއްވައިފިއެވެ. ޕިޗޯރީންގެ ކުރިމަތީގައި ފަނޑިޔާރު މަނިކުފާނުގެ ހައިބަތު ދެއްކުމަށްޓަކައި ދެން ބޭނުން ކުރެވުނީ އިހަށް ދިވެހީން ނުދެކޭ ޒާތުގެ އައު ހެދުމެކެވެ. އެއީ ވިއްސާރަކޯޓެކެވެ. ރަންނަބަނޑޭރި ކިލެގެފާނު ކޮޅުނބުން ގެންނަވާފައި އޮންނަ ވިއްސާރަކޯޓެއް ފަނޑިޔާރު މަނިކުފާނު ތުރުކުރައްވައި ބޮލުގައި ކޮއްޕިވެސް އަޅުއްވައިގެން ހަމަގަދަޔަށް އަވިދީފައި އޮތް ދުވަހެއްގައި ބަނޑޭރިގޭ ކުރިމަތީގައި ކޮޅުފިލާގޮނޑިއެއްގެ މައްޗަށް އަރާވަޑައިގެން ސަރިޔަތް ހިންގަވައިފިއެވެ. ރަންނަބަނޑޭރި ކިލެގެފާނު ވިދާޅުވިކަމަށްވެއެވެ. ތިޔައެއްޗެއް މަހައިލީމާ ކިތަންމެ ކުޑަމީހަކަސް ބޮޑު ވެދާނެއެވެ.\nފަނޑިޔާރު މަނިކުފާނުގެ ކޮއްޕިއާއި ވިއްސާރަކޯޓު ފެނިފައި ޕިޗޯރީންތައްވެސް އިސްދަށަށް ޖަހައިގެން ނިކަމެތިވެފައި ތިބެއްޖެއެވެ. ޕިޗޯރީންނޭ ކިޔަނީ ޕިޝާވަރު ސަރަހައްދުގެ މީހުންނަށެވެ. އެމީހުންގެ ރޫފަޔާއި ވަރުގަދަކަމަށް ބައްލަވައިފައި ރާއްޖޭގައި އެމީހުން ހައްޔަރުކޮށްގެން ބޭތިއްބިދާނެ ކަމަށް ފަނޑިޔާރު މަނިކުފާނަށް ފެނިވަޑައެއް ނުގަތެވެ. އެހެންވީމާ ނިންމެވީ އެންމެހައި ޕިޗޯރީންތައް އަލުން އިންޑިޔާއަށް ފޮނުވައިލުމަށެވެ. ދެން އެވެރިން ހިމަރޯނުން ބަނދެފައި އޮޑިޔަކަށް ލައިފައި މީރުބަހުރު އިސްމާއިލްދީދީގެ ވެރިކަމުގެ ދަށުގައި ސިފައިންނާއެކު ފުރުވާލައިފިއެވެ. ތިން ހަތަރު ދުވަހަކަށްފަހު މީރުބަހުރު އިސްމާއިލްދީދީ މާލެ ވަޑައިގެންފައި ވިދާޅުވީ މިއައީ ޕިޗޯރީން އިންޑިޔާއަށް ބާލައިފައި ކަމަށެވެ. ދަތުރު އަވަސްކަމުން އެއީ ތެދެއްކަމަށް ގިނަ ބަޔަކު ގަބޫލެއް ނުކުރެއެވެ. ކަނޑުފެއްތީއޭވެސް ކިޔައިއުޅުނެވެ. ކޮންމެއަކަސް މިކަމުގެ ހަގީގަތް މިއަދާ ހަމަޔަށްވެސް ފާޅެއް ނުވެއެވެ.\nފަނޑިޔާރު މަނިކުފާނަށް އެމަނިކުފާނުގެ ނިކަމެތިކަން އިހުސާސްކުރެވުނު ދަނޑިވަޅުގައި އެކަން ފޫބައްދައި އާރާއިބާރު ދެއްކުމަށް އެދުވަސްވަރު ބޭނުންކުރެވުނީ ވިއްސާރަކޯޓެކެވެ. މިއަދު މިކަހަލަ ހާލަތުގައި ބޭނުން ކުރެވެނީ ކޮންކަހަލަ ކޯޓެއް ބާވައެވެ. ޔަގީންވާ އެއްޗަކީ މިހާރުވެސް މިޒާތުގެ ހާލަތު އަންނާނެކަމެވެ. ދަރަޖަވެރިކަމާއި ހައިބަތު ބޮޑު މީސްމީހުންވެސް ސަރިޔަތަށް ގެންދެވެއެވެ. ހުކުމްވެސް އިއްވާންޖެހެއެވެ. މުޅި ގައުމު އެމީހުންނަށްޓަކައި ޝުކުރުވެރިވެ ސަލާންކުރާ ބޮޑެތިބޮޑެތި ގައުމީ ބަތަލުންވެސް ސަރިޔަތަށް ގެންދާތަން އެބަފެނެއެވެ. ފޮތުގައި ކޮންމެ އެއްޗެއް ލިޔެފައި އޮތަސް އެޔަށް ނުބަލައި ބޮޑެތި ފަރުބަދަ ކަހަލަ މީހުންނާ ދެކޮޅަށްވެސް ނިންމުންތައް ނިންމާންޖެހޭ ދަނޑިވަޅު އާދެއެވެ.\nކޮޅުފިލާގޮނޑިއަކަށް އަރައި ވިއްސާރަކޯޓު ލައިގެން ނޫނީ ނިންމުންތައް ނިންމާން ފަސޭހަނުވާ ދަނޑިވަޅު އައިމާ މިހާރުވެސް އެކަހަލަ ކޮންމެވެސް ކަމެއް އޮންނާނެއެވެ. އެކުރާކަމެއް ދުރުތިބީންނަށް ނުފެންނަނީއެވެ. ޒަމާން ބަދަލުވީމާ ފޭރާމަށް ބަދަލުއައީއެވެ. ލާނެތްވައްތަރުގެ ބިރުކުޑަ މީހުން އެވެރީންނަށް ހީވާ އެއްޗެއް ފާޅުގައި ބުންޏަސް މަމެންނަށް އެހެން ބުނާކަށް ނުކެރޭނެއެވެ.\nދެވަނަ ބުރާ ގާތަށް ރަޝިއާ ޖެހިލައިފި\nޖޭޕީގެ ޗީފް ސްޕޯކްސްޕާސަންގެ މަގާމަށް އަލީ ސޯލިހު އައްޔަންކޮށްފި\nމާޒިޔާ ބަލިކޮށް މާލޭ ލީގުގެ ޝީލްޑް ނިއުރޭޑިއަންޓުން އުފުލާލައިފި\nސެނެގާލްއިން ޕޮލެންޑްގެ މައްޗަށް ކުރިހޯދައިފި


BREAKING NEWS: Inthihaab Faskuran EC In Supreme Court Ah Hushahelhi Mahsala Anburaa Genesfi - Vaguthu\nއިންތިޚާބު ފަސްކުރަން އީސީން ސުޕްރީމް ކޯޓަށް ހުށަހެޅި މައްސަލަ އަނބުރާ ގެނެސްފި\nއިލެކްޝަންސް ކޮމިޝަންގެ މެންބަރުން - ފޮޓޯ: މަޖިލިސް\nލޯކަލް ކައުންސިލް އިންތިޚާބު ފަސްކުރަން އިލެކްޝަންސް ކޮމިޝަނުން ސުޕްރީމް ކޯޓަށް ހުށަހެޅި މައްސަލަ އަނބުރާ ގެނެސްފިއެވެ.\nއިލެކްޝަންސް ކޮމިޝަނުން މިއަދު ވިދާޅުވީ އިންތިޚާބު ބާއްވާ ތާރީޚް ފަސްކުރުމަށްޓަކައި މަޖިލީހުން ހައްލެއް ހޯއްދަވައި ދެއްވިދާނެ ކަމަށް މިނިވަން މުއައްސަަސާތަކާއި ބެހޭ ކޮމެޓީން ވިދާޅުވެފައި ވާތީ ސުޕްރީމް ކޯޓަށް ހުށަހެޅި މައްސަލަ އަނބުރާ ގެނެސްފައިވާ ކަމަށެވެ.\nލޯކަލް ކައުންސިލްތަކުގެ އިންތިޚާބު ފަސް ކުރުމަށް އިލެކްޝަންސް ކޮމިޝަނުން ކޯޓަށް ހުށަހެޅުމުން، އެ ކޮމިޝަންގެ މެމްބަރުން ރޭ ވަނީ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީ އަށް ހާޒިރުކޮށްފަ އެވެ.\nކޮވިޑް-19 އާ ގުޅިގެން، ގާނޫނު ބުނާ މުއްދަތުގައި އިންތިޚާބު ބޭއްވެން ނެތިގެން އެ ކަމަށް ހައްލެއް ހޯދައިދިނުމަށް އެދި ކޯޓަށް ހުށަހެޅީ އެއީ ކުރިން ވެސް އަމަލު ކުރަމުން އައި އުސޫލު ކަމަށް ވާތީ ކަމަށް އިލެކްޝަންސް ކޮމިޝަންގެ ރައީސް އަހްމަދު ޝަރީފް ވަނީ ރޭ ކޮމެޓީގެ ބައްދަލުވުމުގައި ވިދާޅުވެފައެވެ.\nނަމަވެސް އެމްޑީޕީ އަށް ނިސްބަތްވާ މެންބަރުން ގެންދަވަނީ އިންތިޚާބު ބާއްވާނެ ދުވަހެއް ކަނޑައެޅުމުގެ ބާރު ކޯޓަށް ލިބިގެން ނުވާކަމަށް ވިދާޅުވަމުންނެވެ.\nއިންތިޚާބެއް ލަސްކުރަން ބޭނުން ވަނީ ގާނޫނީ ފަރުވާއެއް ކަމަށާއި އެއީ ސުޕްރީމް ކޯޓަށް ކުރެވޭނެ ކަމެއް ނޫން ކަން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް ވަނީ ވިދާޅުވެފައެވެ.\n"މި ކަމުގައި ހައްލު ހޯދަން ކޯޓަށް ވަޑައިނުގަތުން. އަޅުގަނޑުމެން ކޮމިޓީގެ ފަރާތުން ގާނޫނަށް ގެންނަން ޖެހޭ އިސްލާހެއް ގެނައުމުގެ މަސައްކަތާއި މި ކަމުގައި ހައްލު ހޯދައި ދިނުމުގެ މަސައްކަތް ކުރިއަށް ގެންދާނެ ކަމަށް ދަންނަވަން،" ރޮޒައިނާ ވިދާޅުވިއެވެ.\nއިންތިޚާބު ފަސްކުރަން އިލެކްޝަންސް ކޮމިޝަނުން ފުރަތަމަ ހުށަހެޅީ ހައިކޯޓަށެވެ. ނަމަވެސް ފަހުން ވަނީ ހައިކޯޓުން މައްސަލަ އަނބުރާ ގެނެސް ސުޕްރީމް ކޯޓަށް މައްސަލަ ހުށަހަޅާފައެވެ.\nމާޗް 18, 2020 11:12\nބަރމިއުޑާ ޓްރޭންގަލްގައި އެއިންނަ މީހާ ދެކެ ހާދަބިރެކޭދޯ ޝަރީފު މިގަންނަނީ.. ސަބަބަކީ ކޮބައިބާއޭ ހީވޭ!!!\nހެޔޮނުވާނެ މިކަންތަށް ނިމެންދެން މި އަންނިގެ ކިބައިން އަހަރެމެން ސަލާމަށްވާނެގޮތް ހަދާދީ...\nމާޗް 18, 2020 11:14\nޝަރީފޫ، މަޖްލިހުގެ އުސްގޮނޑީގައި އިނުމުން ގާނޫނީ އިލްމުވެރިއަކަށް ނުވާނެއޭ. ޤާނޫނީ އިލްމަކީ ވަކި ދާއިރާއެއް. އެހެންވީމާ ޤާނޫނުގައި ނެތް ހާލަތެއް އަތުވެއްޖެނަމަ ނުވަތަ ޤާނޫނު މާނަކުރުމުގައި ދައުލަތުގެ މުއައްސަސާތަކުގެ މެދުގައި އެއްބަސްނުވެވޭނަމަ ދެން އެކަން ހައްލުކޮށްދިނުމުގެ އިހްތިސާސް އޮންނަނީ ސުޕްރީމް ކޯޓަށް. މަޖްލިސްގެ އުސްގޮނޑީގަ އިންނަ މީހާއަކަށް ނޫން އެބާރު ލިބިފައިވަނީ. ކަލޭމެން ހާދަހާ ގަމާރުވެފައި ތަންދޮރުނުދަނެއޭމަހިތަށް އަރާ.\nދެން މިރާއްޖޭގަ ކޯޓްތަކެއް ހުރުމުގެ ބޭނުމެއްވެސް ނޯންނާނެ. ނަޝީދު (ސާބިތުވެ ފެންނަންހުރި އެތަކެއް ސަބަބުތަކާއި ހެދި) ކޯޓްތަކާއި ފަޑިޔާރުން ދެކެ ވަރަށް ރުޅިއަންނާނެ. މިއަދު ނަޝީދު ދެކެނީ މި ގައުމުގެ ހުރިހާކަމެއްގެ ވެސް ބަސްބުނާން ހުރި ހަމަ އެކަނި މީހަކީ އޭނަ ކަމަށް. ކޮވީޑް 19 ގެ މައްސަލައިގަވެސް އިސްވެ ބަސް ބުނަން ހަދައިގެން އަތަށް ގޮވީ!\nމާޗް 18, 2020 11:32\nއީސީ އިންވެސް ނަޝީދު ދެކެ ބިރުގަތީދޯ؟\nމާޗް 18, 2020 11:33\nކޯޓަށް އިތުބާރު ނުކުރަނީދޯ؟ މިމީހުންނަށް ދުވަހަކު ކޯޓެއް ކަމަކުނުދާނެ،\nމާޗް 18, 2020 11:44\nހަގީގަތުގައިވެސް އިންތިހާބު ފަސްކުރުމުގެ ހުރިހާވެސް ބާރެއް އޮތީ ސްފްރިމް ކޯޓުގައި ސްފްރީންކޯޓުން ތިކަންކުރަންޖެހޭނީ އެއީ ދުސްތޫރީ ކަންކަމާއިގުޅޭ ހުރިހާކަމެއް ކަޑައެޅުމުގެ ބާރުއޮތީ އެތަނަށް ކަމަށްވާތީ އިންތިހާބު އިސްފަސްކުރުމުގެ އެއްވެސް ބާރެއް މަޖުލިހަކަށް ލިބިގެނެއްނުވޭ އެއީ އެތަނަކީ ގާނޫނު ހެދުމަށް އޮންނަތަނަކަށްވެފައި ތަހުގީގުކުރުމާއި މުސްތަގިއްލު ބާރުތަކަށް އަރައިގަތުމުގެ އެއްވެސް ބާރެއް ލިބިގެންނުވާތީ\nތިޔަ މައްސަލަ ހިފައިގެން އެއްކޯޓުން އަނެއް ކޯޓަށް ހިނގަނީތަ. ހާދަ ލަދުހުތުރު ކަމެކޭ. ޝަރީފޫޫފޫފޫފޫފޫ.\nމާޗް 18, 2020 13:15\nއީސީން އަނެއްކާވެސް އެމްޑީޕީން ބޭނުންވިގޮތަށް ކަންތައްކުރަންފެށީ.\nމާޗް 18, 2020 14:25\nކިހާބޮޑު ވަބާއެއްމީ މިމީހުން އަދިވެސ އިންތިހާބަކާ ހެދި މުޅި ގައުމު ހަލާކު ވާއިރުވެސް. ހޮޔޮނުވާނެ އޭޕްރީލް 18 އަންނި ބުނާގޮތައް އިންތިހާބު ބާއްވާފަ އެމްޑީޕީ ހުރިހާ ގަމާރު މެބްބަރުބް ގޮސް ބޯޓްލާބަލަ އޭރުން ރާއްޖޭގެ ހުރިހާތާކުން މެޖޯރިޓީ ލިބުނީ. އަންނި ބޭނުން ވާގޮތައް ކާފަރުދީން މިތާ ހިންގޭނެ\nމާޗް 18, 2020 15:27\nއީ ސީ ޝަރީފޫ... ހަމަ މަޖލިސް ރައިސް ކަހަލަ ވެ ނިމުނީ ދެއްތޮ؟؟\nނަސީބެއްނު ސިޔާއިސީ ޖަމާވާ ޖަންކުޝަނަކައް މަނިކުފާނު ތި ހުށަ ނޭޅުއްވިކަން


Corona Virus Jehigen Maruvi Meehunge Adhadhu 132 ah Araifi – Iru\nކޮރޯނާ ވައިރަސް ޖެހިގެން މަރުވި މީހުންގެ އަދަދު 132އަށް އަރައިފި\nލަހޫ· 29 ޖަނަވަރީ 2020\nފާއިތުވި 24 ގަޑިއިރުގެ ތެރޭގައި ޗައިނާ އިން އިތުރު 1459 މީހުން ބަލި ޖެހި، ޗައިނާ އިން ބަލި ޖެހުނު ޖުމްލަ މީހުންގެ އަދަދު 5974 އަށް އަރައިފިއެވެ. އެހެންކަމުން ދުނިޔޭގެ ހުރިހާ ހިސާބަކުން ކޮރޯނާވައިރަސްއަށް މިހާތަނަށް ޕޮޒިޓިވްވި މީހުންގެ އަދަދު 6053 އަށް އަރައެވެ.\nއަދިވެސް މިވައިރަސް ދާނީ ހަލުވި ކަމާއި އެކު ފެތުރެމުން ކަމުގައި ކަމާއި ބެހޭ މާހިރުން ދަނީ ވިދާޅުވަމުންނެވެ.\nކޮރޯނާ ވައިރަސް ޖެހިގެން މިހާތަނަށް 106 މީހުން މަރުވެފައިވާކަމަށް ޑަބްލިއުއެޗްއޯގެ ތަފާސްހިސާބުތަކުން ދެއްކި ނަމަވެސް މިވައިރަސްގެ ސަބަބުން 132 މީހުން މަރުވެފައިވާކަމަށް ޗައިނާގެ ރަސްމީ ފަރާތްތަކުން ވަނީ ހާމަކަށް ކޮށްފައެވެ. އަދި ވައިރަސްޖެހިގެން މިހާތަނަށް 976 (ނުވަސަތޭކަ ހަތްދިހަ ހައެއް) މީހުންގެ ހާލު ސީރިއަސް ވެފައިވާކަމަށް ޑަބްލިއުއެޗްއޯއިން ހާމަކޮށްފައި ވެއެވެ. އަދި 5974 (ފަސްހާސް ނުވަސަތޭކަ ހަތްދިހަ ހަތަރެއް) މީހުންނަށް މިވައިރަސް ޖެހިފައިވާ ކަމުގައިވެސް ޑަބުލިޔުއެޗްއޯއިން ހާމަކޮށްފައިވެއެވެ.\nމިހާތަނަށް ކޮރޯނާ ވައިރސްއަށް ޕޮޒިޓިވްވި މީހުން އެންމެ ގިނައިން ތިބީ ޗައިނާގައެވެ. އެއީ ޖުމްލަ 4537 މީހުންނެވެ. ތައިލެންޑުން 14 މީހަކު މިވައިރަސްއަށް ޕޮޒިޓިވްވެފައި ވެއެވެ. ހޮންކޮންގުން 8 މީހުންނަށް މިވައިރަސް ޖެހިފައި ވާއިރު ޓައިޕެއާއި މަކާއުގެ ވެސް ވައިރަސް ޖެހުނު މީހުންގެ އަދަދު ވަނީ7އަށް މަތިވެފައެވެ. ސިންގަޕޫރުގައިވެސް ވަނީ7މީހުން ކޮރޯނާ ވައިރަސްއަށް ޕޮޒިޓިވްވެފައި ވެއެވެ. ޖަޕާނުން6މީހުން ޕޮޒިޓިވްވެފައި ވާއިރު އޮސްޓްރޭލިއާއިން5މީހުން ޔޫއެސްއޭއިން5މީހުންވަނީ ކޮރޯނާ ވައިރަހަށް ޕޮޒިޓިވްވެފައެވެ. އަދި މެލޭޝިއާއިން4މީހުން ރިޕަބްލިކް އޮފް ކޮރެއާއިން4މީހުން ޕޮޒިޓިވްވެފައިވާއިރު ފްރާންސުންވަނީ3މީހުން މިވައިރަސްއަށް ޕޮޒިޓިވްވެފައެވެ. މީގެއިތުރުން ކެނެޑާއާއި ވިއެޓްނާމް، މިއިން ކޮންމެ ޤައުމަކުން2މީހުންވަނީ ޕޮޒިޓިވްވެފައެވެ. އަދި ނޭޕާލް، ކެމްބޯޑިޔާ ސްރީލަންކާ އަދި ޖަރމަނީއިން ފެނިފައި ވަނީ ކޮންމެ ޤައުމަކުން ކޮރޯނާއަށް ޕޮޒިޓިވް އެންމެ މީހެކެވެ.


Mahedh Bhatt eynage dharifulhaaeku negi massala bodu foto | Hurihaa.mv\nމަހޭޝް ބަޓް އޭނާގެ ދަރިފުޅާއެކު ނެގި މައްސަލަ ބޮޑުވި ފޮޓޯ\nLast updated on 07 May 2022, 07:04\nމަހޭޝް ބަޓް އާއި ޕޫޖާ ބަޓް.\nއިންޑިއާގެ މަޝްހޫރު ފިލްމު މޭކަރު މަހޭޝް ބަޓް އަކީ ފިލްމު ހެދުމުގެ އިތުރުން، އޭނާގެ އާދަޔާ ހިލާފު ވިސްނުމާ ގުޅިގެން ގިނަ ބައެއްގެ ތެރޭގައި އެ މީހެއްގެ ވާހަކަ ދެކެވޭ މީހެކެވެ.\nއެގޮތުން މީގެ އަހަރުތަކެއް ކުރިން މަހޭޝް އެފަދައިން ދެއްކި ވާހަކައަކީ ގިނަ ބަޔަކު ސިއްސުވާލި ވާހަކައެކެވެ.\nހަބަރުތަކުގައާ އެހެނިހެން ގޮތްގޮތުން ސޯޝަލް މީޑިއާގައި މަހޭޝް އޭނާގެ އަމިއްލަ އަންހެން ދަރިފުޅު ޕޫޖާ ބާޓްއަށް ދޮން ދިން ފޮޓޯއެއް އާޏްމުވެފައިވާއިރު، އެކަމުގެ ސަބަބުން މަހޭޝްއަށް އެކި ގޮތްގޮތުން ފުރައްސާރައާ ކުރިމަތިލާން ޖެހުނެވެ.\nމައްސަލަ ފެންމަތިވެ މަހޭޝްއަށް އެކަމުގެ ސަބަބުން އެކި ކަހަލަ ގޮންޖެހުން ތަކާއި ކުރިމަތިލާން ޖެހުމުން އޭނާ އެދުވަސްވަރު ނޫސްވެރިންގެ ބައްދަލުވުމެއް ވެސް ބޭއްވި އެވެ. އެހެންނަމަވެސް އެ ބައްދަލުވުމުގައި ވެސް އޭނާ ބުނެފައިވަނީ، ޕޫޖާ އަކީ އޭނާގެ އަމިއްލަ ދަރިއެއް ނޫންނަމަ، ޕޫޖާއާ ކައިވެނި ކުރާނެ ކަމަށެވެ.\nމަހޭޝް ބުނިގޮތުގައި އޭނާ، ޕޫޖާއާ އެކުގައި އެފަދައިން ފޮޓޯ ނެގީ މެގަޒިންއަކަށް ލުމަށެވެ. ނަމަވެސް އާންމުން އޭނާ ބުނި ބަސްތައް ގަބޫލު ކޮށްފައެއް ނުވެ އެވެ.\nއަންދަރޭ2weeks ago\nމިހާރު މިރާއްޖޭގަވެސް ތި އިންޑިއާއިން ކުރަން ބޭނުން ހުރިހާ ތިބާވަތުގެ ފާހިޝް ކަމެއް ކުރަން ބޭނުންވާނެ.


September ah Bridge gina holhithah jahai nimeyne: Muthalib | Mihaaru\nބްރިޖްގެ ޕްލެޓް ފޯމުގެ މަސައްކަތް ކުރަނީ: މިހާތަނަށް ވަނީ ކަނޑުއަޑިއަށް ހަތަރު ހޮޅި ޖަހާފައި. --ފޮޓޯ: ނިޝާން އަލީ/ މިހާރު\nސެޕްޓެމްބަރަށް ބްރިޖްގެ ގިނަ ހޮޅިތައް ޖަހައި ނިމޭނެ: މުއްތަލިބް\n17 ޖުލައި 2016 - 18:16 19 comments\nމާލެ އާއި ހުޅުލެއާ ދެމެދު އަޅާ ބްރިޖްގެ ބޮޑެތި ބުޑުތައް އަޅަން ކަނޑު އަޑި އަށް ގިނަ ހޮޅިތައް ޖަހައި ސެޕްޓެމްބަރު މަހަށް ނިމެނޭ ކަމަށް ހައުސިން މިނިސްޓްރީގެ ޑެޕިއުޓީ މިނިސްޓަރު އަބްދުﷲ މުއްތަލިބް މިއަދު ވިދާޅުވެއްޖެ އެވެ.\nމާލޭގައި ބްރިޖްގެ މަސައްކަތްތައްކުރާ ސައިޓާއި ބްރިޖް އަޅަން އެތަނުގައި ބޭނުންކުރާ ބިޔަ މެޝިންތައް ފުރަތަމަ ފަހަރަށް މިއަދު ވަނީ ނޫސްވެރިންނަށް ދައްކާލައިފަ އެވެ.\nބްރިޖް އަޅާ ސީސީސީސީގެ އިސް ބޭފުޅުންނާ އެކު އެތަން ދައްކާލެއްވުމަށް ފަހު ނޫސްވެރިންނާ ވާހަކަ ދައްކަވަމުން، ކަނޑު އަޑިއަށް މިހާތަނަށް ހަތަރު ހޮޅި ޖަހައި ނިންމާފައިވާ ކަން މުއްތަލިބު ފާހަގަކުރެއްވި އެވެ. އެ ހޮޅިތައް ޖަހާފައި ވަނީ ހުޅުލޭ ކޮޅުގަ އެވެ.\nބްރިޖްގެ 1.6 މީޓަރު ޕައިލް ޓެސްޓް ކުރުމުގެ މަސައްކަތް މުއްތަލިބް ނޫސްވެރިންނަށް ދައްކާލައްވަނީ. --ފޮޓޯ: ނިޝާން އަލީ/ މިހާރު\nމުއްތަލިބް ވިދާޅުވީ ބްރިޖްގައި ޖުމްލަ 35 ހޮޅިޖަހާއިރު ފާހަގަކޮށްލެވޭ ވަރަށް ގިނަ ހޮޅިތައް ފެންނާނީ ސެޕްޓެމްބަރު މަހު ކަމަށެވެ. ހޮޅިތައް ޖަހައި ތޮރުފައިގެން ކޮންކްރީޓް އެޅުމުގެ މަސައްކަތް ވެސް ކުރިއަށްދާނެ ކަމަށް ވިދާޅުވި އެވެ.\n"ކުރިއަށް އޮތް އަހަރު ދުވަހުގެ ތެރޭގައި ވަރަށް ބޮޑަށް ކުރިއަށް ދާނެ މަސައްކަތެއް މިއީ 35 ހޮޅި ޖަހައި އެއަށް އަށް ކޮންކްރީޓް އެޅުން. އެ މަސައްކަތް ނިމުމަށް ފަހު ވީ އަކުރެއް ހެން، ޑިޒައިންގައި އިންނަ ކެޕިން ހެދުމުގެ މަސައްކަތް ކުރިއަށް ދާނީ،" މުއްތަލިބް ވިދާޅުވި އެވެ.\nޕައިލް ތެރެއަށް ފައްތާލާ ރެއިންފޯސްމަންޓް ހަދަނީ. ކޮންކްރީޓް އަޅާނީ މީގެ ތެރެއަށް. --ފޮޓޯ: ނިޝާން އަލީ/ މިހާރު\nމުއްތަލިބް ވިދާޅުވީ 1.6 މީޓަރުގެ ޓެސްޓް ޕައިލެއްގެ މަސައްކަތް ނިންމައި ކޮންކްރީޓް ޓެސްޓްކުރުމުގެ މަސައްކަތް މިހާރު ކުރިއަށްދާ ކަމަށެެވެ. މިހާތަނަށް ހެދި ހުރިހާ ޓެސްޓްތަކެއް ވެސް ކާމިޔާބު ކަމަށް އޭނާ ވިދާޅުވި އެވެ.\nބްރިޖްގެ ހުރިހާ މަސައްކަތްތަކެއް ވެސް ކުރިއަށް ގެންދަނީ ކޮލިޓއަށް ވަރަށް ބޮޑަށް ބަލައިގެން ކަމަށް އޭނާ ވިދާޅުވި އެވެ.\nބްރިޖްގެ މަސައްކަތުގައި ސީސީސީސީގެ މުވައްޒަފުން ހަރަކާތްތެރިވަނީ. --ފޮޓޯ: ނިޝާން އަލީ/ މިހާރު\n"ޕްރޮޖެކްޓްގެ ހުރިހާ ކޮލިޓީ މަސައްކަތް ބެލުމަށްޓަކައި ޗައިނާގެ މި ކަހަލަ މަސައްކަތް ކުރުމަށް އެންމެ ގާބިލް ކުންފުނި، ސީސީސީ ހައިވޭ ކޮންސަލްޓެންޓްސް އިން ހަރަކާތްތެރިވޭ. ބްރިޖް ޑިޒައިންކުރުމުގެ މަސައްކަތް ކޮށްފައި އެ ވަނީ ވެސް އެ ފަރާތުން،" މުއްތަލިބް ވިދާޅުވި އެވެ.\nއެ ކުންފުނީގެ ގާތްގަނޑަކަށް 20 މީހުން ބްރިޖް މަސައްކަތުގައި މާލޭގައި އެބަތިއްބެވެ. ފައުންޑޭޝަންގެ މަސައްކަތް މިހާރު ފަށާފައިވާއިރު، މުއްތަލިބް ވިދާޅުވި ގޮތުގައި، އެ މަސައްކަތުގައި ކޮލިޓީ ބަލަން ކުރާނީ ކޮން ކަހަލަ ޓެސްޓްތަކެއް ކަމާއި ދެން ހުރި ތަފްސީލްތައް ވެސް ވަނީ ހިއްސާކޮށްފަ އެވެ.\nއިތުރު ލިޔުންތައް ސަރުކާރު ހައުސިން މިނިސްޓްރީ މާލެ-ހުޅުމާލެ ބްރިޖު\nޕްލެޓްފޯމް ހިންގުމުގެ މުއްދަތަށް5އަހަރު އިތުރުކޮށްފި\nބްރިޖު ސައިޓަށް ވަދެ ބަލައިލުމުގެ ފުރުސަތު އާއްމުންނަށް


SunOnline: Udhayyuge maraa gulhigen kuda kujjakashaai3meehakah dhauvaa koffi\nއުއްދައްޔުގެ މަރާ ގުޅިގެން ކުޑަކުއްޖަކަށާއި ތިން މީހަކަށް ދައުވާކޮށްފި\nނަޖާހު މަސްއޫދު 30 Mar 2021, 16:29\nގއ. މާމެންދޫގައި ހިންގި މާރާމާރީގައި ވަޅިން ހަމަލާދިނުމުން މަރުވި އުދައްޔު --\nގއ. މާމެންދޫގައި ފެބްރުއަރީ އަށް ވަނަ ދުވަހު ހިންގި ގްރޫޕް މާރާމާރީއެއްގައި ވަޅިން ހަމަލާދީ އެރަށު ލިލީ އޮފްދަ ވެލީ، އަހްމަދު އުދައްޔު، 17، މަރާލި މައްސަލައިގައި ތިން މީހަކާއި ކުޑަކުއްޖަކަށް ދައުވާ ކޮށްފި އެވެެ.\nއުއްދަޔު މަރާލި މައްސަލައިގައި ދައުވާ ކުރަން އެދި ފުލުހުުން ޕީޖީ އޮފީހަށް ފޮނުވާފައި ވަނީ މި މަހުގެ އަށް ވަނަ ދުވަހު އެވެ. ޕީޖީ އޮފީހުން ދައުވާ ކުރަން ނިންމައި ކްރިމިނަލް ކޯޓާއި ޖުވެނައިލް ކޯޓަށް މައްސަލަތައް ހުށަހެޅީ މި މަހުގެ 22 ވަނަ ދުވަހު އެވެ.\nކްރިމިނަލް ކޯޓަށް ހުށަހެޅީ ތިން މީހެއްގެ މައްސަލަ އެވެ. އެއީ އުއްދަޔުގެ މަރާލުމުގައި ބައިވެރިވިކަމުގެ ތުހުމަތު ކުރެވޭ ގއ. މާމެންދޫ، ރިހިފަރުދާގެ، އަހުމަދު ޝަމީމްއާއި، ގއ. މާމެންދޫ، ބިލަތްމާގެ، ޝަރަފު ރަޝިދުއާއި، ގއ. މާމެންދޫ، ގުލްފާމުގެ، މުހައްމަދު މާޒިން އެވެ.\nއެ ތިން މީހުންގެ މައްޗަށް އުފުލާފައި ވަނީ، ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލުމުގައި ބައިވެރިވުމުގެކުށުގެ ދައުވާއާއި، މީހަކަށް ނުރައްކާތެރި ހާނިއްކައެއްވާގޮތަށް ތޫނު އެއްޗެއް ނުވަތަ ހަތިޔާރެއް ބޭނުންކޮށްގެން މާރާމާރީ ހިންގުމުގައި ބައިވެރިވުމުގެ ކުށުގެ ދައުވާ އެެވެ.\nއޭގެ އިތުރުން، ސީދާ އުދައްޔު މަރާލި ކަމުގެ ތުހުމަތު ކުރެވޭ 18 އަހަރުން ދަަށުގެ ކުޑަކުއްޖަކަށް ވަނީ ޖުވެނައިލް ކޯޓުގައި ދައުވާކޮށްފަ އެވެ. އެ ކުއްޖާގެ މައްޗަށް ކުރަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ކުށުގެ ދައުވާއާއި މީހަކަށް ނުރައްކާތެރި ހާނިއްކައެއްވާގޮތަށް ތޫނު އެއްޗެއް ނުވަތަ ހަތިޔާރެއް ބޭނުންކޮށްގެން މާރާމާރީ ހިންގުމުގެ ކުށުގެ ދައުވާ އެވެ.\nކުދިންނަކީ ގާނޫނީ ގޮތުން ރައްކާތެރިކަން ލިބިގެންވާ ބައެއް ކަމުން ދައުވާ ކުރި ކުއްޖާގެ ވަނަވަރު އާންމުކޮށްފައި ނުވެ އެވެ.\nއުދައްޔު މަރާލި މާރާމާރީގައި އޭނާގެ ބޭބެއަށްވެސް އެކި ވަރުގެ ޒަހަމްތަކެއްވި އެވެ.\nއުއްދަޔު މަރުވި ސީދާ ސަބަބު ހޯދުމަށް އަދި ތަހުގީގާއި ޝަރީއަތުގެ މަރުހަލާއަށް ކުރިމަތިވާ ގިނަ ސުވާލުތަކެއްގެ ތަފްސީލީ ޖަވާބު ހޯދުމަށް ފުލުހުން އޭނާގެ ހަށިގަނޑު އިންޑިއާއަށް ގެންގޮސްގެން ޕޯސްޓްމޯޓަމްވެސް ހެދި އެވެ.\nއަދުރޭ "އަވަގުރާނަ" ގޮވި މައްސަލަ ކޯޓުން ބޭރުކޮށްލައިފި\nޢައިރުހާޒިރުގައި އަލީ ވަހީދުގެ މައްސަލަ ނުބެލޭނެ: ސުޕްރީމް\nތިން މީހުންވެސް ކޯޓުގައި ބުނީ ހަމަލާއާ ގުޅުމެއް ނެތް ކަމަށް


47 Aharu Ge Hukumeh Aumun Kuhveriya Hamalaa Dhinee Eynaa Ge Vakeelah - Vaguthu\nއެމެރިކާގެ އޮހާއޯގައި ކުރިއަށް ގެންދިޔަ ޝަރީޢަތެއްގައި ކުށްވެރިޔާގެ މައްޗަށް 47 އަހަރުގެ ޖަލު ޙުކުމެއް ފަނޑިޔާރު އިއްވުމުން ކުށްވެރިޔާ ޝަރީޢަތުގެ މަޖިލީހުގައި އޭނާގެ ޤާނޫނީ ވަކީލަށް ހަމަލާދީފިއެވެ.\nޑޭވިޑް ކްރިސްޓަން ނަމަކަށް ކިޔާ އުމުރުން 42 އަހަރުގެ މީހާ އޭނާގެ ދިފާޢީ ވަކީލަށް ހަމަލާދީފައި ވަނީ މިދިޔަ އަންގާރަ ދުވަހު އެވެ. ރިޕޯޓްތައް ބުނާ ގޮތުގައި ޑޭވިޑް ވަނީ އޭނާގެ މައްޗަށް ފަނޑިޔާރު ޙުކުމް އިއްވުމުން ދިފާޢީ ވަކީލުގެ ކަންކަށި މަތީގައި ޖަހާފައެވެ.\nޑޭވިޑްގެ މައްޗަށް ދިގު މުއްދަތެއްގެ ޖަލު ޙުކުމެއް އައީ ގެށި އަނިޔާ ކުރި މައްސަލައަކާއި، ގަސްދުގައު އިމާރާތެއްގައި އަލިފާން ރޯކުރި މައްސައްލައަކާއި ޖަނަވާރުންނަށް އަނިޔާކުރި މައްސަލަތަކެއްގައެވެ.\nމިހާރު ޑޭވިޑްގެ މައްޗަށް ވަނީ އޭނާގެ ވަކީލަށް ހަމަލާ ދިން މައްސަލައިގައި ވެސް ދައުވާ އުފުލަން ނިންމާފައެވެ.\nޑޭވިޑްގެ ވަކީލް އެރޮން ބްރޮކްލަރ މީޑިއާ އަށް މައުލޫމާތު ދެމުން ބުނީ ފަނޑިޔާރު ޙުކުމް އިއްވުމުން ޑޭވިޑް އާއި ވާހަކަދައްކަން މަސައްކަތް ކުރި ކަމަށާއި ނަމަވެސް އެއްވެސް އެއްޗެއް ނުބުނެވިގެން އުޅެނިކޮށް ޑޭވިޑްގެ ހަމަލާ އޭނާ އަށް އަމާޒުވި ކަމަށެވެ.\n"ޙުކުމް އިއްވުމުން އަހަރެން ޑޭވިޑް އާއި ދިމާއަށް އެނބުރިލީ އަހަރެން އޭނާ އާއި ވާހަކަދައްކަން ބައްދަލުވުމަކަށް ދާނެ ކަމަށް ބުނަން ވެގެން. އެއީ ދެން ޙުކުމަށް ބަދަލެއް ގެންނެވީ ކިހިނެއްތޯ މަޝްވަރާ ކުރަން ވެގެން. ނަމަވެސް އަހަރެން ޑޭވިޑާއި ދިމާއަށް އެނބުރިލި ވަގުތު އޭނާގެ ހަމަލާ އަހަރެންނާއި އަމާޒުވެ، މޫނުމަތިން އަނދިރިވެގެން ދިޔަ." އެރޮން ބުންޏެވެ.\nޑޭވިޑް ހައްޔަރު ކުރީ 2017 ވަނަ އަހަރު އެވެ. އޭގެ ފަހުން އޭނާގެ ވަކީލެއްގެ ގޮތުގައި މަސައްކަތް ކުރީ އެރޮން އެވެ.


ކުނިމަދުކުރުމުގައި3އާރު އެހީތެރިވެދެއެވެ. — Ihavandhoo.com\nކުނިމަދުކުރުމުގައި3އާރު އެހީތެރިވެދެއެވެ.\n19 ޑިސެމްބަރު 20130މުހައްމަދު އިމްރާން\nވަނަ ޤަރުނު ނިމި 21 ވަނަ ޤަރުނާ މިކުޑަކުޑަ ދީބު ކުރިމަތިލީ، ބޮޑެތި ބަދަލުތަކަކާއި އެކުގައެވެ. އެކެއްގެ މުށުތެރޭގައި ބާރުތައް ތޮއްޖެހިފައި އޮތްއޮތުންނިމުމަކަށްއައިސް ފުރިހަމަ ޑިމޮކުރަސީއަކަށް މިރާއްޖެ މަރުޚަބާ ކިޔައިފިއެވެ. ރަށުތަރައްޤީއަށް އެންމެ ވަރުގަދައަށް ބަސްބުނާނެ ފަރާތަކީ އެރަށެއްގެ އަހުލުވެރިންކަމުގައި ވެއްޖެއެވެ. ކިޔަވާދިނުމުގެ ރޮގުންކުރިއެރުންތަކެއް ދިވެހިދީބު ޙާޞިލްކޮށް ރާއްޖޭގެ ތަޢުލީމުގެ ފުރަތަމަ ޔުނިވާރސިޓީވެސް މިޤައުމަށް އުފަންވެންޖެއެވެ. ތަރައްޤީއާއި ތަހުޒީބުގެ މާއްދީ ގޮތުންނާ އުމްރާނީ ގޮތުން ބަދަލުތަކަކާ އަޅުގަނޑުމެންގެ މުޖުތަމަޢު މިވަނީ ކުރިމަތިލައިފައެވެ. ނަމަވެސް މިބަދަލު ތަކާއި އެކުއެކީގައި އަޅުގަނޑުމެންގެ ކުޑަކުޑަ މަހަލްތަކަށް ކުރިމަތިވެފައި މިވަނީ ބޮޑު މައްސަލައަކާއެވެ.\nސާފުބޯފެނާ، ނަރުދަމާއާއި، މަގުހެދުމާއި، ބަނދަރުހެދުމަކީ ތަރައްޤީގެ ތަނބުތަކެވެ. ގެދޮރުގެ ބޯހިޔާވަހިކަމާއި ދަތުރުފަތުރުގެ ލުއިފަސޭހަކަމަކީ، ތަރައްޤީގެ ނާރެހުގައި ބުރުޖަހަޖަހާ ހުންނަ ކަންތައްތައްކެވެ. ތަރައްޤީގެ ޕުލޭންތައް ކުރެހި ރާވާ ހިންގުމަށް ތައްޔާރުވަމުންދާއިރު، އެޕުލޭންތަކުގެ ދަށުން ނަގާ ކޮޅަށް ޖަހާލެވޭ ގެދޮރުތަކުގެ ޚާލަތަށް އިތުރު ވިސްނާލުމަކުން ވިސްނާލަން އެބަޖެހެއެވެ. ހެދިގެންދާ ބަނދަރާއި، ތާރުއަޅާލެވޭ މަގުތަކުގެ ޚާލަތު އޮންނާނޭ ގޮތް އިތުރަށް ތަޞައްވުރު ކޮށްލަން އެބަޖެހެއެވެ.\nތަނަށް ތަރައްޤީއެއްލިބި އެތަރައްޤީގެ ދަށުން ތަނުގެ ހާލަތު ބަވަނަވަމުން އަންނާނޭކަން ހަނދުމަކޮށްލަން ޖެހޭބައެވެ. ތަރައްޤީގެ ކުރިއެރުން އަންނަމުން ދިޔަދިޔަހެން އާބާދީގައި ގުނާލެވޭ ބޯތައް އިތުރުވާނޭކަން ޔަޤީނެވެ. އަދި ބަނދަރުތަކާއި މަގުތަކަށް އެޅިގެންދާ ކުނީގެ އަދަދު އެތައްތަނެއް އިތުރުވާނޭކަން އެއީ ޝައްކެއް އޮތްކަމެއް ނޫނެވެ. ގޭބިސީތަކުގެ ނިސްބަތް އިތުރުވަމުން ދިޔަވަރަކަށް އަދި އެބައެއް ދިރިއުޅުމުގެ ޚާލަތު އާރޯވަމުން ދިޔަ ވަރަކަށް އެގޭބިސީތަކުގައި އުފެދޭ ކުނީގެ ނިސްބަތް އިތުރުވާނޭކަން ޔަޤީނެވެ.\nމިއީ އެކަމަކަށް މިހާރު އެންމެ ބޮޑަށް ވިސްނުން ހިނގަންޖެހިފައިވާ ކަންތަކެވެ. މިއީ އަޅުގަނޑު ކުރިން އަލިއަޅުވައިލި ބޮޑުމައްސަލައެވެ. ކުރިމަތިވެފައިވާ އަދި އެކަމަކަށް ހައްލުބޭނުންވެ، ހައްލުކުރަން ޖެހޭ މައްސަލައެވެ.\nކުނީގެ މައްސަލައަކީ މުޅި ދުނިޔޭގައިވެސް ބޮޑު މައްސަލައަކަށްވެ، މިމައްސަލައަށް ޙައްލެއް ގެންނާނޭ ގޮތަކާއި ދޭތެރޭގައި އަބަދުވެސް މަޝްވަރާކުރެވެމުން ދެއެވެ. މިއީ، ހަމައެކަނި، އިހަވަންދޫއަށް ދިމާވެފައިވާ މައްސަލައެއް ނޫނެވެ. އަދި ހަމައެކަނި މިދިވެހިރާއްޖެއަށް ކުރިމަތިވެފައިވާ މައްސަލައެއް ވެސް ނޫނެވެ. މިއީ، ދުނިޔޭގެ ހުރިހާ ޤައުމެއްވެސް އެކަމާދޭތެރޭގައި ވިސްނަން ޖެހޭ، ވިސްނަން ޖެހުނު، މައްސަލައެކެވެ.\nއަހަރެމެންގެ މިކުޑަކުޑަ ދިވެހިރާއްޖެއަށް ކުރިމަތިވެފައިވާ، ކުނީގެ މައްސަލަ ޙައްލުކުރުމަށް، ދިމާވެފައިވާ އެންމެ ބޮޑު ގޮންޖެހުމަކީ، އަހަރެމެންގެ މިކުޑަކުޑަ ދީބުގައި ބިމުގެ ދަތިކަން އޮތުމެވެ. އެހެންކަމުން، ދުނިޔޭގެ ބޮޑެތި ޤައުމުތަކުގައި ކަންކުރާ އުސޫލުން، އިންސާނުން ދިރިއުޅޭ ޞަރަޙައްދުތަކާ އެތައްކިލޯމީޓަރު ދުރަށް ކުނިގެންދާ އުސޫލުން އަހަރެމެންނަށް ކުނިގެންގޮސް ނައްތާލެވޭނޭ އުސޫލެއް ހަމަޖެހިފައި ނެތެވެ.\nނަމަވެސް، ފަރުދީ ފެންވަރުގައި ކުންޏައް ޙައްލެއް ހޯދުމަށް އިހަވަންދޫގެ ރައްޔިތުންނަށް ކުރެވިދާނޭ ކަންތައްތަކެއް އެބަހުއްޓެވެ. މިކަމަށް ޙައްލެއް ހޯދުމަށް އަހަރެމެންނަށް ބަރޯސާވެވިދާނޭ އެއް ކަމަކީ،3އާރެވެ. ތިން އާރު، ރަމްޒުކޮށްދެނީ، ރެޑިޔުސް (މަދުކުރުން)، ރީޔޫސް (އަލުން ބޭނުންކުރުން)، އަދި ރީސައިކަލިން (އެހެންގޮތަކަށް ބަދަލުކޮށްގެން، އަލުން ބޭނުންކުރުން) މިތިން ކަންތަކެވެ.\nތުރީއާރަކީ (ތިންއާރު)، މިޒަމާނުގެ ތަޢުލީމުގައި ބޭނުންކުރެވޭ، އަދި ކިޔަވާދެވޭ އެއްޗެކެވެ. އެގޮތުން، މިތިން އާރު ބޭނުން ކުރުމަށް ގުރޭޑު3ގެ އީއެސް (އެންވާރުމެންޓަލް ސްޓަޑީޒް) ފޮތުގައި ލިޔެފައިވެއެވެ. އެގޮތުން، މިލިޔުމުގައިވެސް، ތިން އާރުގެ ޙުލާޞާއެއް މިސާލާއެކުގައި ލިޔެލާނަމެވެ.\nފުރަތަމައާރު އެއީ ރެޑިޔުސް (މަދުކުރުން) އެވެ. މިއާރުގެ ރަމްޒުކޮށްދެނީ ނުވަތަ މައުނަކޮށްދެނީ، ވީހާވެސް ބޮޑަކަށް ކުނިއުފެއްދޭ މިންވަރު މަދުކުރުމެވެ. މިސާލަކަށް ބާޒާރުކުރުމަށް، ބޭރުގައި ޚަރަކާތްތެރިވާއިރު، އެއްކޮތަޅަކަށް ވީހާވެސް ގިނައިން ތަކެތި އެޅުން ހިމެނެއެވެ. އެގޮތުން ހަނޑޫ ކޮތަޅެއްގެ ތެރެއަށް ޓޯމާޓޯ ދަޅު، ބިސް ނުވަތަ އެނޫންވެސް ހަރުތަކެތި ލައިގެން ގެނެވިދާނެއެވެ. އެކަމަށް އިތުރު ކޮތަޅެއް ބޭނުންކުރުމުގެ ބަދަލުގައެވެ. ނަމަވެސް ހަނޑޫ ކޮތަޅެއްގެ ތެރެއަށް ފުށް ނާޅާށެވެ.\nދެވަނައާރު އެއީ ރީޔޫސް (އަލުން ބޭނުންކުރުން) ވެއެވެ. މީގެ މައުނައަކީ، އެކެއްޗެއް ހަމަ އެހެންކަމަކަށް އެއަށް ބަދަލެއް ގެނައުމަކާ ނުލާ ބޭނުންކުރުމެވެ. މިސާލަކަށް، ކޯސްޓްދަޅެއް ހުސްވުމަށްފަހު އެކޯސްޓްދަޅަށް ތެލުލިފަތް އެޅުމަށް ބޭނުންކުރުމެވެ. ކުރީއަހަރުގައި ބޭނުންކުރި ދަބަސް މިއަހަރުވެސް ސުކޫލުފޮތްތައް އެޅުމަށް ބޭނުންކުރުމެވެ. ކުރިންފަހަރު ބާޒާރުން ގެނައި ކޮތަޅު މިފަހަރު ބާޒާރަށް ދަމުން ގެންދިޔުމަކީވެސް، މީގެ މިސާލެކެވެ.\nތިންވަނައާރު ރަމްޒުކޮށްދެނީ ރީސައިކަލިން (އެހެންގޮތަކަށް ބަދަލުކޮށްގެން، އަލުން ބޭނުންކުރުން) އެވެ. މިއީ މިޒަމާނުގައި ވަރަށްބޮޑަށް އަޙައްމިއްޔަތުކަމެއް ދެވޭ ކަމެކެވެ. މީގެ މިސާލަކީ، ލިޔެފައިވާ ކަރުދާސް އެއަށް ގޮތްތަކެއް ހެދުމަށްފަހު އެކަރުދާހުން އަލުން ކަރުދާސް އުފެއްދުމެވެ. މިސާލަކަށް ރީތި ފަޓްލޫނެއް ތިމަންނާއަށް ކުރުވީމާ، އޭތި އެއްލާލުމުގެ ބަދަލުގައި ކުޑަކޮށް ބުރިކޮށްލައިގެން އެއިން ސޯޓެއް ހަދައިގެން ލެވިދާނެއެވެ. ކުރީޒަމާނުގައި އަތްބައްތި ހެދުމަށް ކޯސްޓްދަޅު ބޭނުންކުރިއެވެ. ރޮށިފިހާ ދަފަތްގަނޑަކަށް ޑަބިޔާ ކަފައިގެން ބޭނުންކުރިއެވެ. ފުޅިބައްތި ހެދުމަށް ޖޭމް ފުޅި ބޭނުންކުރިއެވެ. މިއީ ހައްތަހާވެސް މިސާލެވެ. މިތިން އާރުގެ ބޭނުން ހިފައިފިނަމަ އަހަރެމެން އުފައްދާ ކުނީގެ މިންވަރު އެތައްތަނަކުން މަދުވާނެއެވެ. ކުނިނައްތާލެވޭނީ ނުވަތަ މަދުކުރެވޭނީ ފަރުދީ ފެންވަރުގައި އެކަމަށް މަސައްކަތްތަކެއް ކުރެވިގެންކަން ޔަޤީނެވެ.\nރާއްޖޭގެ ގިނަރަށްރަށަށް ކުރިމަތިވެ އެކަމަށް ޙައްލެއް ހޯދުމަށް ދަތިތަކާއި ކުރިމަތިވެފައިވާ އެންމެ ބޮޑު މައްސަލައަކަށް ކުނީގެ މައްސަލަވާނޭކަން ޔަޤީނެވެ. އެހެނީ މިމައްސަލައަކީ، ވަޒީފާއާއިބެހޭ ޓްރައިބިއުނަލަށް، ނުވަތަ އެންޓި ކޮރަޕްޝަން ކޮމިޝަނަށް، ނުވަތަ ހިއުމަން ރައިޓްސް ކޮމިޝަނަށް، ނުވަތަ އެނޫންވެސް އެހެން ކޮމިޝަނަކަށް މައްސަލަ ހުށައަޅައިގެން ބެލެވޭނޭ މައްސަލައެއް ނޫނެވެ. ހަމައެހެންމެ، ރާއްޖޭގެ ދިފާއީ ބާރާއި ދިވެހި ފުލުހުން ގުޅިގެން ހިންގޭ ޙާއްޞަ އޮޕަރޭޝަނަކުން ހުއްޓުވާލެވޭނޭ މައްސަލައެއް ނޫނެވެ. އަދި ހަމައެހެންމެ މިއީ ރާއްޖޭގެ މެޖިސްޓްރޭޓް ކޯޓްތަކުން ނުވަތަ ރާއްޖޭގެ ހައިކޯޓަށް ނުވަތަ ސްޕްރީމް ކޯޓަށް މައްސަލަ ހުށައަޅައިގެން ބެލެވޭނޭ މައްސަލައެއްވެސް ނޫނެވެ. މިއީ، އަޅުގަނޑުމެން އެކަމަށް ޙައްލެއް ހޯދަންޖެހޭ މައްސަލައެވެ.


SunOnline: Mi qarunu gai dhuniyeyge hoonu min ithuru 2.7 degree ah mahchah dhaane: Adh.\nމިގަރުނުގައި ދުނިޔޭގެ ހޫނުމިން އިތުރު 2.7 ޑިގްރީ ސެލްސިއަސް މައްޗަށް ދާނެ: އދ.\nމުހައްމަދު ޖަވާދު ޔޫސުފު 27 Oct 2021, 15:26\nދުނިޔޭގެ ޖައްވު ހޫނުވުމަށް މަގުފަހުވާ ގޭސްތައް ބޭރުކުރަނީ މައިގަނޑު ގޮތެއްގައި ކާރުޚާނާތަކުން\nއދ. މަޖިލިސް (27 އޮކްޓޯބަރު) : މިގަރުނުގެ ފަހުކޮޅާ ހަމައަށް ދާއިރު ދުނިޔޭގެ ހޫނުމިން އިތުރު 2.7 ޑިގްރީ ސެލްސިއަސް މައްޗަށް ދާނެ ކަމަށް އދ. ގެ ތިމާވެއްޓާބެހޭ ޕްރޮގްރާމް "ޔުނެޕް" އިން ބުނެފިއެވެ.\nޔުނައިޓެޑް ނޭޝަންސް އެންވައިރަންމެންޓް ޕްރޮގްރާމް (ޔުނެޕް) އިން ނެރުނު ރިޕޯޓެއް ބުނާގޮތުން ދުނިޔޭގެ ޖައްވު ހޫނުކުރާ ގްރީންހައުސް ގޭސްތައް ޖައްވުގެ ތެރެއަށް ބޭރުވާ މިންވަރު ކޮންޓުރޯލް ކުރުމަށް ގައުމުތަކުން އެއްބަސްވެފައިވާ ގޮތަށް އެކަން ނުކުރެވެއެވެ. އެހެންކަމުން މިގަރުނުގެ ފަހުކޮޅާ ހަމައަށް ދާއިރު ދުނިޔޭގެ ހޫނުމިން އިތުރު 2.7 ޑިގްރީ ސެލްސިއަސް މައްޗަށް ދާނެކަމަށް އިލްމީ ހޯދުންތަކުން ޔަގީނާ ގާތަށް ލަފާކުރެވެއެވެ.\nއެ ރިޕޯޓްގައިވާގޮތުން ޖައްވު ހޫނުވުމަށް މަގުފަހިވަނީ ޖައްވަށް ބޭރުކުރާ ކާބަން ގޭސްތަކުގެ ސަބަބުންނެވެ. ކާބަން ގޭސްތަކާއި އެނޫންވެސް ތިމާވެށްޓަށް ގެއްލުންދޭ މާއްދާތައް ހިމެނޭ ގޭސްތަކުގެ ގާތްގަނޑަކަށް 78 އިންސައްތަ އުފައްދަނީ ދުނިޔޭގައި އިގްތިސާދީ ގޮތުން އެންމެ ބޮޑަށް ކުރިއަރާފައިވާ 20 ގައުމުންނެވެ. އެއީ ޖި 20 ގެ ނަމުން ނަންދީފައިވާ ގައުމުތަކެވެ.\nމި ރިޕޯޓް ނެރެފައި މިވަނީ އިނގިރޭސިވިލާތުގެ ސްކޮޓްލޭންޑުގެ ވެރިރަށް ގްލާސްކޯގައި އދ. ން ބާއްވާ ތިމާވެއްޓާބެހޭ ސަމިޓް "ކޮޕް 26" ފަށަން ކުޑަތަންވެފައިވާ ވަގުތާ ދިމާކޮށެވެ. އެހެންކަމުން މި ރިޕޯޓްގެ ބޭނުމަކީ މިގަރުނުގެ ފަހުކޮޅާ ހަމައަށް ދާއިރު ދުނިޔޭގެ ހޫނުމިން އިތުރު 2.7 ޑިގްރީ ސެލްސިއަސް މައްޗަށް ޖެހޭނެ ކަމުގެ އިންޒާރު ދުނިޔޭގެ ގައުމުތަކުގެ ލީޑަރުންނަށާއި ތިމާވެއްޓަށް މަސައްކަތްކުރާ ޖަމްއިއްޔާ ޖަމާއަތްތަކަށް ދިނުމެވެ.\nއދ. ބުނާގޮތުން "ކޮޕް 26" ގެ ސަމިޓަކީ ދުނިޔެ ހޫނުވާ މިންވަރު2ޑިގްރީ ސެލްސިސްއަށްވެރެ މައްޗަށް ދިޔަނުދީ ހިފެހެއްޓުމަށް ޓަކައި އަޅަންޖެހޭ ފިޔަވަޅުތައް އެޅުމަށް ދުނިޔޭގެ ގައުމުތަކަށް ލިބޭނެ އެންމެ ފަހުގެ ފުރުސަތެވެ. 2030 ވަނައަހަރަށް ދުނިޔެ އަލިވިލުމުގެ ކުރިން ޖައްވަށް ބޭރުވާ ވިހަ ގޭހުގެ މިންވަރު9އިންސައްތައަށް ދަށްކުރުމަށް ދުނިޔޭގެ 143 ގައުމަކުން ވަނީ ކުރިން އެއްބަސްވެފައެވެ. ނަމަވެސް މިކަން ތަންފީޒު ކުރުމުގައި އެގައުމުތައްވަނީ ނާކާމިޔާބުވެފައެވެ.\nމިނާކާމިޔާބީއާއެކު ދުނިޔޭގެ ގައުމުތަކުން ޖައްވަށް ބޭރުކުރާ ކާބަން ގޭސްތައް (ގްރީން ހައުސް ގޭސްތައް) މިގަރުނު ނިމޭހިސާބަށްދާއިރު9އިންސައްތަ ދަށަށް ދިޔުމުގެ ބަދަލުގައި 16 އިންސައްތައަށް ވާނީ އިތުރުކަމަށް ވަނީ ބެލެވިފައެވެ. މިއާއެކު ދުނިޔޭގެ ހޫނުމިންވެސް 2.7 ޑިގްރީ ސެލްސިއަސް އިތުރުވެގެން ދާނެކަމަށް އދ. ގެ ތިމާވެއްޓާބެހޭ ޕްރޮގްރާމުން ލަފާކުރެއެވެ.\nދުނިޔޭގެ ޖައްވަށް ބޭރުވާ ކާބަން ގޭސްތަކުގެ ގާތްގަނޑަކަށް 30 އިންސައްތަ ހިއްސާކުރަނީ މިހާރު ދުނިޔޭގައިވާ އެންމެ ބޮޑު ސިނާއީ ގައުމު ކަމަށްވާ ޗައިނާ އާއި އިގްތިސާދީ ގޮތުން ކުރިއަރަމުން އަންނަ އާބާދީ ބޮޑު ގައުމެއްކަމަށްވާ އިންޑިއާ އިންނެވެ.


41 aharun mathee meehunanh vaccine jahanee - Hali News\nއިންޑިއާ: އެކާޅީސް އަހަރުން ދަށަށް ވެކްސިން ޖަހަން ފަށައިފި\nއިންޑިއާގައި އެޕްރީލް 1 ން ފެށިގެން 41 އަހަރުން މަތީގެ އެންމެނަށް ވެކްސިން ދޭން ނިންމައިފިއެވެ. އިންޑިއާ ސަރުކާރުން ވަނީ އެންމެންވެސް ރަޖިސްޓްރީވެ ވެކްސިން ޖެހުމަށެވެ. މީގެ އިތުރުން ފުރަތަމަ ޑޯޒް ޖަހާފައިވާ އެންމެވެސް ހަތަރެއް ނުވަތަ އަށް ހަފްތާގެ ތެރޭގައި ދެވަނަ ޑޯޒް ޖެއްސުމަށް ސަރުކާރުން ވަނީ އެދިފައެވެ.\nރައްޔިތުންނަށް ބޭނުންވާ ވަރަށް ވެކްސިން ހުރިކަމުގެ ގެރެންޓީ ދެމުން ސަރުކާރުން ބުނެފައި ވަނީ ވެކްސިންގެ ތަދުމަޑުކަމެއް ދިމާ ނުވެ، އެންމެނަށްވެސް ހުރިހައި ތަނެއްގައިވެސް ވެކްސިން ދެވޭނެ ކަމަށެވެ.\nއިންޑިއާއިން ވަނީ ޖެނުއަރީ 16 އިން ފެށިގެން ވެކްސިން ދޭން ފަށާފައެވެ. ފުރަތަމަ ފިޔަވަހީގައި ވެކްސިން ދިނީ ސިއްޙީ ދާއިރާގައި މަސައްކަތް ކުރާ މީހުންނަށެވެ. އެއަށްފަހު، ފެބްރުއަރީ2ން ފެށިގެން ކުރީ ސަފުގައި މަސައްކަތް ކުރާ މީހުންނަށް ދޭން ފަށާފައި ވެއެވެ. މާޗް 1 ން ފެށިގެން ވެކްސިން ދީފައިވަނީ އާންމު ރައްޔިތުންގެ ތެރޭން 60 އަހަރުން މަތީގެ މީހުންނާއި 45 އަހަރުން ދަށުގެ ބޮޑެތި ބަލިތައް ހުންނަ މީހުންނަށެވެ.\nއިންޑިއާގައި އެއް ދުވަހަކަށް އެންމެ ގިނައިން ވެކްސިން ދެވިފައިވަނީ މިމަހުގެ 22 ގައެވެ. އެދުވަހު، 3.2 މިލިއަން އަށް ވުރެން ގިނަ މީހުންނަށް ވެކްސިން ދީފައި ވެއެވެ.\nފެބްރުއަރީ މަހު އިންޑިއާގައި ކޮރޯނާ ފެތުރުން ދަށްވުމަށް ފަހު، ފުރަ ބަންދަށް އަހަރު ފާހަގަ ކުރަން ދިމާވިއިރު އަނެއްކާވެސް ކޭސްތައް މިވަނީ އިތުރު ވާން ފަށާފައެވެ. އެގޮތުން މަހަރާޝްޓްރާއާއި ކެރެލާއާއި ޕަންޖާބްގައި ކޭސްތައް އިތުރުވަމުންދާ ކަން ފާހަގަ ކުރެވެއެވެ.


(11 މާރިޗު 2019 އާ ގުޅޭ)\nނޫރާއަށް މަންހާގެ ހެދުންއެޅުން ވައްތަރުވީ ރާއްޖޭން ބޭރުގެ އޮފީސް ހެދުން އެޅުމުގެ ސްޓައިލްއަކާއިއެވެ. އެވަރުންވެސް މަންހާއަކީ ރާއްޖޭން ބޭރުގައި ދުވަސްތަކެއް ހޭދަކޮއްފައިވާ ކުއްޖެއްކަން އެނގެއެވެ.\n"ހެލޯ!... ގުޑް މޯނިންގ، އައި ޑޯންޓު ވޯންޓުބީ ލޭޓް އޮން މައި ފަސްޓު ޑޭ އެޓް އޮފީސް" މަންހާ ނޫރާ އާއި އަރާހަމަވުމާއިއެކު ސަލާމަށް އަތްދިއްކޮއްލަމުން ބުނެލިއެވެ.\n"އިޓްސް އޯކޭ، އަހަރެންވެސް އަންނަން ވަރަށް އަވަހަށް އޮފީހަށް، އޭރުން ދުވަހަށް ތައްޔާރުވުމަށް ކުޑަނަމަވެސް ވަގުތުކޮޅެއް ލިބޭނެ، މަންހާއަށް އެނގޭތަ، މިއަދުން ފެށިގެން އަހަރެން މިކުރާ ހުރިހާ ކަމެއް ކުރަން ޖެހޭނީ ދެން މަންހާއަށް، ހަފްތާއެއް ވަންދެން އަހަރެން މަޑުކޮއްލައިގެން މިހިރީ، ބޮސް އެދިލެއްވީ އަލަށް އަންނަ ކުއްޖާއަށް ހުރިހާ ކަމެއް ދަސްކޮއްދޭން ވީކެއް މަޑުކޮއްލަ ދިނުމަށް" ނުރާގެ ވާހަކަ މެދުކަނޑާލީ މަންހާއެވެ.\n"ބޮސް ކޮބާ؟ އޮފީހުގެ އެބަ އިންނެވިތަ؟" މަންހާގެ އަޑުގައި ކޮންމެވެސް ވަރެއްގެ ހާސްކަމެއް އެކުލެވިފައިވިކަން ނޫރާއަށް ވިސްނުނެވެ.\n"ބޮސް ވަރަށް ކޫލް ވާނެ، ސީރިއަސްކޮށް ހުއްޓަސް ހުރިހާ ސްޓާފުންނަށްވެސް ވަރަށް ރަނގަޅު، މިސްޓޭކްސް ހެދޭނީ އެމަސައްކަތެއް ކުރާމީހުންގެ އަތުންކަން ދަންނާނެ، އެކަމަކު އަބަދުވެސް ވިސްނަންވާނެ ސޭމް މިސްޓޭކް ތަކުރާރުވިޔަ ނުދިނުމަށް، އެހެންވެއްޖެޔާ ބޮސް ނުރުހުން ފާޅުކުރާނެ" ނޫރާ އޭނަގެ މޭޒުކައިރީ އިން ގޮނޑިއެއް މަންހާ އިށީނުމަށް ދައްކަމުން ބުންޏެވެ. އަދި އޭނަގެ ގޮނޑީގައި އޭނަ އިށީނެވެ.\n"ނޫރާ އޮފީހުން ކެނޑެނީތަ" މަންހާ މިފަހަރު ސުވާލުކުރީ ނޫރާ އާއިއެވެ.\n"އާނ!... ޕްރެގްވީމަ މިހާ ބިޒީކޮށް އުޅެން ވަރަށް އުދަނގޫ، ކުރިން ހިތަށްއެރީ ޗުއްޓީއެއް ނަގަން އެކަމަކު ދަރިފުޅުގެ ކަންތައްކުރާނެ މީހަކު ނުހުންނާނެތީ ކެޑެން ނިންމީ، ވަރަށް ދެރަވޭ މިއޮފީސް ދޫކޮއްލާފަ ދާންޖެހޭތީ، މަންހާ އަލަށް ދޯ ޖޮބަކަށް ތިއައީ" ނޫރާ އަހާލިއެވެ.\n"ހޫމް...." މަންހާ ހިނިތުންވެލަމުން ހޫންލައްވާލިއެވެ. ނޫރާ އާއި ފުރަތަމަ ދިމާވެގެންވެސް މަންހާ ފޫހިވާގޮތެއް ނުވިއެވެ. އެހެނީ ނޫރާވީ ހިތްހެޔޮ އެކުވެރި މިޒާޖެއްގެ ކުއްޖަކަށެވެ. އޭނަ މަންހާއަށް އޭނަ ކުރަމުންދާ ހުރިހާ ކަމެއް ވަރަށް މަޑުމައިތިރި ކަމާއިއެކު ކިޔާދެމުން ގެންދިޔައެވެ.\n"ބޮސް އެދުރުވީ" ނޫރާއަށް ސްޓާފުން ގުޑް މޯނިންގ ކިޔާއަޑު އިވިބުނެލިއެވެ.\nނޫރާ އެހެން ބުނިތާ ކުޑަ ހިނދުކޮޅެއްގެ ތެރޭ ދާއިން އަންނަތަން މަންހާއަށް ފެނުނެވެ. މަޑު ހިނގުމުގައި މުވައްޒަފުންނަށް ހިނިތުންވަމުން އަންނަ ދާއިންނަށް ކަޅިވެސް ޖަހާނުލާ މަންހާއަށް ބަލަން އިނދެވުނީއެވެ. ގަދަ އަޅިކުލައެއްގެ ފަޓުލޫނުގައި ހުދުގަމީހެއް ލާފައިވާއިރު އޭގެ ބޭރުން ޑިޒައިން ކޮއްފައިވާ ވެސްޓެއްވެސް ލާފައިހުއްޓެވެ. އޭނަ އައިގޮތަށް އައިސް ކާއިލްގެ ވޯކްއޭރިއާގެ ޕާޓިޝަންކައިރީ މަޑުކޮއްލަމުން ފަޓުލޫނުގެ ދެޖީބަށް އަތްޖަހާލިއެވެ.\n"އެއީ ކާކުތަ؟" މަންހާ ނޫރާ އާއި ސުވާލު ކުރީ ކާއިލް އާއި ބެހޭގޮތުންނެވެ.\n"ކާކު؟ ކާއިލްތަ؟ އެއީ މީހަކީ މިތާ އުޅޭ، ވަރަށް ފްލާރޓީވާނެ، އަނެއްކާ އެހާ ސްވީޓުވެސް ވާނެ، ބޮސްގެ ބޮޑެތި ޕްރޮޖެކްޓުތަކުގައި އެންމެ އިސްކޮއް ގެންގުޅޭނީ ކާއިލް، ރިސޯޓުތަކަށް ދާއިރުވެސް، ބައެއް މީޓިން ތަކަށް ދާއިރުވެސް ކާޢިލް ގެންދާނެ....މިވަގުތު މިތަނުގަ މިދާއިރާ އާއި ގުޅޭގޮތުން ކިޔަވައިގެން ހުރި މީހަކީ އޭނަ، ބަޓްޔޫ ބެޓާ ބީ ކެއަރފުލް މަންހާ..........މިތާ ގިނައީ ފިރިހެނުން، ތަފާތު ހިޔާލުތަކުގެ މީހުން އުޅޭނެ، އެޕްރޯޗް ކުރާނެ މީހުންވެސް އުޅޭނެ....ބައެއްފަހަރު ރަނގަޅުވާނީ އެކަންތައްތަކާއި އެހާ އަޅާނުލިއްޔާ....މިއޮފީހުގަ މުވައްޒަފުން ވަރަށް ބަލާނެ ބޮސްއާއި ހަމައަށް ކަމެއް ނުގެންގޮސްވޭތޯ....މިބުނީ ސްޓާފުންގެ ތެރޭ ޖެހޭ މައްސަލަތައްވެސް އެބައެއްގެ ތެރޭ ވާހަކަދައްކައިގެން ހައްލުކުރާނެ" ނޫރާ ވާހަކަ ހުއްޓާލީ ދާއިން އައުމުންނެވެ.\n"ގުޑްމޯނިންގ" ދާއިން ނޫރާގެ މޭޒާ އަރާހަމަކޮއްލަމުން ބުނެލިއެވެ. އަދި މަންހާއަށް ބަލާލިއެވެ.\n"ގުޑްމޯނިންގ ސަރ" ނޫރާ އާއި މަންހާ އެކުއެކީހެން ބުނެލަމުން ތިބި ގޮނޑިން ތެދުވިއެވެ. ދާއިން އެމީހުންނަށް ހިނިތުންވެލާފައި ގޮސް އޭނަގެ ކެބިންއަށްވަދެއްޖެއެވެ.\nމާގިނައިރެއްނުވެ އާދައިގެ މަތިން ނޫރާއަށް ދާއިން ގުޅާލިއެވެ. ދުވަހުގެ ތާވަލު ބެހިފައިވާގޮތް އޮޅުންފިލުވުމަށްޓަކައެވެ.\n"އެގުޅީ ބޮސް، ބުނުއްވީ މަންހާ ގޮވައިގެން ކެބިންއަށް އައުމަށް" ނޫރާ ތެދުވަމުން މަންހާގާތު ބުނެލިއެވެ. އެއާއެކު މަންހާގެ ތުންފަތުގައި އާދަޔާއި ހިލާފު ހިނިތުންވުމެއް ދެވެލިއެވެ. އޭނަ އަވަސް އަވަހަށް ގޮނޑިންތެދުވެ ހެދުން ރީތިކޮއްލިއެވެ. އޭރުވެސް ނަގަން ހަނދާންނެތިފައި ބޮލުގައި އިން އަވި އައިނު މަންހާ ނަގާ އޭނަގެ އަތުގައި އޮތް އަތްދަބަހަށްލިޔެވެ. މަންހާ އޭނަގެ ދަބަސް ހިފައިގެން ދިއުމަށް އުޅެގެން ހިނދު ނޫރާ އޭނަގެ މޭޒުގެ ބޮޑުކޮށް އިން އެންމެ ތިރީވަތްގަނޑު ހުޅުވާލަމުން މަންހާގެ ދަބަސް އެތަނުގައި ބެހެއްޓުމަށް އެދުނެވެ. ހުރިހާ ވަގުތަކު އަތްދަބަސް އަތުގައި އަޅުވައިގެން އުޅުމަކީވެސް ފަސޭހަކަމަށް ނުވާނެކަން ނޫރާ އަދި މަންހާއަށްވެސް ވިސްނުނެވެ.\n"އާދޭ...އާދޭ.... އިށީނދޭ" ދާއިންގެ ކެބިންގެ ތެރެއަށް ނޫރާ އާއި މަންހާ ވަނުމާއިއެކު ބުނެލިއެވެ. އޭނަ އެދެމީހުންނާއިވެސް ވާހަކަދެއްކިއެވެ. މުޅިންވެސް އޮފީހުގެ ވާހަކައެވެ. މަންހާއަށް ކޮމްޕެނީގެ ފަރާތުން މަރުޙަބާ ކިޔެވެ. އަދި ވަޒީފާ ހަމަޖެހުނުކަމުގެ ރަސްމީ ލިޔުމެއްވެސް ދިނެވެ. ނޫރާ ގާތުން ދާއިން އެދުނީ އޭނަގެ ޝެޑިއުލްތައް އޮންނަގޮތް މަންހާއަށް ކިޔާދީ ހަފްތާއެއްގެ ތެރޭ އެހުރިހާ ކަމެއް އޭނައަށް ދަސްކޮއްދިނުމަށެވެ. އޮފީހުގެ ގަވާޢިދުތަކާއި އެގަވާޢިދުތަކަށް ހުރުމަތްތެރިކޮށް ނުހިތާނަމަ ފިޔަވަޅު އެޅޭނެ ވާހަކަވެސް ދާއިން ބުނެދިއެވެ. އެހުރިހާއިރު ގޮނޑީގައި ބައިންދާފައި އިން ބުދެއްހެން އާޝޯހުވެފައި އިނދެ މަންހާ ބަލަމުންދިޔައީ ދާއިންގެ އެފިރިހެންވަންތަ މޫނަށެވެ. ވާހަކަދައްކަމުން ދާއިރު އަނގަހުޅުވާ ލައްޕާ ގޮތާއި، ކަތުރުކަށިގަނޑު ތެޅިލާ ގޮތާއި އަދި ވާހަކައިގެ ތެރޭ އިނދެ އެރީތި މަޑުމަޑު އަތްތިލައިގެ އިނގިލިތައް ހަރަކާތް ކުރާގޮތް މަންހާއަށް ނުހަނު ހިތްގައިމު މަންޒަރަކަށްވެގެންދިޔައެވެ. އެކަމަކު އެކަން ދާއިންއަކަށްވެސް ނޫރާއަކަށްވެސް ފާހަގައެއް ނުކުރެވެއެވެ.\nމަންހާއަށް ދާއިން ފެންނަ ކޮންމެ ފަހަރަކު އަމިއްލަ ހިތުގެމައްޗަށް ބާރެއް ނުފޯރުވެއެވެ. ދާއިންގެ ކޮންމެ ހަރަކާތަކަށް އެސްފިޔަ ޖަހާލުމެއްނެތި މަންހާގެ ދެލޯ ޝައުގުވެރިވެގެންދެއެވެ. ހިތްނޭގޭ ބާރުމިނެއްގައި ތެޅެމުން ދާއިރު އެހިތްބޭނުންވަނީ ގޮސް ދާއިންގެ މޭގައި ފިލާއޮންނާށެވެ. އެލެޔާއި އެހަށިގަނޑާއި ގުޅިލާމެހެންށެވެ. އެހިޔާލާއެކީ މަންހާއަށް އޭނަގެ ދެއަތްތިލާގެ ދިގު އިނގިލިތައް އެއަތްއަނެއްއަތުގެ ތެރެއަށްލާ މަހާލެވުނެވެ. އަނެއްކާވެސް ހިތަށްއެރިއެވެ. ދާއިންފަދަ ދެވަނަ އިންސާނަކު ހުރިނަމައެވެ. އޭރުން ޔަގީނުންވެސް މަންހާއަށާއި ޒާރާއަށް ދާއިންއެއް ހުރީހެވެ. އަދި އެކަކު އަނެކަކުގެ ހައްޤައް އަރައިގަންނާކަށްވެސް ނުޖެހޭނެއެވެ. މަންހާ ދާއިންގެ ކެބިންތެރެއަށް ނަޒަރު ހިންގާލިއެވެ. ޒާރާގެ ތަސްވީރެއްހާ ހިސާބުވެސް އެކެބިންގައި ނެތެވެ. އެކަމަކު އެއީ ކީއްވެހެއްޔެވެ. އަނެއްކާ އެދެމީހުން ދުރުވީބާއެވެ. ކުއްލިއަކަށް މަންހާގެ ދެލޯބޮޑުވިއެވެ.\nމަންހާގެ ހިތަށްވަތް ވަސްވާސްތަކުން އޭނަ ކަންބޮޑުވިއެވެ. އޭނަގެ ދެލޯ ބޮޑުވެގެން ދިޔައީވެސް އެހެންވެއެވެ. އެއީ އޭނައަށް ހީކުރެވޭ ހީކުރެވުން ރަނގަޅުނުވެދާނެތީއެވެ.\n"މަންހާ!.....މަންހާ!" ދާއިން އޭނައަށް ގެއްލިފައި އިން މަންހާއަށް ދެފަހަރަކު ގޮވާލިއެވެ.\n"ޔެސް.....ޔެސް ސަރ" ދާއިން ގޮވާލުމުންވެސް ހޭވެރިކަމެއްނުވި މަންހާ ސިހިގެން ދިޔައީ ނޫރާ މަންހާގެ އަތުގައި ކޮއްޓާލުމުންނެވެ. އަވަސް އަވަހަށް ދާއިންއަށް ޖަވާބުދިނެވެ.\n"ޔޫ ކެން ރިޓަރން ޓުޔޯ ވޯރކް" ދާއިން އެހެން ބުނެލަމުން ހިނިތުންވެލިއެވެ. އޭނައަށް މަންހާއަށްވެފައިން ގޮތްފެނުނެވެ. މަންހާ އާއި ނޫރާ އެކެބިންއިން ބޭރަށް ނުކުންނަށް ދިޔަތަން ބަލަންއިން ދާއިންގެ ތުންފަތަށް ހިނިތުންވުމެއް ވެރިކުރުވީ ކީއްވެކަމެއްނޭގެއެވެ.\n"ބޮސް ވާހަކަދެއްކެވިއިރު ކޮންކަމަކަށް ގެއްލިފަތަ އިނީ" ނޫރާ ދާއިންގެ ކެބިންއިން ނުކުމެވުމާއިއެކު އަހާލިއެވެ.\n"ހީ ލުކް ސޭމް.....ނަތިންގްސް ޗޭންޖު" މަންހާއަށް ހިޔާލީގޮތަކަށް އެހެން ބުނެލެވުނީ އެއްވެސް އިޙްތިޔާރަކާއި ނުލައެވެ.\n"ވަޓް!..." ނޫރާއަށް މަންހާ ބުނަން އެއުޅެނީ ކީކޭކަމެއް ނޭގުނެވެ.\n"އައި ސޯ ހިމް.......އިނގޭތަ ނޫރާއަށް، އަހަރެން ވަރަށް ކުރީގަ ދާއިން ދެކުނިން، އަހަރެން އަމީނިއްޔާ ސްކޫލްގައި އުޅުނު ދުވަސްވަރު އެންވައިރަމެންޓް ޑޭގެ ކްލީނިންގ ޕްރޮގްރާމްގެ ދަށުން އެދުވަހު މިގެއަށް އައިން، އޭރު މިއޮފީސް ހިންގަނީ މިގެއަކު ނޫން، މީދާއިންގެ ގެއެއްނު ދޯ... ކޮބާ އޭނާގެ ވައިފް ޒާރާ، އެ ދެމީހުން ދުރުވީތަ" މަންހާ ނޫރާގެ މޭޒުކައިރީ އިށިންނަމުން ވާހަކަދެއްކިއެވެ.\n"މަންހާ ތިބުނީ ރަނގަޅަށް، މީ ބޮސްގެ ގެ، އަދިވެސް ޒާރާ އެއީ ބޮސްގެ ވައިފް، އެކަމަކު ޒާރާއަށް ދިމާވި ހިތާމަވެރި ހާދިސާއެއްގެ ސަބަބުން އޮފީސް ބޮސްގެ ގޭގައި ހިންގަން މަޖުބޫރުވީ، އޭރުން ކޮންމެ ވަގުތަކުވެސް ބޮސްގެ ވައިފްގެ ހާލު ބަލަން ފަސޭހަވާނެތީ" ނޫރާ މަސައްކަތައް އެނބުރިދިޔައެވެ. އަދި މަންހާއަށް ކޮމްޕިއުޓަރުން ދާއިންގެ އޮފީހުން ކުރިއަށްގެންދާ ޕްރޮޖެކްޓުތައް ދައްކަންފެށިއެވެ. މަންހާއަށް އިތުރު ސުވާލެއްކުރާނެ ފުރުޞަތެއް ނުލިބުނެއެވެ. މަންހާ އޭނަގެ ދަބަހުން އެކިއެކި ރޭވުންތަކާއި މީޓީންތައް ނޯޓުކުރާ ފޮތެއްނެގިއެވެ. އަދި ނޫރާ ކިޔާދެމުންދާ އެއްޗެހިން ހަނދާނުގައި ބެހެއްޓުން މުހިއްމު ކަންތައްތައް އެފޮތުގައި ނޯޓުކުރަމުން ދިޔައެވެ.\nމެންދުރު ކާންދިއުމަށްޓަކައި ބްރޭކް ލިބުމުގެ ކުރިން ދެފަހަރަށް ވިޝާލް މަންހާއަށް ގުޅިއެވެ. ކޮންމެ ފަހަރަކުވެސް ޔަގީން ކުރަނީ މަންހާ އޭނައާއިއެކު ކާންދާނަންތޯއެވެ. ހިނިއައިސްފައި އިނދެ މަންހާ ވާހަކަދައްކާ ގޮތުން ނޫރާއަށް ހީވީ މުޅިން ތަފާތު އެއްޗެކެވެ. އޭނަ ހީކުރީ މަންހާއަށް ދެފަހަރުމަތިންވެސް އެގުޅީ އޭނަ ރައްޓެހިވެގެން އުޅޭ ކުއްޖާކަމަށެވެ. އެކަމަކު އެއްވެސް ސުވާލެއް އޭނަ ނުކުރެއެވެ. އެހެނީ އޭނަވެސް އަލަށް އޮފީހަށް އައި ދުވަސްކޮޅު އޭނަގެ މިހާރުގެ ފިރިމީހާ އޭނަގެ މަތިން ހަނދާންވެގެން އެގޮތަށް ގުޅާ ހާލު ބަލާނެވެ.\n"އޯ ގޯޑް، އައި ޖަސްޓް ކާން ބްލީވްއިޓް" ވިޝާލްގެ ކާރަށް މަންހާ އެރުމުންބުނެލިއެވެ.\n"ވަން އަވަރ އިނގޭ، އެހާއިރު ތެރޭ ކައިނިންމައިގެން އަލުން އޮފީހަށް ދާންޖެހޭނެ" މަންހާ ބުނެލިއެވެ.\nވިޝާލްގެ ކާރު ޕާކުކޮއްލުމަށްފަހު މަންހާ ގޮވައިގެން ގޮސްވަނީ ޗައިނާ ގާރޑަން ރެސްޓޯރެންޓުގެ ތެރެއަށެވެ. އެތަނުން މޭޒެއްގައި ވިޝާލް އާއިއެކު މަންހާ އިށީނެވެ. އޭރު އެތަނުގެ ގިނަ މޭޒުތަކުގައި ދެޖިންސުގެ ޒުވާނުން ތިއްބެވެ. އެންމެންގެ ލޯތަށް މަންހާއަށް އަމާޒުވިއެއްކަމަކު އެކަމަށް އޭނަގެ އެއްވެސް ފަރުވާލެއްނެތެވެ. ވިޝާލްގެ އުފާވެރި ހިނިތުންވުމުގެ ސިއްރަކީ އެމީހުންގެ ބެލުންތަކެވެ. އެހެނީ އެއިން ކޮންމެ މީހަކަށްވެސް އެވަގުތު މަންހާ ފެނިގެންދާނީ އޭނަ އާއިއެކު ވަނިކޮށެވެ. އަންހެން ކުދިންގެ ނަޒަރުތައް ވިޝާލްއަށް ހުއްޓެމުންދާލެއްވެސް ވަކި މަދެއްނުވިއެވެ.\n"މިހާ މީހުން ގިނަ ތަނަކަށް ނޫނީ ވިޝާލްއަށް ނޭގުނުތަ ލަންޗް ހަމަޖައްސާކަށް" މަންހާ އިށިންނަމުން މަޑުމަޑުން ބުނެލިއެވެ.\n"ކިހިނެއްތަ އިނގޭނީ މިތާ އެހާ މީހުން ގިނަވާނެ ކަމެއް، މަންހާ ކޮމްފޯޓަބަލް ނޫނިއްޔާ އެހެންތަނަކަށް ގޮސްފާނަން" ވިޝާލް ބުނެލިއެވެ.\n"ނޫން، ދެން އެހެންތަނަކަށް ނުދެވޭނެ، އެހާ ޓައިމްއެއްވެސް ނެތް، އަނެއްކާ އަހަރެން މީނީ ވަރަށް ބަނޑުހައިވެފަ" މަންހާ މޫނަށް ވައްތަރެއް ޖައްސާލަމުން ބުނެލިއެވެ.\nމަންހާއަށް ގެއިން ގުޅީ އެވަގުތުއެވެ. މެންދުރު ކާންވެސް އޮފީހުން ނުފޮނުވަނީތޯ ވަސީމާ ސުވާލުކުރިއެވެ. މަންހާ އޭނަ މިއަދު މެންދުރު ކެއުން ބޭރުން ކާލަނީކަމުގައި ބުންޏެވެ. ވަސީމާ ކޮންބަޔަކާއިއެކު ތޯ ސުވާލުކުރިއެވެ. ވިޝާލް އާއިއެކުގައި މަންހާ އިންކަން އެނގުމާއިއެކު ވަސީމާގެ އަޑުގައި ހުރި ހާސްކަން ފިލާ ހިނގައްޖެއެވެ. މަންހާ ވިޝާލްއަށް ވީގޮތް ކިޔާދިނެވެ. އަދި ދެމީހުން އެކަމާ ހޭންފެށިއެވެ.\nދުވަހަކުވެސް ވިޝާލްއަށް ނުލިބޭހާ ހިތްހަމަ ޖެހުން މަންހާ އާއިއެކު މެންދުރުގެ ކެއުމުގައި ބައިވެރިވެލުމުންވެސް އޭނަށް ލިބިއްޖެއެވެ. ވިޝާލް ބޭނުންވަނީ އޭނައަށް މަންހާގެ ގާތުގައި އުޅެލުމުގެ ފުރުޞަތުތަކެކެވެ. އޭރުން މަންހާގެ ހިތުން އޭނައަށްވެސް ޖާގައެއް ލިބުމީ ދުރުކަމަކަށް ނުވާނެއެވެ. އެދުވަހަކުން މުޅިދުނިޔޭގަވެސް އޭނަވަރުގެ އުފާވެރި ކާމިޔާބު މީހަކު ނުހުންނާނެކަން ގައިމެވެ.\n"މަންމާ......ޒާރާއަށް ކާންދިނިންތަ" ދާއިން އުލާ ސަމްސާ ތަށީގެ ތެރެއަށް ހެޔޮވަރުކޮއްލަމުން އަހާލިއެވެ. އޭރު މޫމިނާ ދާއިން ކައި ނިމެންދެން ކާމޭޒުކައިރީ އިށީނދެލައިގެން އިނެވެ.\n"މަންމައަކަށް އެއްގޮތަކަށްވެސް ނޭގެ ޒާރާއަށް ކާންދޭން ހަދާނެގޮތެއް، މިއަދު ރުޅިމޫނު ހަދާލައިގެން އުޅޭދުވަހެއް...ދަރިފުޅު އައުމުގެ ކުރިންވެސް ދެތިންފަހަރަށް ތަށިހިފައިގެން ގޮސްފިން، ހަމަ އެންމެ އެތިކޮޅެއްވެސް އަނގަޔަށް ނުލި" މޫމިނާ ދެރަވެލާފައި ބުނެލިއެވެ.\nމޫމިނާގެ ވާހަކަ އަޑުއިވުމާއިއެކު ދާއިން އަނގަޔަށް ލުމަށް ނަގަނަގާހުރި ބަތްސަމްސާ ތިރިކޮއްލިއެވެ. އަދި ތެދުވެގެން އޭނަގެ ކޮޓަރިއަށް ދިޔައެވެ. އެކޮޓަރިއަށްވެސް ވަނީ ބަދަލުތަކެއް އައިސްފައެވެ. ދާއިން ކޮޓަރީގެ ތެރެއިން ވަދެވޭގޮތަށް ހަދާފައިވާ ކުޑަކޮޓަރިއަށްވަނެވެ. އެކޮޓަރިވަނީ ފިޔާތޮށިކުލައާއި ރީނދޫކުލައިން ޒީނަތްތެރި ކުރެވިފައެވެ. ކޮޓަރީގެ މެދުގައި ކުޑަކުޑަ އެނދެއްހުއްޓެވެ. ޒާރާ އެއެނދުގެ ކައިރީ އިށީނދެލައިގެން އިނދެ ކުޑަކުއްޖަކު ނިންދަވާ އުސޫލުން ނާނާ ކިޔަމުންދިޔައެވެ.\n"ޒާ!...." ދާއިން ލޯތްބާ އޯގާތެރިކަމުން ފުރިގެންވި އަޑަކުން ގޮވާލިއެވެ.\n"ދާން!...." ދާއިން ފެނުމާއިއެކު ކުއްލިއަކަށް ތެދުވަމުން ޒާރާ ބުނެލިއެވެ. ހިނިއައިސްފައި ހުރެ އައިސް ދާއިންގެ ގައިގާ އޮޅުލައިގަތެވެ.\n"ހިނގާ ކާންދާން، ދަރިފުޅު އެއޮތީ ނިދާފައެއްނު" ދާއިން މިފަހަރުވެސް ބުނެލީ ލޯތްބާއި މަޑުމައިތިރިކަމާއިއެކުއެވެ.\n"ނޫން....ނޫން..... ނުދާނަން، ބަލާބަލަ، މިއަދު ބޭބީ އެއްގޮތަކަށްވެސް ނިދާކަށް ނޫޅޭ..........ދާން އުރާލަނިކޮށް ބޭބީ ނިދާފާނެ ކަންނޭގެ، އަހަރުމެންގެ ދަރިފުޅަށްވެސް ބައްޕަ އުރާލީމަ އެނގޭނެއެއްނު" މައުސޫމު ކަމުން ފުރިގެންވި ގޮތަކަށް ޒާރާ ބުނެލިއެވެ.\nދާއިން އޭނަގެ އަތުގެތެރޭ ހުރި ޒާރާ އާއިއެކު ކުޑައެނދުގެ ކައިރިއަށް ދިޔައެވެ. އަދި އެނދުގައި ބާއްވާލާފައި އޮތް ބުދަށް ބަލަހައްޓައިގެން ހުރެވުނެވެ. ޒާރާ އަމިއްލައަށް ގުދުވެލާފައި ކުޑައެނދުގައި އޮތް ބުދު ވަރަށް ލޯބިން ބަލައިގެން ނެގިއެވެ. އަދި ދާއިންގެ އަތުގެ ތެރެއަށް ލާދިނެވެ. ދާއިން ޒާރާއަށް ބަލާލަމުން ލުއިހިނިތުންވުމެއް ދިނެވެ. އެކަމަކު އެހިނިތުންވުމުގައި އެއްވެސް ދިރުމެއްނެތެވެ. މިއަދު އޭނަވަރުގެ މަޖުބޫރު ނިކަމެތި ފިރިއަކު ހުންނާނެބާއޭ ދާއިންގެ ހިތަށް އަރަމުންދިޔައެވެ. ދާއިން ޒާރާގެ ހިތްހަމަ ޖެހުމަށްޓަކައި އަތުގައި އޮތް ބުދުހިފައިގެން ދެކޮޅަށް ހިނގާލީ ނާނާ ކިޔަމުންނެވެ.\n"އެއޮއްނިދީނު، ޒާ!.....ދެން ހިނގާ ކާން، ބޭބީގެ މަންމަ ނުކައި އުޅެންޏާ ދެން ކާކު ބޭބީ ބަލާނީ" ދާއިން ޒާރާގެ ވިސްނުމާ ކުޅެލައިގެން އޭނަ ކާންގެންދަން މަސައްކަތްކުރިއެވެ.\n"އާނ.....ދޯ......އެކަމަކު މަންމަ ކައިރީ ބުނާތި އަހަރުމެންގެ ބޭބީ ގައިގަ އަތްނުލައްޗޭ، މިއަދުވެސް މަންމަ އުޅުނީ ބޭބީގެ އެއްއަތުގައި ހިފާފަ ނަގަންވެގެން، ބޭބީގެ އަތަށް ތަދުވިނަމަޔޯ، ބޭބީ ކިހާ ރޯނެ، އެހެންވެ އޭ ޒާ ބުނީ ނުކާނަމޭ" ޒާރާ ކުޑަކުއްޖެއް ފަދައިން ޝަކުވާކޮއްލިއެވެ. އަދި ދާއިންގެ އަތުގައި ހިފާލައިގެން ކާމޭޒުކައިރިއަށް އައެވެ.\nދާއިންގެ ގޮނޑިއާއި ޖެހިގެން އިން ގޮނޑީގައި ޒާރާ ބެއިންދުމަށްފަހު މަންމަގެ ގާތުގައި ޒާރާއަށް ކާންތައްޔާރުކޮއްދިނުމަށް އެދުނެވެ. ދާއިން އޭނަގެ ގަމީހުގެ އަތްކުރީގެ ގޮއް ނައްޓާލަމުން އަތްކުރި އޮޅާލިއެވެ. އަދި ޒާރާއަށް ބަތްއަޅާދެމުން އޭނަގެ ތަށީގައިއިން އުލާ ސަމްސާ ނަގާ ޒާރާގެ ބަތްތަށި އެއްކޮއްލިއެވެ. ޒާރާ ދާއިން ކުރާކަމެއް ބަލަން ވަރަށް ޝައުގުވެރިކަމާއިއެކު ބަހެއްވެސް ނުބުނެ ބަލަންއިނެވެ.


SunOnline: Maamui belumuge fahu furusathu\ndate_range އާދިއްތަ 05 ޖުލައި 2020\n"މާމުއި" ބެލުމުގެ ފަހު ފުރުސަތު ހުޅުވާލައިފި\nއައިމިނަތު ލުބާ 17 Jul 2019, 16:12\nމާމުއި ގެ ޕޯސްޓަރެއް---\nކޮމެޑީ ފިލްމު "މާމުއި"ގެ ވަދާއީ ޝޯތައް ދައްކަން މާދަމާ ރޭ ފަށާނެ އެވެ.\nމާދަމާ އަދި ހުކުރު ދުވަހުގެ ރޭ ފިލްމުގެ ވަދާއީ ޝޯ ދައްކާއިރު މިއީ ފިލްމު ބެލޭނެ އެންމެ ފަހު ފުރުސަތެވެ. ޝްވެކް ސިނަމާގައި ފިލްމެއް ނާޅުވާނެ އެވެ.\nޑާކްރެއިންއެންޓަޓެއިންމަންޓްގެ އެ ފިލްމުގެ ވަދާއީ ދެ ޝޯގެ ޓިކެޓް ވިއްކަން މިހާރު ފަށާފައިވާ އިރު ފިލްމަށް ލިބެމުންދާ ތަރުހީބު ވަރަށް ބޮޑެވެ.\nމިހާތަނަށް ބެލުނު އެންމެ ވަރުގަދަ ކޮމެޑީ ކަމަށް ބެލުންތެރިން އިއްތިފާގުވާ "މާމުއި" ޑިމާންޑް މަތިވި ނަމަވެސް އޮލިމްޕަސް ބާރުބޮޑުވުމާ އެކު ފިލްމު ބެލުންތެރިންނަށް އަލްވަދާއު ކިޔާނީ ހުކުރުދުވަހު އެވެ. އެއީ ފިލްމު ދައްކާ އެންމެ ފަހު ރެއެވެ.\nއައިޝަތު ފުއާދު އަދި އަހްމަދު ތޮލާލުގެ ވާހަކައެއްގެ މައްޗަށް ހެދި އެ ފިލްމުގެ ޕްރޮޑިއުސަރަކީ މުހައްމަދު އަލީ (މޮގާ)އެވެ. ފިލްމުގެ ޑައިރެކްޓަރަކީ އަލީ ޝިފާއު (ޗިއްޕެ) އެވެ.\nކޮމެޑީ އެ ފިލްމު ރަހުމަތްތެރިންނާ އެކު ބަލައިލަން "މާމުއި" ވަރުގެ ފިލްމެއް ނެތްކަން ގިނަ ބަޔަކު އިއްތިފާގުވެ އެވެ. ޓިކެޓް ނުގަނެ ތިބި ބެލުންތެރިން އަވަހަށް އޮލިމްޕަހަށް ގޮސް ޓިކެޓް ގަންނާށެވެ. ހުކުރު ދުވަހަށް ފަހު "މާމުއި" ބެލުމުގެ ފުރުސަތު ނުލިބިދާނެ އެވެ.\n"މާމުއި" ފުޅި ފޮރުވައިގެން އެ ގެއްލިގެން ހޯދަން ކުރާ ބުރަ މަސައްކަތް ވެސް ފިލްމުން ދައްކުވައިދެ އެވެ.\nފިލްމުގެ ބައެއް މަންޒަރުތައް ނަގާފައި ވަނީ ކާގޯ ބޯޓު އަދި ޖެޓުގަ އެވެ. ކޮންމެ މަންޒަރެއް ނެގުމަށް ގިނަ ވަގުތު އަދި ގިނަ ޚަރަދު ހިނގި ނަަމަވެސް ޑާކްރެއިންގެ މަގްސަދަކަށްވީ ބެލުންތެރިންނަށް މޮޅު ފިލްމެއް ގެނެސްދޭށެވެ.\n"މާމުއި" އަކީ ބަނޑަށް ހީހީ ހަލާކުކޮށްލާނެ ކޮމެޑީއެކެވެ. އެންމެންނަށް ވެސް "މާމުއި" ކަމުގޮސްފި އެވެ.\nދިވެހި ފިލްމު އިންޑަސްޓްރީ\nޑާކް ރެއިން އެންޓަޓައިންމެންޓް\nފިލްމު އެސޯސިއޭޝަން ވެސް ރޭޕާ ދެކޮޅަށް\nއަދިތްޔާ "ދޯ ވިލަން" ދޫކޮށްލީތަ؟\nހަވާސް އިން މިފަހަރު ގެނެސްދެނީ ކުރު ފިލްމެއް


Villa ge resort thakuge dhifaauga maamigileega muzaaharaa kuran fashaifi | Mihaaru\nމާމިގިލީގައި މިއަދު ކުރިއަށްދާ މުޒާހަރާ. - ފޮޓޯ: ސޯޝަލް މީޑިއާ\nވިލާގެ ރިސޯޓުތަކުގެ ދިފާއުގައި މާމިގިލީގައި މުޒާހަރާ ކުރަން ފަށައިފި\n20 ޖެނުއަރީ 2018 - 17:46 39 comments\nވިލާ ގުރޫޕްގެ ރިސޯޓްތަކަށް ދައުލަތުގެ ބައެއް މުއައްސަސާތަކުގެ އޮފިޝަލުން އަރައި ބަލައި ފާސްކުރަމުން ދާތީ އެކަމާ ދެކޮޅަށް މާމިގިލީގައި މުޒާހަރާ ކުރަން ފަށައިފި އެވެ.\nފުލުހުންނާއި ކަސްޓަމްސްއިން، ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ރިސޯޓުތަކަށް އަރައި ފާސްކުރަނީ، ރޯޔަލް އަށް ގެންދާ ރަލާއި އޫރުމަސް އެހެން ރިސޯޓުތަކަށް ބަދަލުކޮށް ބޭނުން ކުރަމުން އަންނަނީ ގާނޫނާއި ގަވާއިދާ ހިލާފަށް ކަމަށް ބުނެ އެވެ. އެކަމަކު، ވިލާގެ ރިސޯޓުތަކުން ބުނަނީ ގާނޫނާއި ގަވާއިދާ ހިލާފަށް އެއްވެސް މުދަލެއް އެތެރެކޮށްފައި ނުވާނެ ކަމަށެވެ. އަދި ރޯޔަލް އިން ރަލާއި އޫރުމަސް އެ ކުންފުނީގެ އެހެން ރިސޯޓްތަކަށް ގެންދަނީ ލިޔެކިޔުންތައް ފުރިހަމަކޮށް، ގާނޫނާއި ގަވާއިދުގެ ތެރެއިން ކަމަށް ވިލާއިން ބުނެ އެވެ.\nމާމިގިލީ ކައުންސިލްގެ ރައީސް އަބްދުﷲ މުފީދު "މިހާރު" އަށް މިއަދު ވިދާޅުވީ ގާސިމްގެ ވިޔަފާރިތައް ހުއްޓުވާލުމަށް ސަރުކާރުން މަސައްކަތް ކުރަމުން ދާތީ، މުޒާހަރާގައި ބައިވެރިވާ 300 އަށް ވުރެ ގިނަ މީހުން ތިބީ ވަރަށް ބޮޑަށް "ރުޅިގަދަވެފައި" ކަމަށެވެ. އަދި ސަރުކާރުގެ އަމަލުތަކާ ހެދި އެތައް ދިވެހިންގެ ވަޒީފާ ގެއްލިދާނެ ކަމުގެ ބިރާ ކުރިމަތިލާން ޖެހިފައިވާ ކަމަށް ވެސް އަބްދުﷲ ވިދާޅުވި އެވެ.\nމުޒާހަރާގައި ބައިވެރިވާ ގިނަ ބަޔަކު ގޮވާލަމުން އަންނަނީ ގާސިމަށް ކުރާ އަނިޔާތައް ހުއްޓާލުމަށެވެ. އަދި ފުލުހުންނާއި ކަސްޓަމްސް ގުޅިގެން ރިސޯޓުތަކަށް އަރައި ބަލައި ފާސް ކުރުމަކީ ގަބޫލު ކުރެވޭނެ ކަމެއް ނޫން ކަމަށާއި ދިވެހި ރައްޔިތުން ވެސް އެކަން ބަލައިނުގަންނަ ކަމަށް އެ މީހުން ބުންޏެވެ.\n"ސަރުކާރުން މި ދެނީ ރައްޔިތުންނަށް އަނިޔާ. އެހެންވީމަ، ސަރުކާރުން މި ކުރާ ކަންކަން ވަގުތުން ވަގުތަށް ހުއްޓާލުމަށް މުޒާހަރާގެ ބައިވެރިން ތަކުރާރުކޮށް ގޮވާލަމުން ދަނީ،" ގާސިމްގެ އުފަން ރަށް މާމިގިލީގައި ކުރާ މުޒާހަރާއާ ގުޅޭ ގޮތުން އަބްދުﷲ ވިދާޅުވި އެވެ.\nއޭނާ ވިދާޅުވި ގޮތުގައި ދައުލަތުގެ ބައެއް މުއައްސަސާތަކުގެ އަމަލުތަކުގެ ސަބަބުން ގެއްލުން ލިބެނީ ޓޫރިޒަމް ސިނާއަތަށެވެ. އަދި މިކަން ކަން ހައްލު ކުރުމުގައި މި ނޫން މަގެއް އިހްތިޔާރު ކުރުން މުހިންމު ކަމަށް ވެސް ގާސިމްގެ ދިފާއުގައި ވާހަކަ ދައްކެވި އަބްދުﷲ ވިދާޅުވި އެވެ.\nއޭނާ ވިދާޅުވީ ސިލްސިލާ ގޮތެއްގައި ކުރިއަށް ގެންދާ މި މުޒާހަރާގައި ގިނަ ބަޔަކު ބައިވެރިވުމަކީ ގާސިމާ މެދު އޮންނަ ގުޅުން ވަރުގަދަ ކަމުގެ ހެއްކެކެވެ.\nމުޒާހަރާގެ ބައިވެރިން ދެކޭ ގޮތުގައި ގާސިމްގެ ރިސޯޓްތަކަށް ފުލުހުންނާއި ކަސްޓަމްސްގެ އޮފިސަރުން އަރާފައިވަނީ ސިޔާސީ މަގުސަދެއްގައި ގާސިމަށް ޖެއްސުން ކުރުމުގެ ނިޔަތެއްގަ އެވެ. އަދި އެމީހުން ދަނީ ސަރުކާރާ ދެކޮޅަށް އަޑު އުފުލައި، ރައީސް އަބްދުﷲ ޔާމީންގެ އިސްތިއުފާ އަށް ވެސް ގޮވަމުންނެވެ.\nގާސިމްގެ ފޮޓޯ އާއި އޭނާއަށް ހެޔޮއެދޭ ކަން އަންގައިދޭ ލިޔުންތަކާއި އަދި ސަރުކާރާ ދެކޮޅު ޝުއޫރުތައް ހިމެނޭ ލިޔުންތަކާއެކު ކުރާ މުޒާހަރާގައި މާމިގިލީގެ ކުދިބޮޑު އެންމެން ބައިވެރިވެ އެވެ.\nމާމިގިލީގެ ގިނަ އަދަދެއްގެ ބަޔަކު، އެ ރަށާ ކައިރީގައި އޮންނަ ސަން އައިލެންޑް ރިސޯޓާއި ހޮލިޑޭ އައިލެންޑް ރިސޯޓުގައި މަސައްކަތް ކުރެ އެވެ. އަދި މާމިގިއްޔަކީ ގާސިމްގެ ތާއީދު ވަރަށް ބޮޑު ރަށެއް ވެސް މެ އެވެ.\nގާސިމްގެ ހަތަރު ރިސޯޓަކަށް ރަލާއި އޫރުމަސް އެތެރެ ކުރުމުގެ ހުއްދަ މިދިޔަ އަހަރުގެ މާޗް މަހުގެ 22 ވަނަ ދުވަހުން ފެށިގެން ބާތިލްކޮށްފައިވާ ކަމަށް ކަސްޓަމްސް އިން ވަނީ ބުނެފަ އެވެ. ކަސްޓަމުން ބުނި ގޮތުގައި ހިދުމަތް ދިނުން ހުއްޓާލީ މީރާ އަށް ދައްކަންޖެހޭ ފައިސާ ގަވާއިދާ އެއްގޮތަށް ނުދައްކާތީ އެވެ. އެ ހަތަރު ރިސޯޓަކީ ސަން އައިލެންޑް ރިސޯޓު، ޕެރެޑައިސް އައިލެންޑް ރިސޯޓު، ފަން އައިލެންޑާއި ހޮލިޑޭ އައިލޭންޑް ރިސޯޓެވެ.\nއިތުރު ލިޔުންތައް މުޒާހަރާ މެމްބަރު ގާސިމް އިބްރާހިމް (މާމިގިލި) ވިލާ ހޮޓެލްސް އދ. މާމިގިލި އދ. އަތޮޅު ސަން އައިލެންޑް ރިސޯޓް އެންޑް ސްޕާ ހޮލިޑޭ އައިލެންޑް ރިސޯޓް އެންޑް ސްޕާ


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް) 31 – DhiSalafiyyah\nމަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް) 31\n03/09/2015 އަޚްލާޤް, ދީންއަލްއަޙް ޢައުފް ޢަބްދުއްސައްތާރު\nބިދުޢީ ޒިޔާރަތެކޭ ބުނެވެނީ ޝަރުޢުގައި ކަނޑައެޅިފައިވާގޮތާ ޚިލާފަށް ޤަބުރަށް ޒިޔާރަތްކުރުމުންނެވެ. މައްޔިތާގެ ގާތަށްގޮސް އޭނާގެ ކިބައިން ކަންކަމަށް އެދި ދުޢާކޮށް އެދި ދެންނެވުން ފަދަ ކަންތައްކޮށް ހެދުމުން މައްޔިތާއަކަށްވާ ފައިދާ އެއްނެތެވެ. އަދި އެކަމުން އެފަދައިން ޒިޔާރަތްކުރި މީހާއަށްވަނީ ގެއްލުމެވެ. އެއީ އޭނާ ހުއްދަވެގެން ނުވާ ކަމެއް ކުރުމުންނެވެ. އަދި އެކަމަކީ ޝިރުކެކެވެ. އަދި އެކަމުން މައްޔިތާއަކަށް ފައިދާއެއް ނުކުރެއެވެ. އެހެނީ އޭނާއަކަށް ދުޢާކުރުމެއް ނުވެއެވެ. އަދިކިއެއްތަ އޭނާއަށް އެދުޢާކުރެވުނީ ﷲ ފިޔަވައި އެހެން ފަރާތަކަށެވެ.\nޝައިޚް ޢަބްދުލް ޢަޒީޒް ބުން ބާޒް ރަޙިމަހުﷲ އެކަލޭގެފާނު ލިޔުއްވި منسكه ލިޔުއްވާފައިވެއެވެ.\n“ޤަބުރަށް ގޮސް އެޤަބުރަށް ދުޢާކުރުމާއި އެތަނުގައި އިޢުތިކާފު ކުރުމާއި އަދި މައްޔިތާގެ ކިބައިން ކަންކަން ފުއްދައިދިނުން އެދުމާއި ބަލިތަކުން ޝިފާދެއްވަން އެދުމާއި ﷲތަޢާލާއަށް އެބަމީހުން ނުވަތަ އެބައިމީހުންގެ ޖާހުމެދުވެރިކޮށް ދެންނެވުމަކީ ﷲތަޢާލާ ޝަރުޢުކުރައްވާފައިވާ ކަމެއް ނޫނެވެ. އަދި ރަސޫލުﷲ ޞައްލަﷲ ޢަލައިހިވަސައްލަމަގެ ސުންނަތުން ސާބިތުވާ ކަމެއްވެސް ނޫނެވެ. އަދި ސަލަފުއް ޞާލިޙުން ކުރެއްވި ކަމެއްނޫނެވެ. އަދި ކިއެއްތަ އެކަމަކީ ނަހީކުރައްވާފައިވާ ނުބައި ބަސްތަކުގެ ތެރެއިން ބަސްތަކެކެވެ. އެކަލޭގެފާނު ޙަދީޘްކުރައްވާފައިވެއެވެ.”\n((زُوْرُوا القُبُوْرَ ولاتَقُولُو هُجْرا))\nމާނައީ: “ތިޔަބައިމީހުން ޤަބުރަށް ޒިޔާރަތްކުރާށެވެ. އަދި އެތަނުގައި ހުތުރު ބަސްތައް ނުކިޔާށެވެ.”\nއިސްވެ މިބަޔާންކުރެވުނީ ބިދުޢަވެރި ޒިޔާރަތުގެ ސިފަތަކެވެ. މިއިން އެއްކަން އަނެއްކަމާ ދަރަޖައިގައި ތަފާތެވެ. ބައެއްކަންކަން ބިދުޢައަށްވެފައި ޝިރުކަށް ނުވެއެވެ. މިސާލަކަށް ޤަބުރެއްގެ ގާތުގައި ﷲއަށް ދުޢާކުރުމެވެ. ނުވަތަ މައްޔިތާ ޙައްޤު ނުވަތަ ޖާހުމެދުވެރިކޮށް ﷲތަޢާލާއަށް ދުޢާދެންނެވުމެވެ. އަނެއްބައި ކަންކަމަކީ ބޮޑު ޝިރުކުގެ ތެރެއަށް ވަދެގެން ދާނެ ކަންކަމެވެ. އެއީ މައްޔިތާއަށް ދުޢާކޮށް އޭނާގެ ކިބައިން ވާގި އެދުންފަދަ ކަންކަމެވެ.\nމިއީ މިފޮތުގައި ބަޔާންކޮށްލަން ޤަސްދުކުރި މިންވަރެވެ. ދުޢާއަކީ ﷲ ތަޢާލާ މަދީނާގެ އަހުލުވެރިންނަށާއި އެތަނަށް ޒިޔާރަތްކުރާ މީސްތަކުންނަށް ދުނިޔެއާއި އާޚިރަތުގައި ތައުފީޤު ދެއްވުމެވެ. އަދި މި މާތްބިމުގައި ރިވެތިކޮށް އުޅެ ރިވެތިކޮށް ނިމިދާ މީހުންގެ ތެރެއިން އަޅަމެން ލެއްވުމެވެ.\nوصلي الله وسلم وبارك علي عبده ورسوله نبينا محمد وعلي آله وأصحابه أجمعين.\nالحمد لله الذي وفقني لترجمة هذا الكتاب وبتوفيقه تتم الصالحات\nމިފޮތުގެ އެހެނިހެން ބައިތައް


Karachi Stock Exchange ah hamalaa dhee7meehun maru | Mihaaru\nހަތިޔާރު އަޅައިގެން ތިބި މީހުން ސްޓޮކް އެކްސްޗޭންޖަށް ވަނީ އިމާރާތުގެ ކާރު ޕާކިންގެ ތެރޭން. --ފޮޓޯ:ރޮއިޓާސް\nކަރާޗީ ސްޓޮކް އެކްސްޗޭންޖަށް ހަމަލާދީ ހަތް މީހުން މަރު\n29 ޖޫން 2020 - 13:135comments\nކަރާޗީ (ޖޫން 29) - ޕާކިސްތާނުގެ ދެކުނުގެ ކަރާޗީގެ ސްޓޮކް އެކްސްޗޭންޖަށް ހަތިޔާރު ހިފައިގެން ތިބި ބަޔަކު މިއަދު ދިން ހަމަލާގައި ހަތް މީހުން މަރުވެއްޖެ އެވެ.\nސްޓޮކް އެކްސްޗޭންޖުގެ މަސައްކަތް މިއަދު ހެނދުނު ފެށުމާ އެކު، އެ އިމާރާތަށް ހަމަލާ ދިނުމަށް ވަދެފައި ވަނީ ހަތިޔާރު ހިފައިގެން ތިބި ހަތަރު މީހުންނެވެ. އެ މީހުންގެ އަތުގައި، އަތުބޮމާއި އޮޓޮމެޓިކް ރައިފަލް ހުއްޓެވެ.\nކަރާޗީގެ އެމްބިއުލެންސް ސާވިސް އިން ބުނީ ފުލުހުން ހަމަލާދީ އެ ހަތަރު މީހުން ވަނީ މަރާލައިފައި ކަމަށެވެ. ދެ މީހުން މަރާލާފައި ވަނީ ގޭޓުންނެވެ. އަނެއް ދެ މީހުން މަރާލީ އިމާރާތުގެ ތެރޭންނެވެ. ދެން މަރުވެފައި ވަނީ ފުލުހަކާއި އާއްމުންގެ ދެ މީހުންނެވެ.\nސްޓޮކް އެކްސްޗޭންޖަށް ދިން ހަމަލާގެ ޒިންމާ ވަނީ ބަލޮޗް ލިބަރޭޝަން އާމީ ގްރޫޕުން އުފުލައިފަ އެވެ.\nހަމަލާ ދިން ވަގުތު އިމާރާތުގައި ތިބި މީހުން ވަނީ މަންޒަރު ސިފަކޮށްދީފަ އެވެ.\n"އެންމެން ވެސް ތިބީ ބިރުން،" އޮކްސްޗޭންޖުގެ ޑިރެކްޓަރު އާބިދު ހަބީބު ވިދާޅުވި އެވެ. "ބަޑީގެ އަޑު އިވެން ފެށުމާ އެކު، ވީގޮތް ބެލުމަށް އެންމެން ވެސް ދުއްވައިގަތީ ކުޑަދޮރުތައް ކައިރިއަށް. ދެން ހުރިހާ ދޮރުތަކެއް ބަންދުކުރީ."\nއޭނާ ވިދާޅުވީ ހަތިޔާރު އަޅައިގެން ތިބި މީހުން ވަކި ގޮތެއް ނުބަލައި ބަޑިޖަހަން ފެށުމުން، ބިރުން ގޮސް، ފިލަން އެކި މީހުން ތަންތަނަށް ވަން ކަމަށެވެ.\nވީޑިއޯތަކުން ފެންނަ ގޮތުގައި ކާރެއްގައި ގޮސް މަޑުކުރި ހަތަރު މީހުން ފުރަތަމަ ވެސް ހަމަލާދީ އިމާރާތުގެ ސެކިއުރިޓީ ގާޑުންނަށެވެ. އެ މީހުން އިމާރާތަށް ވަނީ ކާރު ޕާކިންގެ ތެރޭންނެވެ.\nކަރާޗީ ސްޓޮކް އެކްސްޗޭންޖުގައި ގާތްގަނޑަކަށް 2،000 މީހުން މަސައްކަތް ކުރެ އެވެ. ނަމަވެސް ކޮރޯނާވައިރަހުގެ ސަބަބުން މި ދުވަސްވަރު މަސައްކަތަށް ނުކުންނަ މީހުންގެ އަދަދު މަދެވެ.


EHEE: Thuththu Aireen ge hashiganduge 16 percent fihunuthaa 16 dhuvas vee iru hun madu nuvey! | ThePress\nއެހީ: ތުއްތު އައިރީންގެ ހަށިގަނޑުގެ 16 ޕަސެންޓް ފިހުނުތާ 16 ދުވަސްވީ އިރުވެސް ހުން މަޑުނުވޭ!\nއެތައް ފަހަރަކު ފިޓް ޖެހި 16 ދުވަސް ވީއިރުވެސް ތުއްތު އައިރީންގެ ހުން މަޑު ނުވޭ!\nއައިރީނަށް އައިޖީއެމްއެޗްގައި ފަރުވާ ދެމުން ދަނީ / ފޮޓޯ: އާއިލާ\nގައިން ތަނެއް ފިހިއްޖެ ނަމަ އަޅާ ވޭނަށް ބޮޑު މީހަކަށް ކެތް ނުކުރެވިގެން އުޅޭ އިރު އެއް އަހަރުގެ ތުއްތު ކުއްޖަކަށް ނުރޮއެ ހުރެވޭނެ ހެއްޔެވެ. އަދި ގައިގާ އަޅަމުންދާ ވޭނާއި އިހުސާސްތައް އެ ކުއްޖާއަށް ރުއިމުން ނޫން ގޮތަކަށް ބަޔާން ކޮށްދެވި ދާނެ ހެއްޔެވެ. ހަމައެހެންމެ އެފަދަ ހާލެއްގައި އޮތް ކުއްޖެއްގެ ހަށިގަނޑުގައި އަޅަމުން ދާ ވޭނާއި ކެކުޅުން އެންމެ ގާތުން ފެނި އަހަމުން ދާނީ އެކުއްޖެއްގެ މަންމަ ކަން ޔަގީނެވެ. އަދި އެ މަންމައަށް ކުރާނެ ފުން އަސަރާއި ހިތާމައަކީ ވެސް އެހެން މީހަކަށް ކުރެވޭނެ އިހުސާސެއް ނޫން ކަން ޔަގީނެވެ.\nސ. ހުޅުދުއަށް އުފަން އުމުރުން 34 އަހަރުގެ އައިޝަތު ޝަރުފާގެ6ދަރިން ތިބޭއިރު އޭގެތެރެއިން އެންމެ ހަގަށް ތިބެނީ އެއްމާބަނޑު ދެކުދިން ކަމަށް ވާ އައިރިން އާއި އަލްވީއެވެ. އެއީ އުމުރުން އެއް އަހަރާއި3މަހުގެ ދެކުދިންގެނެވެ. އޭގެ ތެރެއިން، އައިރިން މުހައްމަދު ވަހީދު ވަނީ ދިމާވި ހާދިސާއެއްގައި ހަށިގަނޑުގެ 16 ޕަސެންޓް ފިހި، ވާއަތާއި ހަޑށިގަނޑުގެ ވާއަތް ފަރާތުގެ ބޮޑުބައެއް ފިހިފައެވެ. އެ ތުއްތު ކުއްޖާއަށް މިހާރު އަންނަނީ އައިޖީއެމްއެޗްގައި އެޑްމިޓްކޮށްގެން ފަރުވާ ދެމުންނެވެ.\nކުއްޖާ ފިހުނީ ހޫނު ފެން އެއްޗެެއް ގަޔަށް ބަންޑުން ވެގެން!\n"ދަ ޕްރެސް" މައުލޫމާތު ދެމުން އެ ކުއްޖާގެ މަންމަ ބުނީ، އޭނާއާއި އޭނާގެ ފިރިމީހާގެ އިތުރުން އެގޭގައި އިތުރު ބޮޑު މީހަކު ނޫޅޭ ކަމަށެވެ. ހާދިސާ ހިނގަން މެދުވެރިވި ގޮތް ކިޔައިދެމުން ޝަރުފަ ބުނީ، އޭނާ އުޅުނީ ރޯގާ ޖެހިފައި ހުރުމުން ފުޅި ބުރިއެއް ކަފާލާފައި އެއަށް ހޫނު ފެނާއި ކޯރާއަޑި ތެޔޮ އަޅައި މޭޒުމަތީ ބަހައްޓައިގެން އާވި އެރުވަން ކަމަށެވެ.\nއާވި އަރުވަން ހުރެފައި އޭނާ އެތަނުން ދުރަށް ޖެހިލީ ސިންކު ކައިރިއަށް ކުޑަ ވަގުތު ކޮޅަކަށެވެ. އެ ފުޅި ބުރިއަށް އައިރީންގެ އަތްވެސް ނުފޯރާނެ ކަމަށާއި ނަމަވެސް އެވަގުތު އޭނާގެ7އަހަރުގެ ދަރިފުޅު އާވި އަރުވަން ބޭނުންވާ ކަމަށް ބުނުމުން ޝަރުފާ އަށް ފަސްއެނބުރި ބަލާލެވުނު އިރު ހޫނުފެން އަޅާފައި ހުރި އެ ފުޅިބުރި އެ ކުއްޖާ މޭޒުގެ މަގަތަށް ދާމާލި ކަމަށް ޝަރުފާ ބުނެއެވެ. ޝަރުފާ ހަރަކާތް އަވަސްކޮށްލި ނަމަވެސް މޭޒާ ހަމަައަށް އޭނާއަށް ނުދެވެނީސް ތުއްތު އަރީން ގޮސް އެ ފުޅިބުރީގައި ހިފައި ދަމައިގަތީއެވެ.\nއައިރީނަށް އޭޑީކޭ ހޮސްޕިޓަލުންނާއި އައިޖީއެމްއެޗުން ދީފައިވާ ލިޔުން\nވަގުތުން ޝަރުފާއާއި އޭނާގެ ފިރިމީހާ ސައިކަލުގައި ކުއްޖާ އަތްދަނޑިމައޗަށް ލައިގެން ދިޔައީ ގެއާ ކައިރީގައި ހުރި އޭޑީކޭ ހޮސްޕިޓަލަށެވެ. ހޮސްޕިޓަލުގެ އީއާރަށް ގެންގޮސް އެނދުމަތީގައި ކުއްޖާ ބޭއްވުނީ ހަމަ ކިރިޔާ ކަމަށާއި އެ ވަގުތު އެ ކުއްޖާ ފިޓް ޖެހުނު ކަމަށް ޝަރުފާ ބުނެއެވެ. އަދި އޭޑީކޭގައި ފަރުވާ ދެމުން ދިޔަ އިރު ހުން ގަދަވެ ކުއްޖާ4ބުރަކަށް ފިޓު ޖެހުނުކަމަށް މަންމަ އަސަރާއެކު ކިޔައިދިނެއެވެ.\nއޭޑީކޭއިން ފަރުވާ ދެމުން ދިޔަނަމަވެސް ކުއްޖާގެ ހާލަތަށް މާ ބޮޑު ބަދަލެއް އަންނަ ތަން ނުފެންނަ ކަމަށާއި ހުންވެސް މަޑުނުވާކަމަށް އޭނާ ބުންޏެވެ. އެހެންވެ ޓްރީޓޮޕަށް ގެންދިޔަ ކަމަށާއި ނަމަވެސް އެތަނުން އެ ދަރިފުޅު ފޮނުވާލީ އައިޖީއެމްއެޗަށް ކަމަށް އޭނާ ބުންޏެވެ.\nއައިރީނަށް ޓްރީޓޮޕް ހޮސްޕިޓަލުންނާއި އައިޖީއެމްއެޗުން ދީފައިވާ ލިޔުން\nއައިޖީއެމްއެޗުން ދެ ފަހަރު އެކައްޗެއް ނުކިޔާ ކަމުގެ ޝަކުވާ\nއައިޖީއެމްއެޗްގައި ބާއްވައިގެން އައިރީނަށް ފަރުވާ ދެމުން އަންނަ އިރު އަދިވެސް ކުއްޖާގެ ހުން ތިރި ނުވާ ކަމަށް ޝަރުފާ ބުނެއެވެ. އެއްފަހަރު ކުއްޖާ ޔޫރިން އިންފެކްޝަން ވެފައި ކަމަށް ޑޮކްޓަރުން ބުނާ ކަމަށާއި އަނެއް ފަހަރު ކުއްޖާގެ ގައިގައި ފިހިފައި ހުރި ތަނުގައި އިންފެކްޝަން ހެދިފައި ހުރީ ކަމަށް ބުނާ ކަމަށް އޭނާ ބުނެއެވެ. ކުއްޖާ ފިޓް ޖެހުމުން އެކަން ދިމާވި ސަބަބު ހޯދުމަށް ޓެސްޓުތަކެއް ނުހަދާތީ ސުވާލު ކުރުމުން، އިތުރު ޓެސްޓެއް ހެދޭނީ ފިހިފައި ހުރި ތަން ރަނގަޅު ވުމުން ކަމަށް އައިޖީއެމްއެޗްގެ ޑޮކްޓަރުން ބުނަކަމަށްވެސް ޝަރުފާ ބުނެއެވެ.\nއެ ތުއްތު ކުއްޖާގެ ހަށިގަނޑުގެ 16 ޕަސެންޓް ފިހިފައިވާ އޮންނަތާ މިއަދަށް 16 ދުވަސް ވީއެވެ. އަދި މިވީ 16 ދުވަހުގެ ތެރޭގައި އެ ކުއްޖާ ވާހަކަ ނުދައްކާ ކަމަށް ވެސް ޝަރުފާ ބުނެއެވެ. މީގެ ކުރިން މަންމަ، ބައްޕަ، ބޭބެ، ދައްތަ، އާދޭ، ފަދަ މަދު ބަސްތައް އެކުއްޖާ ކިޔަމުން އައި ކަމުގައި ވިޔަސް މިހާރު މަޑުމަޑުން ކުކުރާލަ ކުކުރާލަ އޮތުމާއި ރުއިން ނޫން ކަމެއް ނުކުރާކަމަށް ޝަރުފާ ބުނެއެވެ. ރޮމުން ވެސް މަންމާއޭ ވެސް ގޮވާނުލާތީ ޝަރުފާގެ ކެކުޅުން ވަނީ ބޮޑުވެފައެވެ.\nޝަރުފާގެ އެއްމާބަނޑު ދެކުދިން، އައިރީން އާއި އަލްވީ އަކީ އެކުގައި ވަރަށް މަޖާކޮށް ކުޅެ ހަދާ ދެކުދިންނެވެ. އަހަރަކާއި ތިން މަސް ވީ އިރު އެ ދެކުދިން އެއް ކުއްޖެއް އަނެއް ކުއްޖާއާ ވަކިން އެންމެ ދުވަހެއް ވެސް ހޭދަކޮށްފައެއް ނުވެއެވެ.\nއައިރިން ހޮސްޕިޓަލުގައި އޮންނަތާ 16 ދުވަސްވީ އިރު، އަލްވީ މިހާރު ހުންނަނީ ވަރަށް މަޑުމަޑުން ކަން ޝަރުފާ ފާހަގަ ކުރިއެވެ. ހޮސްޕިޓަލުގައި މިހާރު ގިނަ ވަގުތު ހޭދަ ކުރުމަށް ފަހު، ގެއަށް އައުމުން އަލްވީ އައިސް ގައިގާ ބައްދާ، ގައިން ދޫނުކޮށް ހުންނަ ކަމަށާއި ތުއްތު އަލްވީގެ މޫނުމަތިން މާޔޫސްކަން ފެންނަމުން ދާ ކަމަށް ޝަރުފާ ބުނެއެވެ. އެ ކުއްޖާއަށް ވެސް އައިރީނަށް ކޮންމެ ވެސް ކަމެއް ވެއްޖެ ކަމުގެ އިހްސާސް ވަނީ އޭ ހިތަށް އަރާ ކަމަށް ޝަރުފާ ބުނެއެވެ.\nދެމަފިރިންނާއި ދަރިން އެކަނި އުޅެމުން ދިޔަ އެ އާއިލާގެ އެންމެ ތުއްތު ކުއްޖާއަށް ދިމާވި މި ހާދިސާއަށް ފަހު އައިރީންގެ ބައްޕަ ފަރާތު މާމަމެން އެ ގެއަށް އައިސް އުޅެން ފެށިއެވެ. އެހެން ކަމުން މި ވަގުތު ހޮސްޕިޓަލުގައި ގިނަ ވަގުތު އުޅެވެނީ ޝަރުފާއެވެ. މިވަގުތު އެ އާއިލާ ބޭނުންވަނީ އައިރީންއަށް ފަރުވާ ހޯދުމަށް ރާއްޖެއިން ބޭރަށް ދާށެވެ. އަދި އެ ކުއްޖާ ފިޓް ޖެހުމުން އެކަން މެދުވެރިވީ ސަބަބު ހޯދުމަށް ޓެސްޓުތައް ހެދުމަށާއި، އެ ކުއްޖާ ވާހަކަ ނުދައްކާތީ، އެއީ ކީއްވެގެން ވީ ކަމެއްތޯ ބަލަން ވެސް ބޭނުންވާ ކަމަށް ޝަރުފާ ބުނެއެވެ.\nތުއްތު އައިރީނަށް އިތުރު ފަރުވާ ހޯދުމަށް އެ އާއިލާ ރާއްޖެއިން ބޭރަށް ދާން ބޭނުންވި ނަމަވެސް، އައިރީނަށް އާސަންދަ ހަމަނުޖެހޭ ކަމަށް ޝަރުފާ ބުނެއެވެ. ދެމަފިރިންގެ ތެރެއިން ފިރިމީހާއަށް ލިބޭ އާމްދަނީން މާލޭގައި ދިރިއުޅެމުން އަންނަ އިރު، އައިރީން ގޮވައިގެން ރާއްޖެއިން ބޭރަށް ދިއުމަށް އެ އާއިލާއަށް މާލީ ގޮތުން ވަނީ އެހީތެރިކަން ބޭނުން ވެފައެވެ. އައިރީނަށް އެހީވާން ބޭނުންވާ ފަރާތްތަކުން އައިރީންގެ މަންމަ 7589392، އަދި އަރީންގެ ބައްޕަ، މުހައްމަދު ވަހީދު 7573535 އަށް ގުޅައިގެން ކުރިއަށް ގެންދިއުން އެދެމެވެ.\nއެކަންޓުން ނަން: އައިޝަތު ޝަރުފާ\nއެކައުންޓް ނަންބަރު (ރުފިޔާ): 7730000037388\n"ދަ ޕްރެސ"' ގެ ދުއާއަކީ މާތް ﷲ އައިރީން މުހައްމަދު ވަހީދަށް އަވަސް ޝިފާއެއް މިންވަރު ކުރައްވައި އެ އާއިލާއަށް ކެތްތެރިކަން ދެއްވުމެވެ. އަދި އަހަރެމެން ދިވެހިންނަކީ އެކަކު އަނެކަކަށް އެހީތެރިވާ ބައެއް ކަމުގައި ލެއްވުމަށެވެ.\nރިޕޯޓް އައިޖީއެމްއެޗް އެހީ އޭޑީކޭ ސިއްހަތު ޓްރީޓޮޕް\nލަޔަކްއަށް އެހީގެ ގޮތުގައި6ލައްކަ، ފަރުވާއަށް ބޭރަށް ފުރަނީ


Faisal Ok, India match gai kulheyne\nފައިސަލް އޯކޭ، އިންޑިޔާ މެޗުގައި ކުޅޭނެ\n11 އޮކްޓޯބަރ 2021 - 15:47:21\nސާފް ޗެމްޕިއަންޝިޕުގައި ރާއްޖެއާ ސްރީ ލަންކާ އާދިއްތަ ދުވަހު ކުޅުނު މެޗުގައި އަނިޔާ ވެގެން ބޭލި ރާއްޖޭގެ ކީޕަރ މުހައްމަދު ފައިސަލް މިހާރު ރަނގަޅު ކަމަށާއި، އިންޑިޔާ މެޗުގައި އޭނާ ކުޅޭނެ ކަމަށް ގައުމީ ޓީމުގެ ކޯޗު ސުޒޭން ބުނެފިއެވެ.\nސީއެންއެމްއަށް މައުލޫމާތު ދެމުން ޓީމުގެ ކޯޗު ސުޒޭން ބުނީ ފައިސަލް މިހާރު އޯކޭ ކަމަށެވެ. އަދި އިންޑިޔާ މެޗުގައި ފައިސަލް ކުޅޭނެ ކަމަށް ސުޒޭން ބުންޏެވެ. ރާއްޖެއާ އިންޑިޔާ މެޗު އޮންނާނީ ބުދަ ދުވަހުގެ ރޭއެވެ. ފައިސަލްގެ އިންޖަރީއާ ގުޅޭ ގޮތުން ސީއެންއެމާ ވާހަކަ ދައްކަމުން ޓީމުގެ މެޑިކަލް އަބްދުއްރާފިއު ބުނީ ފައިސަލަށް ލިބުނީ ސީރިއަސް އަނިޔާއެއް ނޫން ކަމަށެވެ.\nފައިސަލްއަށް ކުޅެވޭނެ އިރާދަ ކުރެއްވިއްޔާ. ފައިގެ ފަލަމަސްގަނޑުގެ އެތެރެއަށް ވަރަށް ބޮޑު ކުއްލި ތަދެއް އެރީ. މާ ބޮޑު އަނިޔާއެއް ނެތްލިބިފައެއް. މިހާރު ދަނީ ފަރުވާ ނަގަމުން އަދި ތަދަށް ވަރަށް ބޮޑު ކުރިއެރުން އެބަލިބޭ\nފައިސަލްއަކީ ދިވެހި ޓީމުގެ އެންމެ މުހިއްމު އެއް ކުޅުންތެރިޔާއެވެ. ދެހާސް އަށާރަވަނަ އަހަރު އޮތް ސާފް ޗެމްޕިއަންޝިޕުގެ އެންމެ މޮޅު ކުޅުންތެރިޔާގެ މަގާމުވެސް ހޯދާފައިވަނީ ރާއްޖޭގެ މުހައްމަދު ފައިސަލްއެވެ.\nއާދިއްތަ ދުވަހު ރާއްޖެއާ ލަންކާ ކުޅުނު މެޗުގެ ފުރަތަމަ ހާފުގެ ތެރޭގައި ފައިސަލްއއަށް ލިބުނު އަނިޔާއަކާ ގުޅިގެން އޭނާވަނީ ބާލާފައެވެ. މެޗުގެ ބޮޑު ބައިގައި ފައިސަލްގެ ބަދަލުގައި ދިވެހި ޓީމުގެ ގޯލް ބެލެހެއްޓީ މުހައްމަދު ޝަފީއުއެވެ. ޝަފީއު ކުޅެން ނުކުތީ މެޗުގެ ތިރީސްވަނަ މިނިޓްގައެވެ.


"Munna Bhai 3" ge massaiykaiy mi aharu fashanee | Mihaaru\n10 ޖެނުއަރީ 2019 - 13:35\nޕްރެސް ޓްރަސްޓް އޮފް އިންޑިއާ (ޕީޓީއައި) އަށް ދިން އިންޓަވިއުގައި އޭނާ ބުނީ "މުންނާ ބާއީ 3" ގެ ސްކްރިޕްޓްގެ ފައިނަލް ޑްރާފްޓްގެ އެންމެ ފަހު މަސައްކަތް ކުރިއަށްދާ ވާހަކަ ހިރާނީ ބުނެފައިވާ ކަމަށެވެ.\n"ފިލްމުގެ މަސައްކަތް އެންމެ ފަހުން ފެށޭނެ ކަމުގެ ފެހި ސިގްނަލް އެތައް ދުވަހަކަށް ފަހު ލިބުނީމަ އަހަރެން މިހުރީ ވަރަށް އުފަލުން. ރާޖޫ ބުނެފައިވާ ގޮތުން މި އަހަރުގެ މެދުތެރޭގައި ނޫނީ މި އަހަރުގެ ފަހުކޮޅު ފިލްމުގެ ޝޫޓިން ފަށާނެ،" މި މަހުގެ 18 ގައި ރިލީޒް ކުރި "ފްރޯޑް ސައްޔާން" ގެ ބަތަލު ބުންޏެވެ. "ބެލުންތެރިންނަށް އޮތް އުފާވެރި ޚަބަރަކީ އަހަންނާއި ސަންޖޭ ކުރިން ވެސް ފެނިގެން ދިޔަ ރޯލްތަކުން ތިން ވަނަ ބައިން ވެސް ފެނިގެން ދާނެކަން."\nހިރާނީ ޑައިރެކްޓަރެއްގެ ގޮތުގައި އާންމުންގެ ތެރޭގައި ވިދައިލީ ވެސް "މުންނާ ބާއީ" ގެ ފިލްމުތަކުންނެވެ. މީގެ ފުރަތަމަ ފުރަތަމަ ފިލްމު "މުންނާ ބާއީ އެމްބީބީއެސް" ގެ ނަމުގައި ގެނެސް ދިނީ 2003 ގަ އެވެ.\nއެ ފިލްމުގެ ބަތަލާގެ ރޯލު ކުޅުނީ އާމިރު ހާނާ އެކު "ލަގާން" ކުޅުނު ގްރޭސީ ސިންގް އެވެ. މި ސީރީޒްގެ ދެވަނަ ފިލްމު ބަތަލާއަކަށް ވިދިޔާ ބަލަން ހިމަނައިގެން "ލަގޭ ރަހޯ މުންނާ ބާއީ" ގެ ނަމުގައި ގެނެސް ދިނީ 2006 ގަ އެވެ.\nއޭގެ ފަހުން ތިން ވަނަ ފިލްމު "މުންނާ ބާއީ ޗަލޭ އެމެރިކާ" ގެ ނަމުގައި ގެނެސް ދޭން ނިންމައި އެ ފިލްމުގެ ޕޯސްޓަރު ވެސް 2007 ގައި ދައްކައިލި އެވެ. ނަމަވެސް ސްކްރިޕްޓާ ދޭތެރޭ ހިރާނީ އެހާ ހިތްހަމުނެޖޭތީ ފިލްމު ނަހަދައި ވަނީ ބާއްވައިފަ އެވެ. އެކަމަކު ތިން ބަނަ ބައި ގެނެސް ދޭނީ "މުންނާ ބާއީ ޗަލޭ އެމެރިކާ" ނަމުގައި ކަމެއް އަދި ނޭނގެ އެވެ.\nއެ ފިލްމު ބާއްވާފައި ހިރާނީ ވަނީ 2009 ގައި "3 އިޑިއަޓްސް" އާއި 2014 ގައި "ޕީކޭ" އަދި މިދިޔަ އަހަރު "ސަންޖޫ" ގެނެސް ދީފަ އެވެ.\nހިރާނީއަކީ އިންޑިއާގެ އެންމެ ހުނަރުވެރި ޑައިރެކްޓަރުންގެ ލިސްޓްގެ އެންމެ ކުރިން ޖާގަ ހޯދާ އެކެކެވެ. އެހެންވެ އޭނާގެ ފިލްމެއް ނަމަ، އެ ފިލްމެއް ފުރިހަމަވެފައި މޮޅުވާނެ ކަމުގެ ޔަގީންކަން އަބަދުވެސް އޮވެ އެވެ.\nރަންބީރު ކަޕޫރާ އެކު ގެނެސް ދިން ސަންޖޭގެ ބައޮގްރަފިކަލް ޑްރާމާ "ސަންޖޫ" އަކީ މިދިޔަ އަހަރު އެންމެ ބޮޑު އާމްދަނީއެއް ހޯދި ފިލްމު ވެސް މެ އެވެ.\nއިތުރު ލިޔުންތައް ބޮލީވުޑް ސަންޖޭ ދަތު ރާޖްކުމާރު ހިރާނީ